雲笈七籤（第3卷，共3卷）
時麗水縣人華造，因中和年荒亂之後，擁土人據巖險。浙東連帥具以上聞，朝廷議欲息兵，乃授造以刺史。而造兇險，聞去奢神與劍丹，乃以兵圍其山，取去奢並劍丹，到州奪其劍丹，而囚鎖去奢於空室中。時方炎暑，一月日不與之水，造為去奢已斃矣。及開室，見神色儼然，顏狀紅白，愈於來時。造驚異，乃卻送去奢歸山，劍丹留之。一夜風雷，飛鳴失所，去奢聞劍卻歸石下爾。
後居山十五年餘，每言常見龍虎異鳥，行於庭際。安和觀道士多寓山頂燒奏，見龍虎鳥跡，咸驚異之。去奢不食多年，或人穢觸其山，春冬則猛獸來驚，秋夏則毒蛇所螫。去奢又言，每雷雨只在山半，常見雲龍、雷公、電姥、神鬼甚眾，或到此相見，咸有禮焉。又寄宿道士，夜聞去奢所居靜室，若與人談話，竊窺之，惟聞異香滿室，及環珮聲。或見有戴遠游冠、絳服、螺髻垂發、碧綃衣男女四人對坐，侍從皆玉童玉女，光明照身，復有神人遠立於側，而道士皆不敢驚，但虔敬而已。一日，去奢告道士曰：恐當離此山去，不長相見也。後數日，有彩雲鸞鵠，聲樂滿空，徘徊山頂。後有綍輿幡幢，靈官駕龍鹿，皆五色，亦騎鸞鳳迎，去奢升天而去，山下道俗觀望者甚眾。
孫思邈
孫思邈，京兆華原人也。七歲就學，日誦千言。及長，好談莊老百家之說。周宣帝時，以王室多事，隱於太白山學道，煉氣養形，求度世之術。洞曉天文推步，精究醫藥，審察聲色，常蘊仁慈。凡所舉動，務行陰德，濟物為功。偶出路行，見牧牛童子殺小蛇，已傷血出，思邈求其童，脫衣贖而救之，以藥封裹，放於草內。
復月餘出行，見一白衣少年，僕馬甚壯，下馬拜思邈，謝以言曰：小弟蒙道者所救。思邈聞之，不以為意。少年復拜思邈，請以別馬載之，偕行如飛。到一城郭，花木正春，景色和媚，門庭煥赫，人物繁雜，儼若王者之居。少年延思邈入，見一人端正美貌，袷帽絳衣，侍從甚眾，欣喜相接，謝思邈曰：深思道者，故遣兒子相迎。前者小兒獨出，忽為愚人所傷，賴脫衣贖救，獲全其命。此中血屬非少，共感再生之恩，今得面道者，榮幸足矣。俄頃，延入若宮闈內，見中年女子，領一青衣小兒出，再三拜謝思邈曰：此兒癡騃，為人傷損，賴救免害。思邈省記嘗救青蛇，即訝此何所也。又見左右皆閹人，宮妓呼袷帽君王，呼女子為妃後，心異之。潛問於左右，曰：此涇陽水府也。王者乃命賓寮，設酒饌妓樂，以宴思邈，辭以闢穀服氣，惟飲酒爾。留連三日，問其欲，對曰：山居樂道，思真煉神，目雖所窺，心固無欲。乃以輕綃珠金贈行，思邈堅辭不受。曰：道者不以此為意耶？何以相報？乃命其子，取龍宮藥方三十首與先生，曰：此真方，可以濟世救人。俄復命僕馬送先生歸山。既歸，深自為異，歷試諸方，皆若神效。後著《千金方》三十卷，散龍宮方在其內。又以聲色診人之疾，著《脈經》一卷，大行於世。
隋文帝輔政，徵為國子博士，不就。嘗謂人曰：過此五十年，當有聖人出，吾方助之，以濟生人。至唐太宗時，召詣京師，訝其容貌甚少，曰：故知有道者，誠可尊重，羨門之徒，豈虛言哉！將授以爵位，固辭不受。高宗初，拜諫議大夫，復固辭。時年九十餘，視聽不衰。
范陽盧照鄰有時名，而染惡疾，嗟稟受之不同，昧遐夭之殊致，問於思邈曰：名醫愈疾，其道如何？對曰：吾聞善言天者必質於人，善言人者必本於天。夫天有四時五行，寒暑迭代。其轉運也，和而為雨，怒而為風，凝而為霜雪，張而為虹蜺，天地之常數也。人有四肢五臟，一覺一寐，呼吸吐納，動而為往來，流而為榮衛，彰而為氣色，發而為音聲，此人之常數也。陽用其精，陰用其形，天人之所同也。及其失也，蒸則生熱，否則生寒，結而為疣贅，陷而為癰疽，奔而為喘息，竭此而為焦枯。診發乎面，變動乎形。推此以及天地，則亦如彼。故五緯盈縮、星辰失度、日月錯行、彗孛流飛，此天地之疾疹也；寒暑不時，此天地之蒸否也；石立土湧，此天地之疣贅也；山崩地陷，此天地之癰疽也；奔風暴雨，此天地之喘乏也；雨澤不時、川源涸竭，此天地之焦枯也。良醫遵之以藥石，救之以針劑，聖人和之以道德，輔之以人事。故人有可愈之疾，天地有可銷之災。又曰：膽欲大而心欲小，智欲圓而行欲方。《詩》曰：如臨深淵，如履薄冰，謂小心也；「赳赳武夫，公侯干城」，謂大膽也；不為利回，不為義疾，行之方也；見機而作，不俟終日，智之圓也。其文學也穎出，其道術也不可勝紀。
高宗後無何，制授承務郎，致之尚藥局，不就。永徽三年二月十五日，晨起沐浴，儼其衣冠，端拱以坐。謂子孫曰：我為世人所逼，隱於洞府修煉，將升無何之鄉，臣於金闕，不能應召往來。俄而氣絕，遺令薄葬，不設盟器牲牢之奠。月餘顏色不變，舉尸入棺，如空衣焉，已尸解矣。
張果
張果隱於恆州條山，往來汾晉間，時人傳有長生秘術。耆老云，為兒童時，人見之，自言數百歲矣。唐太宗、高宗徵之，不起。則天召之出山，佯死於妒女廟前。時方炎暑，須臾臭爛生蟲，於是則天信其死矣。後有人於恆州山中復見之。
開元二十三年，明皇詔通事舍人裴晤，馳驛於恆州迎之。果對晤氣絕而死，晤乃焚香，宣天子求道之意，俄頃漸蘇。晤不敢逼，馳還奏之，乃命中書舍人徐嶠、通事舍人盧重玄，齎璽書迎果。果隨嶠到東京，於集賢院安置，肩輿入宮，備加禮敬。公卿皆往拜謁，問以方外之事，皆詭對，每云：余是堯時丙子年人。時人莫能測也。又云堯時為侍中，善於胎息，累日不食。時進美酒，及三黃丸。明皇留之內殿，賜之酒，辭以小臣飲不過二升，有一弟子可飲一斗。明皇聞之喜，令召之。俄頃一小道士，自殿簷飛下，年可十六七，美姿容，旨趣雅澹。謁見上，言辭清爽，禮貌臻備。明皇命坐，果曰：弟子常侍立於側，不可賜坐。明皇愈喜，賜酒。飲及一斗，不醉。果辭曰：不可更賜，過度必有所失，致龍顏一笑爾。明皇又逼賜之，酒忽從頂湧出，冠子撲落地，化為榼。明皇及嬪御皆驚笑，視之，失道士矣。但金榼在地覆之，榼貯一斗，驗之，乃集賢院中榼也。累試仙術，不可窮紀。乃下詔曰：恆州張果先生，游方之外者也，跡先高尚，心入菼冥，是混光塵，應召城闕。莫知甲子之數，且謂羲皇上人，問以道樞，盡會宗極。今則將行朝禮，爰升寵命，可銀青光祿大夫，號通玄先生。
果累陳老病，乞歸恆州。賜絹三百疋，隨從弟子二人給驛，肩舁到恆州，弟子一人，放回，一人相隨入山。天寶初，明皇又遣徵詔，果聞之示卒，弟子葬之。後發之，但空棺而已。
許宣平
許宣平，新安歙人也。睿宗景雲年中，隱於城陽山南塢，結庵以居。不知其服餌，但見不食。顏若四十許人，輕健，行疾奔馬。時或負薪以賣，薪簷常掛一花瓢，及曲竹杖。每醉行騰騰以歸，吟曰：負薪朝出賣，沽酒日西歸。時人莫問我，穿雲入翠微。邇來三十餘年，或施人危急，或救人疾苦。城市之人，多訪之不見，但覽庵壁題詩云：隱居三十載，築室南山巔。靜夜玩明月，閑朝飲碧泉。樵人歌壟上，穀鳥戲巖前。樂矣不知老，都忘甲子年。好事者多誦其詩。有抵長安者，於驛路洛陽同華間傳舍是處題之。
天寶中，李白自翰林出東游，經傳舍，覽詩吟之，嘆曰：此仙人詩也。詰之於人，得宣平之實。白於是游及新安，涉溪登山，累訪之不得，乃題詩於庵壁曰：我吟傳舍詩，來訪仙人居。煙嶺迷高跡，雲林隔太虛。窺庭但蕭索，倚杖空躊躕。應化遼天鶴，歸當千載餘。宣平歸庵見壁詩，又吟曰：一池荷葉衣無盡，兩畝黃精食有餘。又被人來尋討著，移庵不免更深居。其庵後為野火燒之，莫知宣平蹤跡。
後百餘載，至咸通十二年，郡人許明恕家有婢當逐，伴入山採樵。一日獨於南山中，見一人坐石上，方食桃，甚大。問婢曰：汝許明恕家人也？婢曰：是其人。曰：我即明恕之祖宣平也。婢言曰：常聞家內說，祖翁得仙多年，無由尋訪。宣平謂婢曰：汝歸，為我向明恕道我在此山中。與汝一桃食之，不得將出，山內虎狼甚多，山神惜此桃。婢乃食之，甚美，頃之而盡。遣婢隨樵人歸家言之。婢歸，覺簷樵輕健。到家，具言入山逢祖翁宣平。其明恕嗔婢將上祖之名牽呼，取杖打之。其婢隨杖身起，不知所之。後有人入山內，逢見婢，童顏輕健，身衣樹皮，行疾如風，遂入升林木而去。
劉商
劉商，彭城人也，家於長安。好學強記，攻文，有《胡笳十八拍》，頗行於世，兒童婦女悉誦之。進士擢第，歷臺省為郎中。性耽道術，逢道士即師資之。煉丹服氣，靡不勤切。每嘆光景甚促，筋骸漸衰，朝馳暮止，但自勞苦，浮榮世宦，何益於己！古賢皆墮官以求道，多得度世，幸畢婚嫁，不為俗累，豈劣於許遠游哉！是以托病，免官入道。
游及廣陵，於城街逢一道士賣藥，聚玩頗眾，人言多有靈效。眾中見商，目之甚相異，乃罷藥，攜手登樓，以酒為歡。道士所談，自秦漢歷代事，皆如目視。商頗為異，即師敬之。復言神仙道術，不可得也。及暮，商歸僑止，道士下樓，閃然不見，商益訝之。翌日，又於街市訪之，道士仍賣藥。見商愈喜，復挈上酒樓，劇談歡醉。出一小藥囊贈商，並戲吟曰：無事到揚州，相攜上酒樓，藥囊為贈別，千載更何求。商記詞得囊，暮乃別去。後商尋之，不復見也。商乃開囊視，重重紙裹一胡蘆，得九粒藥，如麻子。依道士口訣吞之，頓覺神爽不饑，身輕飄然，過江游茅山。久之，復往宜興張公洞。當春之時，愛罨畫溪之景，乃入胡父諸葺居，隱於山中。近樵者猶見之，曰：我劉郎中也。莫知所止，蓋已為地仙矣。
劉𥋋
劉𥋋〈（音僭）〉，小字宜哥，兄瞻也。𥋋家貧，好道。常有道士經其居，見𥋋異之，問：知道否？曰：知。然𥋋性饒俗氣，業應未凈，遽可強學。道士曰：能相師乎？𥋋曰：何敢。於是師事之，隨道士入羅浮山。𥋋與瞻俱讀書，𥋋山棲求道，無巾裹鬃角，布衣事道士為文，而瞻性慕榮達。𥋋謂瞻曰：鄙必不第，則逸於山野爾，得第則勞於塵俗。竟不及於鄙也，然慎於富貴，四十年當有驗。曰：神仙遐遠難求，秦皇漢武，非不區區也。廊廟咫尺易致，馬周、張嘉貞可以繼踵矣。自後𥋋愈精思於道，乃隱於羅浮山。
瞻進士登科，屢歷清顯，及升輔相，頗著燮調之稱。俄謫南行，次廣州潮臺，泊舟江濱，忽有鬃角布衣少年，沖暴雨而來，衣履不濕，欲見瞻，左右皆訝，乃語之，但言宜哥來也，以白瞻。問形狀，具以對。瞻驚嘆，乃迎而見之。𥋋顏貌可二十來許，瞻已皤然衰朽，為逐臣。悲喜不勝，𥋋復勉之：與爾為兄弟，手足所痛，曩日之言，今四十年矣。瞻益感嘆，謂𥋋曰：可復修之否？𥋋曰：兄身邀榮寵，職和陰陽，用心動靜，能無損乎！自非弟奈何，況已升天仙，詎能救爾？今惟來相別，非來相救也。於是同舟行別，話平生隔闊，一夕，失替所在。今羅浮山中，時有見者。瞻乃南行，歿於貶所矣。
羅萬象
羅萬象，不知何許人。有文學，明天文，洞精於《易》。節操奇特，惟布衣游行天下。居王屋山，久之，後游羅浮山，嘆曰：此朱明洞天，昔葛稚川曾棲此以煉丹，今雖無鄧岳相留，聊自駐泊爾。於是愛石樓之景，乃於山下結庵以居。常餌黃精，服氣數十年。或出游曾城泉山，布水下採藥，及入福廣城市，賣藥飲酒，來往無定。或一食，則十數人之食；或不食，則莫知歲月。光悅輕健，日行三四百里，緩行奔馬莫及。後卻歸石樓庵，竟不復出，隱於山中矣。
司馬承貞
司馬承貞，字子微，博學能文。攻篆，迥為一體，號曰金剪刀書。隱於天臺山玉霄峰，自號白雲子，有服餌之術。唐則天累詔之，不起。睿宗深尚道教，屢加尊異，承貞方赴召。睿宗問陰陽術數之事，承貞對曰：《老君經》云，損之又損，以至於無為。且心目所見，知每損之尚未能已，豈復攻乎異端，而增智慮哉！睿宗曰：理身無為，則清高矣，理國無為，如之何？對曰：國猶身也。《莊子》云，游心於澹，合氣於漠。順於自然，乃無私焉，而天下理。《易》曰聖人者，與天地合其德。是知天不言而信，不為而成。無為之旨，理國之要也。睿宗深賞異，留之欲加寵位，固辭不可，告歸山。乃賜寶琴花帔以遣之，公卿多賦詩以送。常侍徐彥伯，撮其美者三十餘篇，為制序，名曰《白雲記》，見傳於世。時盧藏用早隱於終南山，後登朝居要官，見承貞將還天臺，藏用指終南謂之曰：此中大有佳處，何必天臺？承貞徐對曰：以僕所觀，乃仕宦之捷徑爾。藏用有慚色。
明皇在宥天下，深好道術，徵詔承貞，到京留於內殿，頗加禮敬。問以延年度世之事，承貞隱而微言，明皇亦傳而秘之，故人莫得知也。由是明皇理國四十五年，雖祿山犯闕，鑾輿狩蜀，及為上皇回，又七年方始晏駕，雖由天數，豈非道力之助延長耶！初，明皇登封泰山回，問承貞：五岳何神主之？對曰：岳者，山之巨鎮。而能出雷雨，潛諸神仙，國之望者為之。然山林神也，亦有仙官主之。於是詔五岳，於山頂別置仙官廟，自承貞始也。
又蜀女真謝自然泛海，將詣蓬萊求師，船為風飄到一山。見道士指言天臺山司馬承貞名，在丹臺，身居赤城，此真良師也。蓬萊隔弱水三十萬里，非舟楫可行，非飛仙無以到。自然乃回，求承貞受度，後白日上升而去。承貞居山，修真勤苦。年一百餘歲，童顏輕健，若三十許人。有弟子七十餘人。一旦，告弟子曰：吾自玉霄峰東望，蓬萊常有真靈降駕，今為東海青童君、東華君所召，必須去人間。俄頃氣絕，若蟬蛻，已解化矣！弟子葬其衣冠焉。
閭丘方遠
閭丘方遠，字大方，舒州宿松人也。幼而辯慧，年十六，精通《詩》、《書》，學《易》於廬山陳元晤。二十九問大丹於香林左元澤，澤奇之。後師事於仙都山隱真巖劉處靖，學修真出世之術。三十四受法籙於天臺山玉霄宮葉藏質，真文秘訣，盡以付授。而方遠守一行氣之暇，篤好子史，群書每披卷，必一覽之，不遺於心。常自言：葛稚川、陶貞白，吾之師友也。銓《太平經》為三十篇，備盡樞要，其聲名愈播於江淮間。唐景祐二年，錢塘彭城王錢肸，深慕方遠道德，禮謁。於餘杭大滌洞築室宇以安之，列行業以表之。昭宗累徵之，方遠以天文推尋，秦地將欲荊榛，唐祚必當革易，侔之園綺，不出山林，竟不赴召。乃降詔褒異，就頒命服，俾耀玄風，賜號妙有大師玄同先生。闡揚聖化，啟發蒙昧，真靈事跡，顯聞吳楚。由是從而學者，若正一真人之在蜀。趙升、王長亦混於門下，弟子二百餘人。會稽夏隱言、譙國戴隱虞、滎陽鄭隱瑤、吳郡陸隱周、廣陵盛隱林、武都章隱芝，皆傳道要而升堂奧者也。廣平程紫霄應召於秦宮，新安聶師道行教於吳國。安定胡謙光、魯國孔宗魯十人，皆受思真煉神之妙旨。其餘游於聖跡，藏於名山，不復得而記矣。
天復二年二月十四日，沐浴焚香，端拱而坐，俟亭午而化。顏色怡暢，屈伸自遂，異香芬馥，三日不散。弟子以從俗葬，舉以就棺，但空衣而尸解矣。葬於大滌洞之傍白鹿山。後有道俗，於仙都山及廬山累見之。自言：我舍大滌洞，歸隱灊山天柱源也。
聶師道
聶師道，字通微，新安歙人也。性聰淳直，言行謙謹，養親以孝聞，深為鄉里所敬。少師事道士於方外，即德誨之從兄也。德誨自省郎出牧新安之二年，方外從之荊南書記，早舍妻子入道，學養氣修真之術，周游五嶽名山，到新安。德誨乃於郡之東山選勝地，構室宇以居之，目為問政山房，而師道事之。辛勤十餘年，傳法籙修真之要。後出游續溪山，自言嘗覽內傳，見服松脂法。乃與道侶，上百丈山採松脂。崖石回聳百丈，遂以名之，其四望高千餘仞。夜宿於崖頂松下，天清月朗，忽聞仙樂起，自東南紫雲上遙遙而來，遲緩過於石金山。石金與百丈，其高相等，雖平地隔三十里，山頂相望咫尺間。乃聞仙樂到彼，輟少時，敲小鼓三通，復奏樂，金石笙簫，絲匏響亮，擊鼓而拍，莫審其曲調，聲揭而清，特異人間之樂。自三更及雞鳴而止。後問於山下人，是夜皆聞之。其同侶嘆曰：方採靈藥，遽聞仙樂，豈非有感？此亦君得道之嘉兆矣。
其後游行歸南嶽，禮玉清及光天二壇。後泊招仙觀，入洞靈源。時當春景，聞蔡真人舊隱處不遠，有花木甚異，採樵者時或見蔡真人在其間。師道喜之，乃闢穀七日，晨起獨趨山中漸行，見花有異香，不覺日晚。忽到大溪傍，見一樵人，臨水坐於沙上。師道驟欲親近之，乃負薪將下溪，回顧師道，卻駐樵簷，問獨此何往。應之曰：學道尋仙，深心所切，聞蔡真人隱此山，願一禮謁耳。樵人曰：蔡君所居極深，人不可到。師道曰：攀蘿登崖，已及於此，有山通行，豈憚遠近！樵人又曰：日將暮矣，且行過此山東，有人家可宿。師道欲隨樵人去，樵人遽入水，甚淺，及師道入水，極深而急，不敢涉。樵人曰：爾五十年後，方過得此溪。目送樵人，步水面而去，不見乃回。
山東行十餘里，遙望見草舍三間，有籬落雞犬。漸近，見一人青白色似農者，年可三十，獨居。見師道到，甚訝師道深山自行。忽曰：家累俱出何為？主人又問師道：此來何之？應曰：尋蔡真人。居主人曰：路上見一樵人否？曰：見。主人曰：此蔡道者適過也。師道聞之，禮祝曰：凡愚見仙聖不識，亦命也。已逼夜，山林深黑，投宿無地。又問曰：從何來？具以發跡新安，尋真之由以對。乃許入其舍，復指師道，令近火爐邊床上坐。曰：山中偶食盡，求之未歸。師道曰：絕糧多時，卻不以食為念。見火側有湯鼎，復有數個黃瓷合，主人曰：合內物皆堪吃，任意取之。乃揭一合，是茶。主人以湯潑，及吃，氣味頗異於常茶。復思茶，更揭之，合不可開。遍揭諸合，皆不能開。師道心訝不似村人家，而不敢言。主人別屋睡，日高不起，又無火燭，睡中曰：此孤寂之處，忽病無以相待，前村人家甚多，可以往彼。
師道便行，數里不見人家，悉是崖險，乃回，已迷向宿之處。復行約三十餘里，即逢見一老人，欣喜，邀於石上坐，問入山之意，具以前事對之。老人曰：蔡君父子俱隱於此山，昨夜所宿之處，即其子也。又曰：爾道氣甚濃，仙骨未就，入山饑渴，何能卻回？俄折草一莖與師道，形如姜苗而長尺餘，嚼之味甘美。復令取泉水，吃次舉頭，已失老人所在。師道悲嘆不已，而覺食茶草之後，氣力輕健，愈於來時。卻欲沿山路尋宿處，其路已為棘蔓蔽塞，前去不通。卻回招仙觀，眾道士忽見師道，驚異曰：此觀地雖靈岳，側近蟲獸甚多，人罕能獨行，何忽去月餘日？實久憂望。師道曰：昨日方去，始經一宿。具言見樵人及宿處，又逢老人。道士皆嘆曰：吾輩雖同居此觀，徒為學道，知有蔡真人，無緣一見。吾子夙有仙分，已見蔡君父子。其老人者，昔聞彭真人亦隱此山，豈非彭君乎？子一入見，遽逢三仙人。一日一宿，人間月餘矣。其實積習之命也。師道深自嘆異。
駐招仙觀修煉逾年，後以親老思歸，卻回問政山。每入諸山，拾薪劚藥，或逢虎豹，見師道垂耳搖尾，俯伏於地。師道以手撫而呼之，乃起隨行。或以薪藥附於背上，負之送歸而去。昔郭文泰之居大滌洞，伏虎亦如之歙之。近山頗有猛獸，而不為人之害者，自師道之感也。其親時問師道游學所益，具陳其事。親聞之而喜曰：汝以孝養我，以道資我，亦幸為汝母矣。此蓋宿慶之及也。
後又出游，復思往南岳九嶷山。早聞梅真人、蕭侍郎皆隱玉笥山，時人多見之。梅即漢南昌尉福也。簫即子云，字景喬，梁之公子，自東陽太守避侯景之亂，全家入山。二人俱得道於此。師道且止玉笥清虛觀，思慕梅、蕭，三游鬱木坑，或冀一見，堅心以去。山行極深，忽見一人，布衣烏紗帽，顏若五十許人，師道禮敬問之。初自稱行者，問師道何往，乃以尋梅蕭為答。行者曰：聞爾精勤慕道，遍訪名山，情亦非易。欲見二君，行者可以相引。爾宿業甚凈，已應玉籍有名。雖未便飛升，當亦度世爾。行者又曰：「我謝修通也，恐爾未識，故以自言，本居南嶽，與彭蔡同隱，已三百年。知爾常游洞靈源，我適為東華君命，主玉笥山林地仙，兼掌清虛觀境土社令，爾與我素有道緣，是時相見。然梅蕭日中為小有天王所召，恐未便還，非可俟也。師道於是虔拜曰：凡世肉人，謬探大道，凝神注想，以朝繼夕。未知要妙，若浮於海，詎識其涯。不期今日獲見道君，實百生之幸也。修通曰：丹心懇苦，深可憫哉！爾世事未了，且當送爾出山路，往我所止。隨行數里，忽見草舍兩間，甚新潔，有床席，小鐺然火煎湯，儼若書生所居，而無人。修通命師道入，坐於木兔上，修通自坐白石鹿床上。俄有一總角童，以湯一碗與師道，呷之神氣爽然。又指令架上自袖取書一卷，修通曰：此《素書》也，但習之無怠，當得真旨。師道意欲求住師學，未之啟言，而修通已知，曰：爾有親垂老，雖有兄能養，若欲更南游，此未可言住。我弟子紫芝在九嶷山，若往彼見之，為我傳語，兼出《素書》示之，得盡其旨矣。或不見，但投《素書》於毛如溪上洞中，仍題石壁，記我傳語之意，紫芝當自授爾要道。言訖，乃發遣師道回，俄不見修通，已在鬱木坑，師道入清虛觀矣。眾道士驚曰：一去七日而返，何之也？師道具以對之。有道士二人欣躍，乞與師道共入鬱木坑。到舊處，巖石草樹，歷歷宛然，但失其草舍，竟日悵望而回。
師道得《素書》，文字可識，皆說龜山王母，理化眾仙秘要真訣也。他仙習此，當得升天。世人授之，跡參洞府。其間有疑義，不可究也。後到南岳九嶷山湘真觀，月餘，尋問紫芝蹤跡，咸言毛如溪有一隱士，莫知姓名，人或見者。師道累入山，尋之不見，乃如修通之言，投書題石壁。後常夢神人，稱紫芝，教之以釋凝滯，意乃醒然。經歲餘，復還問政。居二十餘年，每焚修，即以二蔡、彭、謝真形畫像瞻禮，仍自以管幅編異，傳於道俗。
其後吳太祖霸江淮間，聞師道名跡，冀其道德護於軍庶，繼發召止，及廣陵建玄元宮以居之。每升壇，祈恩禱福，水旱無不應。致天地感動，煙雲呈祥。是以人情咸依道化，境若華胥，俗皆可封。雖古今異時，實大帝之介君也。乃降褒美為逍遙大師、問政先生，以顯國之師也。弟子鄒德匡、王處訥、楊匡翌、汪用真、程守樸、曾景霄、王可儒、崔繟然、杜崇真、鄧啟遐、吳知古，皆得妙理，傳上清法，散於諸州府。襲真風而行教，朝廷皆命以紫衣，光其玄門。有秦、吳、荊、齊、燕、梁、閩、蜀之士，咸來逾紀，勤苦奉事。師道常謂之曰：我無道術，何以遠來若此？弟子皆曰：昔張君居蜀，天下之人，悉往師之。隨其所修，各授以道要焉。群弟子執奴僕之役，久而不去者，方得成仙。今悉是枯骨子孫，日逼朽腐，思避短景，希度長生，願無卻懇切也。然師道以仁慈接眾，言不阻違，隨其性識，指以道要。若久行霧露，餘潤漬衣，近羅沉檀，輕香襲體。
由是居廣陵三十餘年，有弟子五百餘人。而師道胎息已久，煉丹有成。一旦，告弟子曰：適為黑幘朱衣一符吏，告我為仙官所召，必須去矣。頃之，異香滿室，雲鵠近庭，若真靈所集，爽然言別而化。弟子殮之，棺忽有聲，視之若蟬蛻尸解矣。後數日，人自豫章來，見之領一柷角童隨行，道俗多識之，咸問：何為遠游。曰：離南嶽多年，今暫往爾。所在多泊舊游宮觀。而去半年後，有人自長沙來，亦如豫章所見。復言衡陽路見，歸洞靈源去。樵人言五十年後過此溪，適足驗矣。詳其由來，是二蔡、彭，謝之儔侶也。隱化而往，絕世思望，神仙皆然矣。
殷文祥
殷七七，名文祥，又名道筌。常自稱七七，俗多呼之，不知何所人也。游行天下，人言久見之，不測其年壽。面光白若四十許人，到處或易其姓名，不定。曾於涇州賣藥，時靈臺蕃漢疫癘俱甚，得藥入口即愈，皆謂之神聖。得錢即施之於人，而常醉於城市間。周寶於長安識之，尋為涇原節度，迎之禮重，慕之道術還元之事。及寶移鎮浙西，數年後，七七忽到，復賣藥。寶聞之驚喜，遽召之，師敬益甚。每醉，自歌曰：解醖須臾酒，能開頃刻花。琴彈碧玉調，爐煉白硃砂。寶嘗試之，悉有驗。其於種瓜釣魚，若葛仙公術也。
鵠林寺杜鵑花高丈餘，每春末花爛熳。僧傳言，貞元年中，有外國僧，自天臺缽盂中，以藥養其根來種之，自後構飾花院，鎖閉。人或窺見女子，紅裳艷麗，游於樹下，有輒採花折枝者，必為所祟，俗傳女子花神也。所以人共保惜，故繁艷異於常花。其花欲開，探報分數，節度使賓寮官屬，繼日賞玩。其後一城士女，四方之人，無不以酒樂游從。連春入夏，自旦及昏，閭里之間，殆於廢業。寶一日謂七七曰：鵠林之花，天下奇絕，嘗聞能開非時之花，此可開否？七七曰：可也。寶曰：今重九將近，能副此日否？七七諾之。乃前三日，往鵠林寺宿焉。中夜女子來謂七七曰：道者欲開此花耶？七七乃問：何人深夜到此？女子曰：妾為上玄所命，下司此花，在人間已逾百年，非久即歸閬苑去，今與道者共開之，非道者無以感妾。於是女子倏然不見。來日晨起，寺僧或訝花漸拆蕊，及九日，爛熳如春。乃以聞寶，一城士庶異之，游賞復如春夏間。數日，花俄不見，亦無落花在地。
後七七偶到官僚家，適值會賓次，主與賓趨而迎之。有佐酒倡優共輕侮之，七七乃白主人：欲以二慄為令，可乎？咸喜，謂必有戲術，資於歡笑。乃以慄巡行，嗅者皆聞異香，驚嘆，惟佐酒笑七七者二人，嗅之化作石，綴於鼻，掣不落，但言穢氣不可堪。二人共起狂舞，花鈿委地，相次悲啼，粉黛交下。優伶輩一時辭舞，鼓樂自作，聲頗合節，奏曲止而舞不已。一席之人，笑皆絕倒。久之，主人祈謝於七七。有頃，石自鼻落，復為慄，傳之皆有異香。及花鈿粉黛悉如舊，略無所損，咸敬事之。又七七酌水為酒，削木為脯，使人退行，止船即住，呼鳥自隨，唾魚即活，撮土畫地，狀山川形勢，折茆聚蟻，變城市人物。有人曾經行處見之，言歷歷皆似，但小狹爾。凡諸術不可勝紀。
後二年，薛玄、劉浩作亂，寶南奔杭州。而寶總戎為政，刑或無辜。前上饒牧陳全裕經其境，構之以禍，盡赤其族。寶八十三，筋力尤壯，女妓百數，蓋得七七之術，後為無辜及全裕作厲，一旦忽殂。七七劉浩軍變之時，甘露寺為眾推落北崖，謂墮江死矣。其後人見在江西十餘年，賣藥。入蜀，莫知所止。其鵠林花，兵火焚，樹失，根株信歸閬苑矣。
譚峭
譚峭，字景升，國子司業洙之子，幼而聰明。及長，頗涉經史，強記，問無不知，屬文清麗。洙訓以進士為業，而峭不然。迥好黃老，諸子及周穆、漢武、茅君、列仙內傳，靡不精究。一旦，告父出游終南山，父以南山近京都，許之。自經終南、太白、太行、王屋、嵩、華、泰嶽，迤邐游歷名山，不復歸。寧父馳書責之，復謝曰：茅君昔為人子，亦辭父學仙，今峭慕之，冀其有益。父母以其堅心求道，豈以世事拘之，乃聽其所從。而峭師於嵩山道士十餘年，得闢穀養氣之術，惟以酒為樂，常醉騰騰，周游無所不之。夏則服烏裘，冬則綠布衫。或臥於風雨雪霜中經日，人為已斃，視之，氣出怵怵然。父常念之，每遣家僮尋訪，春冬必寄之衣及錢帛。捧之且喜，復書，遽遣家僮，乃厚遺之。才去，便以父所寄衣出街，路見貧寒者與之。及寄於酒家，一無所留。人或問之何為如此，曰：何能看得盜之所竊，必累於人，不衣不食，固無憂也。常欣欣然，或謂風狂，每行吟曰：線作長江扇作天，靸鞋拋向海東邊。蓬萊信道無多路，只在譚生柱杖前。爾後居南嶽，煉丹成，服之，入水不濡，入火不灼，亦能隱化，復入青城而去。
杜升
杜升，字可云，自言京兆杜陵人也，莫測其年壽。不食，常飲酒三斗不醉，顏甚悅澤，若三十許人。裹大方巾，破帽，冬夏常著綠布衫，而言談甚高，頗有文學。人有與換新巾衫，必受之，舊者堅不脫，得新者出門，逢人便與。常游城市門醉行。能沙書，好於水碗及盆內，以沙書龍字，浮而左右轉，或叱之，則飛起，高丈餘，隱隱若雲霧，作小龍形，呼之復下水中。不就人求錢，人自以錢與之。召人穿簷行，少頃之間，得錢甚多，便散與貧人及酒家。如此到處，日日為之，人皆不厭以錢與之，疑以術惑於眾也。冬則臥於雪中三兩日，人以為殭斃矣，或拔看之，徐起，抖擻雪而行，猶若醺酣氣出，如夏醉睡醒也。
杜孺休，邠國公琮之子也，為蘇州牧。或聞可云在城市，極喜，乃延入州，拜之，呼為道翁。賓客僚屬皆訝之，孺休曰：先君出鎮西川，日與此道翁深相喜重，常來去書齋中。時孺休才年十餘歲，今五十餘歲，別道翁四十年，而裝飾顏貌，一如當時。乃留之郡齋，咨以道術。可雲曰：但以政化及人，慈愛為意，況今多事，尤在保身，未能脫屣世塵，委家林野，宜遠於兵傷，道術詎可問也。時郡人以錢帛與之，阻讓不可，出城便散與人，孺休敬之愈甚。可云或與孺休賓僚聚飲，有唱和者，而可云出口成章，屬章深遠，多神仙旨趣，人無以綴之。後軍亂，孺休果為兵傷而死。可云人見亦被傷殺，頃之，但有舊衫一領，作三四段斫破痕在地。後數日，人多見過松江、浙江，經杭、越、衢、信入江西，市醉吟、沙書如故。又一年，人於湖南見之，問蘇州事，歷歷話而笑，復言曾居南嶽，即當去矣。詳而究之，是得隱形解化之道，人莫可知也。
羊愔
羊愔，太山人也。以世祿官，家於縉雲。明經擢第，解褐喜州夾江縣尉，罷歸縉雲。兄忻為臺州樂安令。愔幽棲括蒼山，性惟沉靜，薄於世榮，志尚逍遙，常慕道術。一旦妻暴亡，曰：莊生鼓盆，迥為達者，今樂矣，葬之不亦宜乎！男且有業，女已有歸，永無累也。後游阮郎亭，崖上去地十餘丈，有篆書刻石，字極大，世傳言阮肇題詩所成，使匠人鏨石摸搭。驗之，乃唐李陽冰常為縉雲令，游此亭題詩，曰：阮客身何在，仙雲洞口橫。人間不到處，今日此中行。
愔於亭側，與縉雲觀道士數人，花時飲酒，日午，忽僕地若斃，氣息猶暖，乃舁還家，七日方醒。鄉里之人，與道士俱往問之，愔曰：「初為一人青幘絳服，自稱靈英，邀入洞府中，見樓觀宏麗，鸞鵠徘徊，天清景暖，異於人間。須臾，一石穴中有物飛出，狀如簦，青色，柄長。靈英指之曰：此青靈芝也，可食之得仙。愔覺饑方甚，取坐於石上食之，味甘美，俄而都盡。靈英曰：爾夙有仙分，今日遽得見仙官。乃引見仙官，戴遠游冠、霞帔三人，文武侍從極多。靈英謂愔曰：一人小有天王君，一人華陽大茅君，一人隱玄天佐命君。愔歷拜之，咸曰：有仙骨未能飛升，猶宜地上修煉。俄而靈英送出，乃括蒼洞西門也。
愔方悟此身，後不喜穀氣，但飲水三升，日食百合一盞。身輕，骨節皆動，抖擻如竹片及拍板聲。又多言語吟詠，若與人談話，晝夜不已。時或以紙三二百幅書之，頃刻皆遍文字，人莫識之。愔讀之悉是文章，道侶好事者，依口錄之，實亦清辭麗句，多神仙瀛洲閬苑之意。如此經年，清瘦輕健。有不信者，謂之妖物所魅。及二年，漸肥白，不喜食百合，惟飲水飲酒。三年，鬢髪如漆，面有童顏，行步輕健似飛，飲酒三斗不醉，衣布褐。後南行入委羽山，人莫得見。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。
Public domainPublic domainfalsefalse
卷一百一十四
目錄
雲笈七籤
◀上一卷
卷一百一十四　經傳部·傳十三
下一卷▶
墉城集仙錄敘
《墉城集仙錄》者，紀古今女子得道升仙之事也。夫去俗登仙，超凡證道，駐隙馬風燈之景，享莊椿蟾桂之齡，變泡沫之姿，同金石之固，長生度世，代有其人。綿歷劫年，編載經誥，玄圖秘籙，燦然可觀。神仙得道之蹤，或品升上聖，或秩預高真，或統御諸天，或主司列岳，或騎箕浮漢，或隱月奔晨，或朝宴九清，或徊翔八極。開皇已往，劫運之前，三洞寶書，多所詳述。洎九皇三古之後，服牛乘馬已還，皆輟天府而下拯生靈，由仙曹而暫司宰制，垂法立教，秉國佐時，儒籍史臣，備顯其事。至有韜光混跡，駕景登晨。或功著巖林，朔煙霞而輕舉；或身離囂濁，控鸞鶴以沖虛。或躬贊帝王，或樂居氓俗。陰功克就，玄德升聞，使雞犬以俱飛，拔庭除而共舉。光於簡冊，無世無之。
昔秦大夫阮蒼、漢校尉劉向，繼有述作，行於世間。次有《洞冥書》、《神仙傳》、《道學傳》、《集仙傳》、《續神仙傳》、《後仙傳》、《洞仙傳》、《上真記》，編次紀錄，不啻十家。又名山福地之篇、括地山海之說、搜神博物之記、仙方藥品之文，旁引姓名，別書事跡，接於聞見，詎可勝言，則神仙之事，煥乎無隱矣。常俗之流，或言神仙者，必俟身形委謝，魂識成真，而後謂之神仙，非是骨肉升翥，此蓋愚瞽未達之甚也。何者？《真經》云：得道去世，或隱或顯，證道雖一，修習或殊。故云神仙之道百數，非一途所限，非一法所拘也。或為真人之友，或為天帝之賓，倏忽而龍駕來迎，參差而云駢遐邁者，則穀希、長里、青光、赤松之例是也。或受書稟籙，陰景煉形，靈肉再生，前功克懋者，則五老、上帝、四極真王之例是也。或精誠不易，試難不移，目注昆丘，心朝大帝而得道者，黃觀、韋道微、傅君之例是也。況復《大洞》、《七變》、《八稟》、《三圖》、《胎精》、《斑符》、《隱芝曲素》、《玉精金液》、《黃水秘符》。《赤樹青英》、《環剛絳實》、《白羽皇象》、《九轉八瓊》，服之而化鳳化龍，餌之而為金為玉。復有《金璫》、《玉珮》之訣，《三皇》、《八景》之文，華丹素奏之靈，《神虎》、《金真》之要。飛行之羽，超虛躡空；流金之光，攝神制逆。翱翔則翠羽玄翮，控御則飛蓋曲晨。七十四方之所修，靡虧毫髮；三十七色之所授，漸備羽儀。至或降九錫以騰凌，踐七試而貞介。資師秘訣，證自我心。歷象不能易其堅，雷霆不能駭其聽，富貴不能惑其志，聲色不能誘其衷，此則我命在我，長生自致。故古今得者，詎可殫論。南真云，功滿三千，白日升天。弘道無已，自致不死。此之謂也。
夫神仙之上者，雲車羽蓋，形神俱飛；其次牝谷幽林，隱景潛化；其次解形托象，蛇蛻蟬飛。然而沖天者為優，尸解者為劣。又有積功未備，累德未彰，或至孝至忠、至貞至烈，或心不忘道、功未及人、寒棲獨煉於己身、善行不加於幽顯者，太上以其有志、太極以其推誠，限盡而終，魂神受福者，得為善爽之鬼。地司不制，鬼錄不書，逍遙福鄉，逸樂遂志，年充數足，得為鬼仙。然後升陰景之中，居王者之秩，積功累德，亦入仙階矣。如此則善不徒施，仙固可學，功無巨細，行無洪織，在立功而不休，為善而不倦也。修習之士，得不勖哉！
又一陰一陽，道之妙用，裁成品物，孕育群形，生生不停，新新相續。是以天覆地載，清濁同其功；日照月臨，晝夜齊其用。假彼二象，成我三才。故木公主於震方，金母尊於兌澤，男真女仙之位，所治昭然。觀夫誥籍之中，圖傳所述，混同載錄，未有解張。今按上清七部之經、存注修行之事、日月五星之內、空常飛步之篇，元父玄母以兼行，陽號陰名而具著，纂彼眾說，集為一家。女仙以金母為尊，金母以墉城為治，編記古今女仙得道事實，目為《墉城集仙錄》。《上經》曰：男子得道，位極於真君；女子得道，位極於元君。此傳以金母為主，元君次之，凡十卷矣。廣成先生杜光庭撰。
西王母傳
西王母者，九靈太妙龜山金母也。一號太靈九光龜臺金母，亦號曰金母元君，乃西華之至妙、洞陰之極尊。在昔道氣凝寂，湛體無為，將欲啟迪玄功，生化萬物，先以東華至真之氣，化而生木公焉。木公生於碧海之上，蒼靈之墟，以主陽和之氣，理於東方，亦號曰王公焉。又以西華至妙之氣，化而生金母焉。金母生於神洲伊川，厥姓緱氏。生而飛翔，以主陰靈之氣，理於西方，亦號王母。皆挺質太無，毓神玄奧，於西方眇莽之中，分大道純精之氣，結氣成形。與東王木公共理二氣，而育養天地，陶鈞萬物矣。體柔順之本，為極陰之元，位配西方，母養群品。天上天下，三界十方，女子之登仙得道者，咸所隸焉。
所居宮闕，在龜山之春山西那之都、昆侖玄圃閬風之苑。有金城千重，玉樓十二，瓊華之闕，光碧之堂，九層玄臺，紫翠丹房。左帶瑤池，右環翠水。其山之下，弱水九重，洪濤萬丈，非飆車羽輪不可到也。所謂玉闕塈天，綠臺承霄，青琳之宇、硃紫之房，連琳彩帳，明月四朗。戴華勝，佩靈章，左侍仙女，右侍羽童，寶蓋沓映，羽旗廕庭。軒砌之下，植以白環之樹，丹剛之林，空青萬條瑤幹。千尋無風，而神籟自韻，瑯然皆九奏八會之音也。神洲在昆侖之東南，故《爾雅》云「西王母日下」是矣。又云王母蓬發戴勝、虎齒善嘯者，此乃王母之使金方白虎之神，非王母之真形也。元始天王授以《萬天元統》、《龜山九光》之籙，使制召萬靈，統括真聖，監盟證信，總諸天之羽儀。天尊上聖朝宴之會、考校之所，王母皆臨映焉。上清寶經、三洞玉書，凡所授度，咸所關預也。
昔黃帝討蚩尤之暴，威所未禁，而蚩尤幻化多方，徵風召雨，吹煙噴霧，師眾大迷。帝歸，息太山之阿，昏然憂寐。王母遣使披玄狐之裘，以符授帝曰：太一在前，天一在後，得之者勝，戰則剋矣。符廣三寸，長一尺，青瑩如玉，丹血為丈。佩符既畢，王母乃命一婦人，人首鳥身，謂帝曰：我九天玄女也。授帝以三宮、五意、陰陽之略，太一遁甲、六壬步斗之術，《陰符》之機，《靈寶五符》、《五勝》之文。遂克蚩尤於中冀，剪神農之後，誅榆岡於阪泉，而天下大定，都於上谷之涿鹿。又數年，王母遣使白虎之神，乘白虎，集帝之庭，授以地圖。其後虞舜攝位，王母遣使，授舜白玉環，又授益地圖。遂廣黃帝之九州，為十有二州。王母又遣使獻舜皇獻，吹之以和八風。
《尚書帝驗期》曰：王母之國，在西荒之野。昔茅盈字叔申、王褒字子登、張道陵字輔漢，洎九聖七真，凡得受書者，皆朝王母於昆陵之闕焉。時叔申、道陵侍太上道君，乘九蓋之車，控飛虯之軒，越積石之峰，濟弱流之津，渡白水，凌黑波，顧盼倏忽，謁王母於闕下。子登清齋三月，王母授以《瓊華寶曜七辰素經》。茅君從西城王君，詣白玉龜臺，朝謁王母，求乞長生之道曰：盈不肖之軀，慕龍鳳之年，欲以朝菌之脆，求積朔之期。王母愍其勤志，告之曰：吾昔師元始天王，及皇天搏桑帝君，授我以玉珮金璫二景纏練之道，上行太極，下造十方，溉月咀日，以入天門，名曰《玄真》之經，今以授爾，宜勤修焉。因敕西城王君，一一解釋以授焉。又授寶書《四童散方》。洎周穆王滿命八駿與七萃之士，驊騮赤驥，蹈驪山子之乘，駕以飛綍之輪，柏夭導車，造父為右，風馳電逝三千里，越剖閭無鳧之鄉，犀玉玄池之野。吉日甲子，黿鼉魚龜為梁，以濟弱水，而升昆侖玄圃閬風之野，而賓於王母。穆天子持白珪重錦，以為王母之壽。歌白雲之謠，刻石紀跡於弇山之上，而還中土矣。
世之升天之仙，凡有九品：第一上仙，號九天真王；第二次仙，號三天真皇；第三號太上真人；第四號飛天真人；第五號靈仙；第六號真人；第七號靈人；第八號飛仙；第九號仙人。凡此品次，不可差越。然其升天之時，先拜木公，後謁金母，受事既訖，方得升九天，入三清，拜太上，覲奉元始天尊耳。故漢初有四五小兒，戲於路中，一兒歌曰：著青裙，入天門，揖金母，拜木公。時人皆莫知之，唯張子房知之，乃往拜焉，曰：此乃東王公之玉童也。仙人得道升天，當揖金母，而拜木公也。自非沖虛登真之子，莫知其津矣。
漢孝武皇帝徹，好長生之道。以元封元年，登嵩高之岳，築尋真之臺，齋戒精思。四月戊辰，王母使墉城玉女王子登來語帝曰：聞子欲輕四海之祿，迂萬乘之貴，以求長生，真乎勤哉！七月七日，吾當暫來也。帝問東方朔，審其神應。乃清齋百日，焚香宮中。夜二唱之後，白雲起於西南，鬱鬱而至，徑趣宮庭。漸近，則雲霞九色，簫鼓震空，龍鳳人馬之眾，乘麟駕鹿之衛，科車天馬，霓旗羽幢，千乘萬騎，光耀宮闕。大仙從官，森羅億眾，皆長丈餘。既至，從官不知所在。王母乘紫雲之輦，駕九色斑龍，帶天真之策，佩金剛靈璽，黃錦之服，文彩鮮明，金光奕奕，腰分景色之劍，結飛雲大綬，頭上華髻，戴太真晨纓之冠，躡方瓊鳳文之履，可年二十許，天姿奄藹，靈顏絕世，真靈人也。下車扶侍二女登床，東向而坐。帝拜，跪問寒溫，侍立良久，呼帝使坐，設以天廚。芳華百果，紫芝萎蕊，紛若瑱摞，精珍異常，非世所有，帝不能名也。又命侍女取桃，玉盤盛七枚，大如𪀀音保，與敔同子，四以與帝，母自食三。帝食桃，輒收其核，母問何為，帝曰：欲種之耳。母曰：此桃三千歲一實，中國土地薄，種之不生，如何？於是王母命侍女王子登彈八珍之璈，董雙成吹雲和之笙，石公子擊昆庭之玉，許飛瓊鼓震靈之簧，婉凌華拊吾陵之石，範成君拍洞陰之磬，段安香作九天之鈞，法嬰歌玄靈之曲。眾聲激朗，清音駭空。歌畢，帝下席叩頭，以問長生之道，王母曰：汝能賤榮樂卑，耽虛味道，自復佳耳。然汝性姿體欲，淫亂過甚，殺伐非法，奢侈姿性。夫侈者，裂身之車也；淫者，破身之斧也。殺者響對，奢者心爛，積欲則神隕，聚穢則命斷。以子蕞爾之身，而宅殘形之賊；盈尺之材，乃攻之者百刃。欲以解脫三尸，全身永久，不可得也。有似無翅之鷃，願鼓天池；朝生之菌，而樂春秋者哉！若能蕩此眾亂，拔穢易意，保神氣於絳府，閉淫宮而不開，靜奢侈於寂室，愛眾生而不危，守慈務施，煉氣惜精，儻有若斯之事，豈無仿佛耶！若不爾者，譬如抱石，而濟長河耳。帝跪受王母之誡，曰：徹不才，沉淪流俗，承禪先業，遂羈世累，刑政乖謬，罪積丘山，今日之後，請事斯語矣。
王母曰：夫養性之道、理身之要，汝固知矣，但在勤行不怠也。我師元始天王，昔於嚴霄之臺，授我要言曰：欲長生者，先取諸身，堅守三一保靈根，玄谷華體灌沉珍，溉長清精入天門，金室宛轉在中關，青白分明適泥丸，養液閉精具身神，三宮備衛存絳宮，黃庭戊己無流源，徹通五臟十二綸，吐納六府魂魄欣，卻此百病闢熱寒，保精留命永長存。此所謂呼吸太和、保守自然，真要道者也。凡人為之，皆必長生，亦可役使鬼神，游戲五岳，但不得飛空騰虛而已。汝能為之，足可度世也。夫學仙者，未有不由此而始也。至若太上靈藥，上帝奇物，地下陰生，重雲妙草，皆神仙之藥也。得上品者，後天而老，乃太上之所服，非中仙之所寶。其中品者，有得服之，後天之逝，乃天真之所服，非下仙之所逮。其次藥有九丹金液，紫華虹英，太清九轉，五雲之漿，玄霜絳雪，騰躍三黃，東瀛白香，玄洲飛生，八石千芝，威喜九光，西流石膽，東滄青錢，高丘餘糧，積石瓊田，太虛還丹，盛以金蘭，長光絳草，雲童飛千。有得服之，白日升天，此飛仙之所服，非地仙之所聞。其下藥有松柏之膏，山姜沉精，菊花澤瀉，茍杞茯苓，菖蒲門冬，巨勝黃精，靈飛赤板，桃膠木英，升麻續斷，威蕤黃連。如此下藥，略舉其端，草類繁多，名數有千。子得服之，可以延年。雖不能長享無期，上升青天，亦可以身生光澤，返老童顏，役使群鬼，得為地仙。求入道者，要先憑此階，漸而能致遠勝也。若能呼吸御精，保固神氣，精不脫則永久，氣長存則不死，不用藥石之費，又無營索之勞，取之於身耳。百姓日用，而不知此，故為上品自然之要也。且夫一人之身，天付之以神，地付之以形，道付之以氣。氣存則生，氣去即死，萬物草木，亦皆如之。身以道為本，豈可不養神固氣，以全爾形也。形神俱全，上聖所貴，形滅神逝，豈不痛哉！一失此身，萬劫不復，子其寶焉。我之所言，乃我師元始天王所授之詞也。即敕玉女李慶孫書，出之以付於帝，勖善修之焉。王母命駕將去，帝下席，叩頭請留。王母即命侍女，召上元夫人同降帝宮。良久，上元夫人至，復坐，設天廚。久之，王母命夫人出《八會》之書，《五岳真形》、《五帝六甲靈飛》之符，凡十二事，云此書天上四萬劫一傳，若在人間，四十年可授有道之士。王母乃命侍女宋靈賓開雲錦之囊，取一策以授帝。王母執書，起立以付帝，王母咒曰：
天高地卑，五岳鎮形。元真激氣，太澤玄精。天回九道，六和長平。太上八會，飛天之成。真仙節信，由茲通靈。洩墜滅腐，寶歸長齡。徹其慎之，敢告劉生。祝畢，帝拜授之。王母曰：夫始學道受符者，宜別祭川岳諸真靈，潔齋而佩之焉。四十年後，若將傳付汝之所有，董仲君、李少君可校之爾。況為帝王，可勤祭川岳，以安國家，授簡真靈，以祐黎庶也。言訖，與上元夫人命車言去，從官互集，將欲登天。因笑指方朔曰：此我鄰家小兒，性多滑稽，曾三來偷桃矣。昔為太山仙官，因沉湎於玉酒，失部御之和，謫佐於汝，非流俗之夫也。
其後武帝不能用王母之戒，為酒色所惑，殺伐不休。征遼東，擊朝鮮，通西南夷，築臺榭，興土木，海內愁怨，自此失道。幸回中臨東海三祠，王母不復降焉。所受之書，置於柏梁臺上，為天火所焚。李少君解形而去，東方朔飛翥不還，巫蠱事起，帝愈悔恨。元始二年，崩於五柞宮，葬於茂陵。其後茂陵所藏道書五十餘卷，盛以金箱，一旦出於抱犢山中，又玉箱玉杖出於扶風市。驗茂陵宛然如故，而箱杖出於人間，此亦得托形尸解之驗也。
又大茅君盈，南治句曲之山。元壽二年八月己酉，南嶽真人赤君、西城王君、方諸青童，並從王母，降於茅盈之室。頃之，天皇大帝遣繡衣使者泠廣子期，賜盈神璽玉策；太微帝君遣三天左宮御史管脩條，賜盈八龍錦輿、紫羽華衣；太上大道君遣協晨大夫石叔門，賜盈金虎真符、流金之鈴；金闕聖君命太極真人使正一上玄玉郎王忠、鮑丘等，賜盈以四節燕胎流明神芝。四使者授訖，使盈食芝佩璽，服衣正冠，帶符握鈴而立。四使者告盈曰：食四節隱芝者，位為真卿；食金闕玉芝者，位為司命；食流明金英者，位為司祿；食長曜雙飛者，位為真伯；食夜光洞草者，總主左右御史之任。子盡食之矣，壽齊天地，位為司命，授東嶽上卿，統吳越之神仙，綜江左之山源矣。言畢，使者俱去。五帝君各以方面車服，降於其庭，傳大帝之命，賜盈紫玉之版，黃金刻書，九錫之文。拜盈為東嶽上卿司命真君太元真人。授事訖，俱去。王母及盈師西城王君，為盈設天廚，酣宴，歌玄靈之曲。宴罷，王母攜王君及盈，省顧盈之二弟，各授道要。王母命上元夫人，授茅固、衷《太霄隱書》、《丹景道精》等叢刊寶經。王母執《太霄隱書》，命侍女張靈子執交信之盟，以授於盈、固及衷。事訖，西王母升天而去。
其後紫虛元君魏華存夫人，清齋於陽洛隱元之臺，西王母與金闕聖君降於臺中，乘八景輿，同詣清虛上宮，傳《玉清隱書》四卷以授華存。是時三元夫人馮雙禮、紫陽左仙公石路成、太極高仙伯延蓋公子、西城真人王方平、太虛真人南嶽赤松子、桐柏真人王子喬等三十餘真，各歌太極陰歌陽歌之曲，母為之歌曰：
駕我八景輿，欻然入玉清。龍旌拂霄上，虎旗攝硃兵。逍遙玄津際，萬流無暫停。哀此去留會，劫盡天地傾。當尋無中景，不死亦不生。體彼自然道，寂觀合太冥。南嶽挺真幹，玉映輝穎精。在任靡其事，虛心自受靈。嘉會絳河曲，相與樂未央。歌畢，三元夫人答歌亦竟，王母及三元夫人、紫陽左仙公、太極仙伯、清虛王君，乃攜南嶽魏華存，同去東南行，俱詣天臺霍山，過句曲之金壇，宴太元茅真人於華陽洞天，留華存於霍山洞宮玉宇之下，眾真皆從王母，升還龜臺矣。太真金母，師匠萬品，校領群真，聖位尊高，總錄幽顯。至若邊洞玄躬朝而受道，謝自然景侍而登仙，故《洞玄》及《自然傳》，謂金母師即王母也。《玄經》所證事跡蓋多，此未備錄矣。
九天玄女傳
九天玄女者，黃帝之師聖母元君弟子也。黃帝在昔，為有熊之國君，佐神農之孫，榆岡既衰，諸侯相伐，干戈相尋，各據方色，自稱五行之號。太皞之後，自為青帝；榆岡神農之後，自號赤帝；共工之後，自號白帝；葛天氏之後，自號黑帝；帝起有熊之墟，自號黃帝。帝乃恭己下士，側身修德，在位二十一年，而蚩尤肆孽。弟兄八十一人，獸身人語，銅頭鐵額，啖砂吞石，不食五穀，作五虎之形，以害黎庶，鑄兵於葛爐之山，不用帝命。帝欲征之，博求賢能，以為己助。得風後於海隅，得力牧於大澤，以大鴻為佐，天老為師。置三公以象三臺，風後為上臺，天老為中臺，五聖為下臺。始獲寶鼎，不爨而熟，迎日推策。以封胡為將，以夫人費修之子為太子，用張若、隰朋、力牧、容光、龍行、倉頡、容成、大撓、奢龍、眾臣以為輔翼，戰蚩尤於涿鹿。
帝師不勝，蚩尤作大霧三日，內外皆迷。風後法斗機作大車，以杓指南，以正四方。帝用憂憤，齋於太山之下。王母遣使，披玄狐之裘，以符授帝曰：精思告天，必有太上之應。居數日，大霧，冥冥書晦。玄女降焉，乘丹鳳，御景雲，服九色彩翠之衣，集於帝前。帝再拜受命，玄女曰：吾以太上之教，有疑可問也。帝稽首曰：蚩尤暴橫，毒害蒸黎，四海嗷嗷，莫保性命。欲萬戰萬勝之術，與人除害，可乎？玄女即授帝六甲、六壬兵信之符，《靈寶五符》策使鬼神之書，制襖、通靈五明之印，五陰、五陽遁甲之式，太一、十精、四神勝負握機之圖，五岳、河圖策精之訣，九光、玉節、十絕、靈幡命魔之劍，霞冠火珮，龍戟霓旗，翠輦綠綍，虯驂虎騎，千花之蓋，八鸞之輿，羽龠、玄竿、虹旌、玉鉞神仙之物，五龍之印，九明之珠。九天之節以為兵信，五色之幡以辨五方。
帝遂復率諸侯再戰。蚩尤驅魑魅雜襖以為陣，雨師風伯以為衛，應龍蓄水以攻於帝。帝盡制之，遂滅蚩尤於絕轡之野、中冀之鄉，塚分其四肢以葬之。由是榆岡拒命，反誅之於版泉之野。北逐獯鬻，大定四方。步四極，凡二萬八千里。乃鑄鼎立九州，置九行九德之臣，以觀天地，祠萬靈，無法設教。然後採首山之銅，鑄鼎於荊山之下，黃龍下迎，帝乘龍升天。皆由玄女之所授符策圖局也。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。

梁母
梁母者，盱眙人也。孀居無子，舍逆旅於平原亭。客來投憩，咸若還家，不異住客還錢多少，未嘗有言，客住經月，亦無所厭。粗衣糲食之外，所得施諸貧病。曾有少年，住經月，舉動異於常人。臨去云：我是東海小童。母亦不知小童何人也。宋元徽四年丙辰，馬耳山道士徐道盛暫至蒙陰，於絳城西遇一青羊車，車自住，見一小童子喚云：徐道士前來。道盛行進，去車三步許止。又見二童子，年十二三許，齊著黃衣，絳里，頭上角髻，容服端正，世無比也。車中人遣一童子傳語云：我是平原客舍梁母也，今被太上召還，應過蓬萊尋子喬，經太山檢考，召意欲相見，果得子來。靈轡飄飄，玄崗險巇，津驛有限，日程三千，侍對在近，我心憂勞，便當乘煙三清。此三子見送玄都，因汝為我謝東方清信士女。太平在近，十有餘一，好相開度，過此無憂危也。舉手謝去，云太平相見。馳車騰游，極目而沒。道盛還逆旅訪之，正是梁母度世日相見也。
鮑姑
鮑姑者，南海太守鮑靚之女，晉散騎常侍葛洪之妻也。靚字太玄，陳留人也。少有密鑒，洞於幽元，沉心冥肆，人莫知之。靚及妹並先世累積陰德，福逮於靚，故皆得道。姑及小妹，並登仙品。靚學通經緯，後師左元放，受中部法，及三皇五岳劾召之要。行之神驗，能役使鬼神，封山制魔。東晉元帝大興元年戊寅，靚於蔣山，遇真人陰長生，授刀解之術。累徵至黃門侍郎，求出為南海太守。以姑適葛稚川，稚川自散騎常侍，為煉丹砂，求為句漏縣令。太玄在南海，小女及笄，無病暴卒，太玄時對賓客，略無悲悼。葬於羅浮山，容色若生人，皆謂為尸解。靚還丹陽，卒，葬於石子崗，後遇蘇峻亂，發棺無尸，但有大刀而已。賊欲取刀，聞塚左右兵馬之聲，顧之驚駭，中間其刀訇然有聲，若雷震之音，眾賊奔走。賊平之後，收刀別復葬之。靚與妹亦得尸解之道，姑與稚川相次登仙。
孫寒華
孫寒華者，吳人孫奚之女也。師杜契，受玄白之要，顏容日少，周旋吳越諸山十餘年，乃得仙道而去。
李奚子
李奚子者，晉東平太守李忠祖母也，不知姓氏。忠祖父貞節丘園，性多慈憫，以陰德為事。奚子每與一志，務於救人。大雪寒凍，路積稻及穀於園庭，恐禽鳥餓死，其用心如此。今得道而居華陽洞宮中也。
韓西華
韓西華者，不知何許人也。慈愛於物，常行陰功，至於蛸翹微命，皆愛而護之。學道得仙，今在嵩山洞天之中。
竇瓊英
竇瓊英者，竇武之妹也。其七代祖名峙，常以葬枯骨為事，以活死為心，故祚及瓊英，令行女仙，在易遷宮中。
劉春龍
劉春龍、郭叔香，並不知何許人也。以其先世有陰德，故皆得遁化練景，入華陽易遷宮中。劉春龍、竇瓊英、韓太華、李奚子，並天姿嚴麗，儀冠駭眾，才識偉鑠。皆得為明晨侍郎，以居洞中。侍郎之任，以良才舉之，不限男女也。
趙素臺
趙素臺者，漢幽州刺史趙熙之女也。熙少有善行，常濟窮困，救王惠等族，殊有陰德。數十年，熙得身詣硃陵，兒子得游洞天素臺，在易遷宮中已四百年，不肯移去。自謂天下無復樂於此處也。數微服游行，眄山澤以自足。易遷夫人者，乃其品也。
傅禮和
傅禮和者，北地傅建之女也。舉家奉佛，禮和常日日灑掃佛前，每發願，雲獨慕仙道。常服五星精，身生光華，得道仙去。善為空洞之歌，歌則禽鳥翔舞而集飛，聚其前以聽之。此乃至誠所感而獲道也。
黃景華
黃景華者，漢司空黃瓊之女也。景華少好仙道，常密修至要。後師韓君，授其岷山丹方，服之得入易遷宮，位為協晨夫人，領九宮，諸神女亦總教授之。
張微子
張微子者，漢昭帝大匠張慶之女，不知何郡人也。微子少好道，因得尸解去，在太元司命華陽舍真臺，師東華玉妃，受服霧氣之道。雲霧是山澤水火之華，金石盈氣，久服之，能散形入空，與雲霧合體。微子修之，得其仙道也。
丁淑英
丁淑英者，不知何許人也。有救窮之陰德，度趙阜之急難，上感皇人，授其道要。今為硃陵嬪，數游三清，司命亦令聽政也。
王法進
王法進者，劍州臨津縣人也。孩孺之時，自然好道。家近古觀，雖無道士居之，其嬉戲未嘗輕侮，於尊像見必斂手致敬，若有凜懼焉。十餘歲，有女官自劍州，歷外邑過其家，父母以其慕道，托女官以保護之，與授《正一延生籙》，名曰法進。而專勤香火，護持齋戒，亦茹柏絕粒，時有感降。是歲三川饑歉，斛斗翔貴，死者十有五六，多採山芋野葛充饑。忽有二青童降於其庭，宣上帝之命曰：以汝宿稟仙骨，歸心精誠，不忘於道，今以青童召汝，受事於玉京也。法進即隨青童，騰身凌虛，徑達太帝之所，命以玉杯霞漿賜之。
飲訖，帝謂之曰：人稟五行之大體、天地之和氣，得為人形，復生中土，甚不易也。而天運四時之氣，地稟五行之秀，生五穀百果，以養於人。而人不知天地養育之恩，輕棄五穀，厭舍絲麻。使耕農之夫、紡織之婦，身勤而不得飽，力竭而不免寒，徒施其勞，曾不愛惜。斯固神明所責，天地不祐也。近者，地司岳瀆日有奏，言人厭賤米麥，不貴衣食之本。我已敕太華之府，收五穀之神，令所種不成，下民饑餓，因示責罰，以懲其心。世愚悠悠，曾未覺悟。旋奉太上所敕，以大道好生，不可因彼惡民，以害眾善。雖天地神明，罪之愚民亦不知過之所起，因無懺請首原之路，虛受其苦耳。汝當為無上侍童，入侍天府。今且令汝下於世，告諭下民，使其悔罪，寶愛桑蠶，貴敬農事，惜五穀百果，知大道之養人、厚地之育物，宗奉正道，崇事神明。至於水火之用，不可厭棄，衣食之養，儉已約身。皆能行此明戒，天地愛之，神明護之，風雨順調，家國安泰，此乃增益汝之陰功也。即命侍女披瑯笈珠韞，出《靈寶清齋告謝天地法》一卷付之，傳行於世。曰：世人可相率幽山高靜之處，置齋悔謝，一年之內，春秋兩為，春則祈於年豐，秋則謝於道力。如此則宿罪可除，穀父蠶母之神為置豐衍也。龍虎之年，復當召汝矣。命青童送還其家，已三個月也。
所受之書，即今《靈寶清齋告謝天地之法》是也。其法簡易，與《靈寶自然齋》大率相類。但人間行之，立成徵效。茍或幾席器物，小有輕慢濁污者，營奉之人，少有不公心者，即飄風驟雨壞其壇筵，迅霆吼雷毀其器用。自是三川粱漢之人，歲皆崇事，雖愚樸之士，狂暴之夫，罔不戰慄兢戒，肅恭擎跽，知奉其法焉。或螟蝗旱潦害稼傷農之處，眾誠有率勉於修奉之處，炷香告玄，旦夕響應，必臻其祐。與不虔不信之徒，立可較其徵驗矣。巴南謂之清齋，蜀土謂之天功齋，蓋一揆矣。法進以天寶十一年壬辰歲，雲鶴迎之而升天。此乃亦符龍虎之運、神人之言矣。
王氏
王氏者，中書舍人謝良弼之妻也，東晉右軍逸少之後，會稽人也。良弼進士擢第，為浙東從事而婚焉。既而抱疾沉痼，歷年未愈，良弼赴闕，竟不果行，而加綿篤。時吳筠天師游四明、天臺、蘭亭、禹穴，駐策山陰，王氏之族，謁而求救，為禁水吞符，信宿即愈。王氏感道力救護，乃詣天師，受籙精修，焚香寂念，獨處靜室，志希晨飛。因絕粒咽氣，神和體輕。時有奇香，異云臨映居第，仿佛真降，密接靈仙，而人不知也。
忽謂其女曰：吾昔之所疾，將僅十年，賴天師救之，而續已盡之命。悟道既晚，修奉未精，宿考過往，懺之未盡。吾平生以俗態之疾，頗懷妒𡜍，今猶心閉藏黑，未通於道。當須陰景煉形，洗心易藏，二十年後，方得蟬蛻耳。吾死勿用棺器，可作柏木帳，致尸於野中，時委人檢校也。是夕而卒，家人所殯如其言，凡事儉約。置其園林間，偃然如寐，亦無變改。二十年，有盜發殯，棄其形於地。隆冬之月，帳側忽聞雷震之聲，舉家驚異，馳行看之。及舉其尸，則身輕如空殼，肌膚爪髪，無不具備，右脅上有折痕，長尺餘，即再收瘞。為南嶽夫人嘗言，得道者，上品白日升天，形骨俱飛，上補真官；次者蛻如蛇蟬，亦形骨騰舉，肉質登天，皆為天仙，不居山嶽矣。良弼亦執弟子之禮，躬侍天師，仍與天師立傳，詳載其事跡矣。
花姑
花姑者，女道士黃靈微也。年八十而有少容，貌如嬰孺，道行高潔，世人號為花姑。蹀履徐行，奔馬不及，不知何許人也。自唐初來往江浙湖嶺間，名山靈洞，無所不造。經涉之處，或宿於林野，即有神靈衛之，人或有不正之念，欲凌侮者，立致顛沛。遠近畏而敬之，奉事之如神明矣。聞南嶽魏夫人，平昔渡江修道，有壇靖在臨川郡，臨汝水西石井山，有仙壇，遂訪求之。歲月且久，榛蕪淪翳，時人莫得知之。以則天長壽二年壬辰冬十月，詣洪都西山，謁道士胡超而問焉。超字拔俗，能通神明，即為指南郭六里許，有烏龜原，古有石龜，每犯田苗，被人擊，其首折則其處也。姑訪之，見龜之左右，壇跡宛然，立處當壇中矣。於其下得尊像、油甕、錐刀、燈盞之類，因葺而興之。復夢夫人指九曲池於壇南，訪而獲之，磚砌尚在。
景雲中，睿宗皇帝使道士葉善信，將繡像幡花來修法事，仍於壇西建洞靈觀，度女道士七人住持，洎［應為：自］明皇醮祭祈禱不絕。每有風雨，或聞簫管之聲。凡是禮謁，必須嚴潔，不爾，有蛇虎驚吼之異。時有雲物如烏，群飛垂帶，直下壇上，倏忽西出，如向井山，前後非一而已。花姑肹苾'［盻琙：同“肸琙”，謂神靈感應。］'靈通，密有所告曰：井山古跡，汝須崇修。俄聞異香從西來，姑累得嘉兆，躬申葺理，行宿洞口，聞鐘磬之音，雖荒梗多時，若有人接導。寓宿林莽，怡然甚安。達明入山，果遇壇殿餘址，遂立屋宇，聞步虛仙梵之響，環壇數里。有樵採不精潔者，必有怪異之驚。有野象中箭，來投花姑，姑為拔之，其後每齋前，則銜蓮藕以獻姑。開元九年辛酉歲，姑欲升化，謂其弟子曰：吾仙程所促，不可久住，吾身化之後，勿釘吾棺，只以絳紗罩覆棺上而已。明日，無疾而終，肌膚香潔，形氣溫暖，異香滿於庭堂之內。弟子依所命，棺不釘，以絳紗覆之而已。忽聞雷震擊紗上，有孔大如雞子，棺中唯有被覆木簡，屋上穿處可通人。座中奠瓜，數日生蔓，結實如桃者二焉。每至忌辰即風雲鬱勃，直入室內。明皇聞而駭之，使復其事，明日，使道士蔡偉，編入《後仙傳》。
開元二十八年庚辰三月乙酉，敕道士齎龍璧來醮，忽有白鹿自壇東出，至姑塚間而滅，即花姑葬空棺木簡之處。又有五色仙蛾，集於壇上。刺史張景佚，以為聖德所感，立碑頌述。天寶八載已丑，以魏夫人上升之所，度女道士二人，常修香火。大歷三年戊申，魯郡開國公顏真卿為撫州刺史，舊跡荒毀，闕人住持，召仙臺觀道士譚仙巖、道士黃道進二七人住洞靈觀，又以高行女道士黎瓊仙七人居仙壇院。顏公述仙壇碑而自書之，以紀其事跡焉。
徐仙姑
徐仙姑者，隋朝僕射徐之才女也。不知師奉何人。已數百歲，狀貌常如二十四五歲矣。善禁咒之術。獨游海內，三江、五岳、天臺、四明、羅浮、括蒼，名山勝賞，無不周遍。多宿巖麓林窟之中，亦寓止僧院。忽為豪僧數輩，微詞巧言，姑輒罵之。群僧激怒，欲以刃制之，詞色愈，姑笑曰：我女子也，而能棄家雲水，不避蛟龍虎狼，豈懼汝鼠輩乎！即解衣而臥，遽撤其燭，僧輩喜，以為得志也。明日，姑理策出山，諸僧一夕皆殭立尸坐，若被拘縛，口禁不能言，姑去數里，僧乃如故。來往江表，吳人見之四十餘年矣，顏色如舊。其行若飛，所至之處，畏而敬之，若神明矣，無敢以非正之意戲侮者。咸通初，謂贍縣白鶴觀道士蕢云陶曰：我先君仕歷周隋，以方術聞名，陰功及物，今亦得道，故我為福所及，亦延年長生耳。以此詳之，即實之才之女也。
緱仙姑
緱仙姑者，長沙人也。入道居衡山，年八十餘，容色甚少。於岳之下魏夫人仙壇，精修香火十餘年，孑然無侶。壇側多虎狼，常人游者須結侶，執兵器方敢入，仙姑深隱其間，曾無所畏。數年後，有一青鳥，形如鳩鴿，紅頂長尾，飛來所居，自語曰：我南嶽夫人使也，以姑修道精苦，獨棲窮林，命我為伴耳。他日，又言西王母姓緱，乃姑之聖祖也，聞姑修道勤至，將有真官降而授道，但時未至耳，宜勉於修勵也。每有人游山，必青鳥豫說其姓字，及其日，一一皆驗。又曰：河南緱氏王母修道之處，故鄉之山也。
又一日，青鳥飛來曰：今夕有暴客，無害，勿以為怖也。其夕，果十餘僧來。魏夫人仙壇，乃是一片巨石，方可丈餘，其下宛然浮寄他石之上，或一人以手推之則搖動，人多則屹然而住。是夜群僧持火杖刀，將害仙姑。入其室，姑在床上，而僧不見，既出門，即推壞仙壇，轟然有聲，山震谷裂，謂已顛墜矣，而終不能動，僧相率奔去。及明，有至遠村者，分散九僧，為虎噬殺。一僧推壇之時，不同其惡，免為虎害。夫人仙壇儼然無損，姑亦無恙。歲餘，青鳥語姑遷居仙所，因徙居湖南，鳥亦隨之，而他人未嘗會其語。相國文昭鄭公畋，自承旨學士左遷梧州牧，師事於姑，姑謂文昭公曰：此後四海多難，人間不可久居，吾將卜隱九疑矣，一旦遂去。
廣陵茶姥
廣陵茶姥者，不知姓氏鄉里。常如七十歲人，而輕健有力，耳聰目明，頭髪鬒黑。晉元南渡之後，耆舊相傳見之，百餘年顏狀不改。每持一器茗往市鬻之，市人爭買，自旦至暮，所賣極多，而器中茶常如新熟，而未嘗減少，人多異之。州吏以冒法系之於獄，姥乃持所賣茗器，自牖中飛去。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。

南溟夫人
南溟夫人者，居南海之中，不知品秩之等降，蓋神仙得道者也。有元徹、柳實二人，同志訪道，於衡山結廬棲遁。歲餘，相與適南，至廣州合浦縣，登舟將越海而濟，南抵交阯。維舟岸側，適村人享神，簫鼓喧奏，舟人水工，至於僕使，皆往觀焉，唯二子在舟中。俄爾颶風斷纜，漂舟入海，莫知所之，幾覆沒者二三矣。忽泊一孤島，風浪亦定。
二子登岸，極目於島上，見白玉天尊像，瑩然在石室之內，前有金爐香燼，而竟無人。二子周覽悵望，見一巨獸出於波中，若有所察，良久而沒。俄爾紫雲湧於海面，彌漫三四里，中有大蓮花，高百餘尺，葉葉旋舒，內有帳幄，綺繡錯雜，虹橋闊數十尺，直抵島上。有侍女捧香，於天尊像前，炷香未已，二子哀叩之，以求救拔，願示歸路。侍女訝曰：何遽至此耶？以事白之，侍女曰：少頃，南溟夫人與玉虛尊師約子，可求而請之也。侍女未去，有一道士，乘彩雲白鹿而至。二子哀泣以告之，道士曰：可隨此女，謁南溟夫人也。二子受教，隨侍女登橋，至帳前，再拜稽首，以漂泛之由，述其姓字。夫人命坐，尊師亦至，環坐奏樂，頃之進饌。尊師曰：二客求人間饌以享之。饌畢，尊師以丹篆一卷授夫人，夫人拜受訖，尊師告去，謂二子曰：有道氣，無憂歸路也。合有靈藥相贈，子分未合，當自有師，吾不當為子之師也，他日相見矣。二子拜辭，尊師乘鹿而去。
頃有武夫，長十餘丈，金甲，執劍進曰：奉使天吳，清道不謹，法當顯戮，今已行刑。遂趨而沒。夫人即命侍女，示二子歸路，曰：從百花橋去。贈以玉壺，曰：前程有事，可叩此壺也。遂辭夫人，登橋而去。橋長且廣，欄幹上皆異花，二子花間窺見千虯萬龍，互相繳結而為橋矣。見向之巨獸，已身首異處，浮於波間。二子問所送使者斬獸之由，答曰：為不知二客故也。使者謂二客曰：我不當為使送子，蓋有深意，欲奉托也。衣帶間解琥珀合子與之，中有物隱隱然，若蜘蛛形。謂二子曰：我輩水仙也，頃與番禺少年，情好之至，有一子三歲，合棄之，夫人令與南嶽郎君為子矣。中間回雁峰使者有事於水府，吾寄與子所弄玉環與之，而為使者隱卻，頗以為悵。望二客持此合子，於回雁峰廟中投之，若得玉環，為送岳廟，吾子亦當有答，慎勿開啟。二子受而懷之。又問：玉虛尊師云子自有師，誰也？曰：南嶽太極先生耳，自當遇之。須臾橋盡，與使者相別，已達合浦之岸。問其時代，已十二年矣。於是將還衡山，中途餒甚，試叩玉壺，則珍味至。二子一食，不復饑渴。
及還，妻已謝世，家人曰：郎君溺海，十餘年矣。自此二子益有厭俗之志，無復名宦之心。乃登衡岳，投合子於回雁峰廟，瞬息之間，有黑龍長數丈，激風噴電，折木撥屋，霹靂一聲，廟宇立碎。戰慄之際，空中有人以玉環授之，二子得環，送於嶽廟。及歸，有黃衣少年，持二金合以酬二子，曰：南嶽郎君，持此還魂膏以報君也。家有斃者，雖一甲子，猶可塗頂而活。既受之，而失其使。二子遂以膏塗活其妻。後因大雪，見一樵叟負重凌寒，二子哀其老，以酒飲之。忽見其簷上有「太極」字，遂禮而為師，曰：吾得神仙之道，列名太極矣，太上敕我來度子耳。因見玉壺，曰：此吾貯玉液之壺，亡來數十甲子，甚喜再見。遂以玉壺獻之。二子隨太極先生入硃陵宮、祝融峰，歷游諸仙府，與妻俱得升天之道。
邊洞玄
邊洞玄者，范陽人女也。幼而高潔敏慧，仁慈好善。見微物之命，有危急者，必俯而救之，救未獲之間，忘其饑渴。每霜雪凝冱，鳥雀饑棲，必求米穀粒食，以散閟之。歲月既深，鳥雀望而識之，或飛鳴前導，或翔舞後隨。年十五，白其父母，願得入道修身，絕粒養氣。父母憐其仁慈且孝，未許之也。既笄，誓以不嫁，奉養甘旨。數年，丁父母憂毀瘠不食，幾至滅性。服闋，詣郡中女官，請為道士。終鮮兄弟，子無近親，性巧慧，能機杼，眾女官憐而敬之。紡織勤勤，晝夜不懈。每有所得，市胡麻、茯苓、人參、香火之外，多貯五穀之類。人或問之：既不食累年，而貯米麥何也？豈非永夜凌晨，有饑渴之念耶？笑而不答。然每朝於後庭，散米穀以餉禽鳥，於宇內以餉鼠，積歲如之，曾無怠色。一觀之內，女官之家，機織為務，自洞玄居後，未嘗有鼠害於物，人皆傳之，以為陰德及物之應也。性亦好服餌，或有投以丹藥、授以丸散，必於天尊堂中，焚香供養，訖而後服之。往往為藥所苦，嘔逆吐痢，至於疲劇，亦無所怨嘆，疾才已，則吞服如常。其同道惜之，委曲指喻，丁寧揮解，而至信之心，確不移也。茍遇歲饑，分所貯米麥以濟於人者，亦多矣。
一旦，有老叟負布囊，入觀賣藥，眾因問之：所賣者何藥也？叟曰：大還丹，餌服之者，長生神仙，白日升天。聞之皆以為笑。叟面目䵟黑，形容枯槁，行步傴僂。聲才出口，眾笑謂之曰：既還丹可致不死，長生升天，何憔悴若此，而不自恤邪？叟曰：吾此丹初熟，合度人立功，度人未滿，求仙者難得，吾不能自服，便飛升沖天耳。眾問曰：舉世之人，皆願長生不死，延年益壽，人盡有心，何言求仙者難得也？叟曰：人皆有心好道，而不能修行。能好道復能修行，精神不退，勤久其事，不被聲色所誘，名利所惑，奢華所亂，是非所牽，初心不變，如金如石者，難也。百千萬人無一人矣。何謂好道也。問曰：貴為天子，富有四海，有金丹之藥，何不獻之，令得長生永壽也？叟曰：天上大聖真人，高真上仙，與北斗七元君，輪降人間以為天子。期滿之日，歸升上天，何假服丹而得道也。又問曰：既盡知之，今天子是何仙也？曰：硃陽太一南宮真人耳。問答之敏，事異於人，發言如流，人不可測。逡巡暴風雷雨，遞相顧視，驚悸異常，眾人稍稍散去。
叟問眾曰；此有女道士，好行陰德，絕粒多年者何在？因指其院以示之。叟入院，不扣問，徑至洞玄之前，曰：此有還丹大藥，遠來相救，能服之邪？洞玄驚喜延坐，問藥須幾錢。叟曰：所直不多，五十萬金耳。洞玄曰：此窮窘多年，殊無此錢，何以致藥耶？叟曰：勿憂，子自幼及今四十年矣，三十年積聚五穀，餉飼禽蟲，以此計之，不啻藥價也。即開囊示之，藥丸青黑色，大如梧桐子者二三斗，令於藥囊中自探之。洞玄以意，於藥囊中取得三丸，叟曰：此丹服之，易腸換血，十五日後，方得升天，此乃中品之藥也。又於衣裾內解一合子，大如錢，出少許藥，如桃膠狀，亦似桃香。叟自於井中汲水調此桃膠，令吞丸藥，叟喜曰：汝之至誠感激，太上有命，使我召汝。既服二藥，無復易腸換血之事，即宜處臺閣之上，接真會仙，勿復居臭濁之室。七日即可以升天，當有天衣天樂自來迎矣。須臾雨霽，叟不知所之。眾女官奔詣洞玄之房，問其得藥否。具以告之，或嗤其怪誕，或嘆其遭遇，相顧驚駭。由是郡眾之人有知者，亦先馳往觀之，於是洞玄告人曰：我不欲居此，願登於門樓之上。顧眄之際，樓猶扃鎖，洞玄告人曰：我不於此。語猶未終，已騰身在樓上矣。異香流溢，奇雲散漫，一郡之內，觀者如堵。太守僚吏、遠近之人，皆禮謁焉。
洞玄告眾曰：中元日早必升天，可來相別也。眾乃致齋大會，七月十五日辰時，天樂滿空，紫雲蓊鬱，瑩繞觀樓，眾人見洞玄升天，音樂導從，幡旌羅列，直南而去，午時雲物方散矣。太守眾官具以奏聞。是日辰巳間，大唐明皇居便殿，忽聞異香紛鬱，紫炁充庭，有青童四人，導一女道士，年可十六七，進曰：妾是幽州女道士邊洞玄也，今日得道升天，來以辭陛下。言訖，冉冉而去。乃詔問所部，奏函亦馹騎馳至，與此符合。敕其觀為登仙觀，樓曰紫雲樓，以旌其事。是歲，皇妹玉真公主咸請入道，進其封邑及實封。由是上好神仙之事，彌更勤篤焉。仍敕校書郎王端敬之為碑，以紀其神仙之盛事者也。
黃觀福
黃觀福者，雅州百丈縣民之女也。自幼不食葷血，好清凈。家貧無香，取柏葉柏子焚之，每凝然靜坐，無所營為，經日不以為倦。或食柏葉，飲水自給，不嗜五穀。父母憐之，聽其率性任意。既笄欲嫁之，忽謂父母曰：門首水中極有異物。常時多與父母說奇事，先兆往往信驗，聞之，固以為然。隨往看水，果洶湧不息，乃自投水中，良久不出。父母撈摝，得一木像天尊，古昔所制，金彩已駁，狀貌與女無異。水即澄清如舊，無復他物，便以木像置於路側，號泣驚異而歸。其母時來視之，憶念不已。忽有彩雲仙樂，導衛甚多，與女伴三人下其庭中，謂父母曰：女本上清仙人也，有小過謫在人間，年限既畢，復歸上天，無至憂念也。同來三人，一是玉皇侍女，一是大帝侍晨女，一是上清侍女。我姓黃名觀福，此去不復來矣。今年此地疾疫，死者甚多，以金遺父母，使移家益州，以避兇歲。即留金數餅，升天而去。父母如其言，移家蜀郡。其歲疫毒黎民，雅地尤甚，十喪三四，即麟德年也。今俗呼為黃冠佛，蓋以不識天尊像，仍是相傳語訛，以黃觀福為黃冠佛也。
陽平治
陽平治，謫仙妻，不知其名。九隴居人張守圭家甚富，有茶園在陽平化仙居山內，每歲召採茶人力百餘輩，男女傭工者雜之園中。有一少年，賃為摘茶，自言無親族。性甚了慧勤，願守圭憐之，以為義兒，又一女年二十餘，亦無親族，願為義兒之婦，孝義端恪，守圭甚善之。一旦山水泛溢，市井路絕，鹽酪既闕，守圭甚憂。新婦曰：此可買耳。取錢出門十數步，置錢樹下，以杖扣樹，得鹽酪而歸。後或有所要，但令扣樹取之，無不得者，其夫術亦如此。因與鄰婦十數人，於堋口市相遇，為買酒一碗，與眾婦飲之。皆醉而碗中酒不減，遠近傳說，人皆異之。
守圭請問其術受於何人，少年曰：我陽平洞中仙人耳，因有小過，謫於人間，不久當去。守圭曰：洞府大小，與人間城闕相類否？答曰：二十四化各有一大洞，或方千里五百，三百里。其中皆有日月飛精，謂之伏神之根，下照洞中，與世間無異。其中皆有仙王，仙卿仙官輔相佐之，如世之職司。有得道之人，及積功遷神反生之者，皆居其中，以為民庶。每年三元大節，諸天各有上真下游洞天，以觀其所理善惡。人世死生興廢、水旱風雨，預關於洞中焉。其龍神祠廟、血食之司，皆為洞府所統也。二十四化之外，其青城、峨嵋、益登、慈母、繁陽、嶓塚皆亦有洞，不在十大洞天、三十六小洞天之數。洞之仙曹，如人間郡縣聚落耳，不可一一詳記之也。旬日之間，忽夫婦俱去。
神姑
神姑者，盧眉娘是也。後魏北祖帝師盧景祚之後，生而眉長且綠，因以為名。永貞元年，南海太守以其奇巧而神異，貢於京。盧眉娘幼而慧晤，能以一絲析為三縷，染彩於掌中，結為傘蓋五重。其中有十洲三島、天人玉女、臺殿麟鳳之像，而外列執幢捧節仙童，不啻千數。其闊一丈，秤之無三數兩。自煎靈香膏傳之，則虯硬不斷。順宗皇帝嘆其巧妙，二宮內謂之神姑。入內時方年十四，每日但食胡麻飯三二合。至元和中，憲宗皇帝嘉其聰慧，因賜金鳳環，以束其腕。久之，不願在宮掖，乃度為女道士，放歸南海，賜號曰逍遙。數年不食，常有神人降會，一旦羽化，香氣滿室。將葬，舉棺覺輕，撤其蓋，唯舊履而已。往往人見乘紫雲，於海上羅浮。李象先作《盧逍遙傳》，蘇鶚載其事於《杜陽編》中焉。
王奉仙
王奉仙者，宣州當塗縣民家之女也。家貧，父母以紡織自給。而奉仙年十三四，因田中餉飯，忽見少年女十餘人，與之嬉戲，久之散去，他日復見如初。自是，每到田中餉飯，即聚戲為常矣。月餘，諸女夜會其家，竟夕言笑，達曉方散。或攜奇果，或設珍饌，非世所有。其房宇湫陋，來眾雖多，不以為窄。父母聞其言笑，疑焉，伺而察之，復無所見。又疑妖魅所惑，詰之甚切，必托他詞以對。自是諸女不復夜降，常晝日往來。或引其遠游，凌空泛回，無所不到，至暮乃返。仍不飲不食，日加殊異。一日將夕，母氏見其自庭際竹杪，墜身於地，母益為憂，懇問其故，遂以所遇之事言之，父母竟未諭其本末。諸女剪奉仙之發，前露眉，後垂至肩，自此數年，發竟不長。不食歲餘，肌膚豐瑩，潔若冰雪，螓首蠐領，皓質明眸，貌若天人，智辯明晤。江左之人謂之觀音焉。
咸通末，相國杜公審權鎮金陵，令狐公綯鎮維揚，延請供養，聲溢江表。其後秦彥請留於江都，展師敬之禮。高士主父懷杲正直倜儻，疑以為邪，詣而問之。奉仙欣然加敬，話道累日。主父問：所論之理，頗合玄要，何復有觀音之目耶？奉仙曰：其所遇者道也，所得者仙也，嗤俗之徒，加我以觀音之號耳。然頃歲，杜公搜於蓬茅之下，欲貢於宮掖之內，適以斷髮免。未容歸侍膝下，遂虐留寺中。閭巷不知，騰口虛譽，至有擎香捧燭，施寶投金，囂然經年，莫知竄免。而今日遂其修養，不拘閉於後庭者，亦是真仙冥祐，斷髮齊領之明效也，得不自以為慰喜耳。且名之與道，兩者無滯。莊生云，人以我為牛，而我為牛；人以我為馬，而我為馬。忘形體真者，不以名為累也，故亦不鄙人爾。且某所見之女，年可十八九，容貌異常，著雲霞錦繡，大袖之衣。執持者仙花靈草，吟詠者仙經洞章，所話乃神仙長生度世之事。隨其所行，逍遙迅速，不知其倦。所到天宮仙闕，金樓玉堂，修廊廣庭，芝田雲圃，神禽天獸，珍木靈芳，非世間所睹。過星漢之上，不知幾千萬里，朝謁天尊。天尊處廣殿之中，羽衛森列，告奉仙曰：汝寄生人世，五十年後當還此。敕左右以玉漿一杯見賜。飲畢，戒曰：百穀之實、草木之果，食之殺人，夭汝年壽，特宜絕之。是以不食二十年矣。
夫天尊，行化天上，教人以道，延人以生，主宰萬物，覆育周遍，如世人之父也。釋迦行化世上，勸人止惡，誘人求福，如世人之母也。仲尼儒典，行於人間，示以五常，訓以百行，如世人之兄也。世之嬰兒，但識其母，不知有兄、父之尊。故常常之徒，知道者稀，尊儒者寡，不足怪也。且所見天上之人，男子則雲冠羽服，或丱髻青襟，女子則金翹翠寶，或三鬟雙角。手執玉笏，項負圓光，飛行乘空，變化莫測。亦有龍麟鸞鶴之騎，羽幢虹節之仗，如人間帝王耳。了不見有菩薩佛僧之像也。因出其所供養圖繪甚多，率是天人帝王、道君飛仙之狀，亦無僧佛之容焉。
自咸通迄光啟四十年間，游淮浙之宛陵，所至之處，觀者雲集。其警俗也，常以忠孝貞正之道、清凈儉約之言、修身密行之要，故遠近瞻敬。凡金寶貨，委之於前，所施億萬，皆棄之去，而未嘗顧也。雖三淮沸浪，四野騰煙，棲止自若，曾不為患。其有擁眾威悍，如孫儒、趙宏、畢師鐸，欲以不正逼之，白刃脅之，及睹其神貌，不覺折腰屈膝，伸弟子之禮。後與二女弟俱入道，居洞庭山。光啟初，遷餘杭界千頃山。山下之人，為棣華宇以居之。歲餘，無疾而化，年四十八。有雲鶴異香之瑞，果符五十年之言矣。況其不食三十年，童顏雪肌，常若處子，非金丹玉液之效，豈能與於此哉！又往往神游天界，端坐逾月，或下察地府冥關之事，坐見八極，多與有道者言之。世人不知，以為坐忘耳。乃南極元君，及東陵聖母之儔侶者乎。
薛玄同
薛氏者，河中少尹馮徽之妻也，道號玄同。適馮徽二十年，乃言素志，托疾獨處，誓焚香念道，持《黃庭經》，日三兩遍。又十三年，夜有青衣玉女二人降其室內，將至，有光如月，照其庭廡，香風颯然。時當初秋，殘暑方甚，而清涼虛爽，颯若洞中。二女告曰：紫虛元君，主領南方下教之籍。命諸真大仙，於四海之外、六合之內、名山大川，有志慕長生、心冥真道者，必降而教之。玄同善功，為地司累奏，簡在紫虛之府，況聞女子立志，元君尤嘉其用心，即日將親降於此。如是凡五夕，焚香嚴盛，以候元君。咸通十五年甲午七月十四日，元君與侍女群真二十七人，降於其室，玄同拜迎於門。元君憩坐良久，示以《黃庭》填神存修之旨，賜九華之丹一粒，使八年後吞之，當遣玉女飆車，迎汝於嵩岳矣。言訖散去。玄同自是冥心靜神，往往不食。雖真仙降眄，光景燭空，靈風異香，雲璈鈞樂，奏於其室，馮徽亦不知也。徽以玄同別室修道，邈不可親，愚嫉之懷，常加毀笑，每獲東陵之疑矣。
洎廣明庚子之歲，大寇犯闕，衣纓奔竄，所在偷安。馮與玄同寓跡於常州晉陵，存注不輟，益用虔恭。中和元年十月，舟行至直瀆口，欲抵別墅，親鄰女伴數人，乘流之際，忽見河濱有硃紫官吏，及戈甲武士，立而序列，若候玄同舟楫之至也。四境多虞，所在寇盜，舟人見之，驚駭不進。玄同曰：無懼也。即移舟及之，官吏皆拜，玄同指揮曰：未也，猶在春中私第，去無速也。其官吏遂各散去，而同舟者雖見，莫究其由。明年壬寅二月，玄同沐浴，餌紫虛所賜之丹，二仙女密降其室，促嵩高之行。是月十四日，示以有疾，一夕終於私第。有仙鶴三十六隻，翔集室宇之上。玄同形質柔暖，狀若生人，額中炅然白光一點，良久化為紫氣。沐浴之際，玄發重生，立長數尺。十五日夜，雲彩滿室，忽聞雷電震霹之聲，棺蓋飛起在庭中，失尸所在，空衣衾而已。異香雲鶴，浹旬不去。
浙西節度使、相國周寶奏曰：伏聞趙夫人登遐之日，玉貌如生；陶先生厭世之時，異香不絕。同其羽化，錄在仙經。豈謂明時，復睹斯事。伏以馮徽妻薛氏，早拋塵俗，久息玄門。神仙秘密之書，能採奧旨；女子鉛華之事，不撓沖襟。非絕粒茹芝，守真見素，履聖世無為之化，窮玄元守一之規，不然者安得。方念鼓盆，靈禽疊降；正悲鸞鏡，玄發重生。雷電顯祥，雲霞表異，天迥而但聞絲竹，棺空而唯有衣衾。謫來暫住人間，仙去卻歸天上。事傳千古，美稱一時，雖屬郡之休禎，乃國朝之盛事。臣忝分優寄，輒具奏聞，干冒天廷，無任戰越喜賀之至。是歲二月十五日，奏於成都行在。敕曰：惟天法道，著在仙經，上德勤修，玄功是致。覽茲申奏，頗葉殊祥。同魏氏之登仙，比花姑之降世。光乎郡縣，煥我國朝。宜付史官，編於簡冊。仍委本道以上供錢，於其住，處修金籙道場，以答上玄，用伸虔感者。時駐蹕成都之三年也。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。

道教靈驗記
宮觀
真宗皇帝禦制敘
夫妙道本於混成，至神彰於不測。經誥所以宣契象，宮觀所以宅威靈，符籙所以備真科，齋詞所以達精懇。驗徵應之非一，明肸苾之無差，誠覺悟於蒼黔，而彰亶於善惡也。朕顧惟寡昧，獲纂隆平，荷祉福之咸臻，務齋盟而匪懈。思揚妙理，普示群生。因覽杜光庭所集《道教靈驗記》二十卷，其事顯而要，其指實而詳。今昔所聞，盈編而有次；殊尤之跡，開卷以斯存。冀永流傳，俾列方版，庶資訓範，克暢淳風。直敘厥由，題於篇首云爾。
廣成先生序
道之為用也，無言無為；道之為體也，有情有信。無為則任物自化，有信則應用隨機。自化則冥乎至真，隨機則彰乎立教。《經》曰：善者吾善之，不善者吾亦善之。此明太上渾其心，而等觀赤子也。《書》曰：不獨親其親，天下皆親，不獨子其子，天下皆子。此明聖人體其道，而慈育蒼生也。惡不可肆，善不可沮，當賞罰以評之。《經》曰：人之不善，何棄之有。故立天子，置三公，此聖人教民舍惡從善也。又曰：為惡於明顯者，人得而誅之；為惡於幽暗者，鬼得而誅之。又曰：為善者善氣至；為惡者惡氣至。此太上垂懲勸之旨也。《書》曰：惟上帝不常，作善降之百祥，作不善降之百殃。此聖人法天道，禍淫福善之戒也。由是論之，罪福報應，猶響答影隨，不差毫末。豈獨李、釋言其事哉！抑儒術書之，固亦久矣。宣王之夢杜伯，晉侯之夢大厲，恭世子之非罪，渾良夫之無辜，化豕之報齊侯，結草之酬魏氏，良宵之殂駟帶，鄭玄之捽，劉蘭之筆不遺，良史攸載，足可以為罪福之鑒戒、善惡之準繩者也。況積善有餘福，積惡有餘殃，幽則有鬼神，明則有刑憲，斯亦勸善懲惡至矣。大道不宰，太上好生，固無責於芻狗，而示其報應。直以法字像設，有所主張，真文靈科，有所拱衛。茍或侵侮，必陷罪尤。故歷代已來，彰驗多矣。成紀李齊之《道門集驗記》十卷，始平蘇懷楚《玄門靈驗記》十卷，俱行於世。今訪諸耆舊，採之見聞，作《道教靈驗記》凡二十卷。庶廣慎微之旨，以匡崇善之階，直而不文，聊記其事。
饒州開元觀神運殿閣過湖驗
饒州開元觀，舊在湖水之北。去郭二里，巨殿層樓，回軒廣廈，枕湖有水閣，松徑有虛亭，松竹森疏，花木秀茂。郡人避暑尋春，為一州勝賞之所。其後道流既少，廊廡摧損，唯上清閣大殿，齋堂三門，皆在裏中。民庶多葬於觀地中，壇殿之外，盡為墟墓矣。大中二年，郡中夜聞千萬人聲，如風雷之響。及明，見開元殿閣門堂四十餘間，移在湖水之南平地之內，其所布列，形勢遠近，殿閣相去，與舊不殊。太守上聞，請易其名額，以旌神異。詔旨依舊為開元觀，只改上清閣為神運閣，別命崇修。遠近歸心，爭舍美利，遂加繕葺。《觀殿鼎新記》云，所移之地，途超二里，水越一湖，出自神功，事資聖感是也。
洋州馮行襲毀素靈宮驗
洋州素靈宮，雲漢武帝為素靈夫人降真內殿，於太白之前為築宮宇，即其地也。年代浸遠，遺址僅存。我唐高祖既至長安，受隋恭帝禪。是歲，夢素衣神人云，我太白之主也，居素靈臺。以荒毀為告。詔訪其地，特創臺殿，命為素靈宮。開元中，傅天師曾奉詔，齋醮於其上。德宗幸梁洋，欲駕幸其地，又加營飾，由是材石之功，最為宏壯。馮行襲自金州，遙統洋州武定軍，命其子守之，欲毀素靈屋宇，以修公署。工人揭瓦，皆有毒蛇，居於霤中，莫知其數。竟無所措手，以事白焉。馮子怒，使吏焚之。曳薪炷火，而雷電大震，風雨總至。群吏奔駭，數輩死之，靈跡巋然，無敢犯者。
文銖臺二僧擊救苦天尊像驗
文銖者，長安人也。父母令於別業讀書，為莊前堆阜之上，置書堂焉。而性本疏誕，不樂文字，但與鄰里少年，彈射飛鳥，捕格野獸，以為戲樂。至於筌笱之具，罻羅之屬、弋網罝罩、弓矢槌刃，靡不置之。數年之間，殺獲不可勝記。忽有道士見之，謂曰：子之頭何遽變也？銖驚而問之，乃引於臺下，令其窺井照之，自見其人形而獸頭矣。欲求道士悔謝，更令熟視井中，頃刻之間，身形不改，而頭已百變，或鳥或獸，或蛇或魚，銖見之，異常憂懼。道士曰：萬物營營，各貪其生，至於飛動，皆重其命。爾反天道而殺之，當有此報耳。每變一頭，則受一生，終爾所殺之數，一一償之，積月累日，計其壽限。自此之後，爾身則死，乃歷生異類之中，報所殺之命，百千萬年，未有還復人身之日。銖號泣求救，願焚弋獵之具，以謝前愆，洗心改悔，不敢更犯。道士見其誠至，乃謂之曰：我奉太上之敕，歷救眾生之苦，名曰救苦真人。爾有昔緣，早合遇道，此若不救，淪陷無期。乃以道士衣與之，令其終身修道，陰功救世，廣濟物命，方免前罪。道士即踴身而起，去地數丈，立於金蓮花上，左執瓊碗，右執柳枝，金冠鳳履，身逾三丈，通身有五色之光，上連天表，照曜一川，逡巡乃隱。
文銖乃焚羅網之具，披道士天衣，於其處立殿，制所見之像，晝夜精勤，焚香懺罪。居十餘年，又感真仙，授以藥訣，令游行海內，救人疾苦，後乃得道而去。其俗所居處，相傳號曰文銖臺，而救苦天尊之像猶在。忽有僧數人游行，見之曰：既是文銖聖跡，何得有道士功德？固知道士無良，侵我古跡，已多年矣。因拔得大木，唯二僧共擊天尊像，手折耳傷，口鼻亦壞，力擊其項，未能致損，用力甚困。二僧少歇，看天尊所傷之處，並已如舊，唯二僧口耳鼻項痛楚極甚，及看其手，亦已折矣。匍匐號叫，告於眾人，自述其事。良久而死。
亳州太清宮老君挫賊驗
亳州真源縣太清宮，聖祖老君降生之宅也。歷殷周至唐，而九井三檜，宛然常在。武德中，枯檜再生。天寶年再置宮宇。其古跡，自漢宣、漢桓增修營葺，魏太武、隋文帝別授規模，邊韶、薛道衡為碑，以紀其事。唐高祖、太宗、高宗、中宗、睿宗、明皇六聖御容，列侍於老君左右。兩宮二觀，古檜千餘樹，屋宇七百餘間，有兵士五百人，鎮衛宮所。咸通中，龐勛據徐州，十道征師招討，長圍將合，龐勛恐力不支久，遂領徒三千餘人徑來，欲奪宮所，據為營壘。是日，避難士庶千餘家咸在宮內，見黑氣自九井中出，良久，昏噎一川，老君空中應現。龐勛徒黨迷失道路，自相蹂踐，蘄水橋斷，盡溺死水中。逡巡開霽，賊黨無孑遺矣！
廣明中，黃巢將領徒伴欲焚其宮，亦有黑霧遍川，迷失行路。又有草賊遍地，自欲凌毀太清宮，迷路，乃往亳州城下，因圍逼州城，攻打彌急。刺史潘稠望宮焚香，以希神力救護。頃之，黑霧自宮中而來，周繞城外，腥風毒氣，聞者頓僕，密雪交至，寒凍異常，死者十有五六。初攻城之時，有神鴉無數，銜接賊箭，投於城中，賊輩已加驚異。既而城內朗晏，城外風雪，賊人懼此神力，解圍而去，尋亦散滅。潘稠奏云，自大寇犯闕之後，群兇誅殄已來，大小寇逆，前後一十八度，欲犯太清宮。或迷失道途，或龍神示見，終挫兇計，宮城晏然。所庇護居人，不知其數。請移真源縣，就宮安置。敕旨恐移縣就宮，必多穢瀆，縣依舊所宜，準萬年例升為赤縣。仍降青詞，修齋告盟。
周真人居上經堂基驗
周真人，名太玄，陶隱居弟子也。年二十一而得道，先於隱居證位。其所居，即今紫陽觀，處茅嶺之前，平陸爽塏，實為福地。堂側一片地稍高，如舊屋基，而無磚甓蹤跡。太玄於其上植花木，時見有人，高冠褒衣，或三或二。亦有介金之士，明月靜夜，立於其中。家有小兒，名小豆，才五六歲，游戲其上，逡巡有人送置庭中，如是者數四，而無傷損。一旦問陶君，說此祥異。陶曰：晉朝許君舊宅乃上經堂，基正當其地，速作靜室，為焚香之所，不可褻瀆也。太玄因問：上經所安之地，何神明如此耶？陶曰：三洞寶經所在之地，萬靈侍衛，百神朝揖，豈可不尊之耶？太玄曰：真經已去，其地久虛，而猶真靈衛之耶？陶曰：上經所安之地，地祇守之七百年；法宇之地千年；正一所安之地，善神護之三百年。經法雖去，年限未滿，所以然耳。太玄遂作靜室，每旦夕香燈，而不敢於此室朝拜存修，恐法位高卑，有真凡之隔爾。
魏夫人壇十僧來毀九遭虎噬驗
魏夫人壇，在南嶽中峰之前，巨石之上。是一片大石，方可丈餘，其形方穩，下圓上平，浮寄他石之上。嘗試一人推之，似能轉動，人多即屹然而定，相傳以為靈異。往往神仙幽人，游憩其上，奇雰靈氣，彌覆其頂。忽有衲僧十餘人，秉炬挾杖，夜至壇所，欲害緱仙姑。入其居處，仙姑在床上，而僧不見，乃出詣壇所，推壞夫人壇。轟然有聲，若已顛墜，回燭照之，元不能動，知其靈異，奔迸遁去。及明，有至遠村者，大都不過走十餘里。十人同志，九人為虎噬殺。一人推壇之時，不同其惡，遂免虎害。乃以其事白於村鄉之人，遠近驚異焉。
嚴皪掘洪州鐵柱驗
洪州鐵柱，神仙許真君所鑄也。晉朝豫章，有巨蛟長蛇水獸，肆害於人。許君與其師吳君，得正一斬邪、三五飛步之術，制御萬精。自潭州井中，奮劍逐蛟，出於此井。君出謂吳君曰：此井之下，蛟螭所冗，若不鎮之，每三百年一度，為民之害，後來復何人制之？役鬼神運鐵數百萬斤，鑄於井中，溢於井外數尺，屹若柱焉。於井之下，布巨索八條，以鎖地脈。自是鐘陵之境，無妖惑之事，無墊溺之災。誓之曰：後人壞我柱者，城池淹沒，江波泛溢。人皆知之，固不敢犯。或有漁人敲柱上鐵，用墜其網，所損頗甚，近亦官中禁之。嚴節制江西，信誹毀之詞，使人掘鐵柱，將欲碎之。迅霆大擊，江波遽溢，掘未二三尺，城池震動，內外驚懼，撰方信之，焚香告謝而止。柱側道院為其所毀，近亦再修矣。
王峰吳行魯毀掘成都龍興觀驗
成都龍興觀，即後周至真觀也。基址廣袤，四面通街，大殿講堂、玉華宮碑碣皆在。有王峰者，事穎川王，於小蠻坊創置私第。以基地卑濕，乃使力役者劚觀門土墻，及廣掘觀地，取土數千車築基址，土木未畢，已數口凋亡。一旦自衙歸宅，於其門外，見二黃衣人，曰為觀中取土事，要有對勘。應答之間，下馬而卒。其觀內有鐘樓，曰靈響臺，有門樓宏壯，制度精巧。節度使吳行魯，奏移門樓於天王寺，拆其鐘樓，遺蹤勝賞，並為毀蕩矣。頃年駕在蜀，明道大師尹嗣玄，雲行魯之吏，因疾入冥，數日復活，言見行魯為鬼吏所驅，般運龍興材木，鐵鎖擊械，晝夜不休，木才積垛，又卻飛去，如是摙運，不知何年當得息爾。欲求子孫為立觀門，贖其罪，子孫貧窘，固不及爾。
劉將軍取東明觀土修宅驗
劉將軍者，隸職右神策軍。居近東明觀，大修第宅，於觀內取土，築基脫墼，計數千車。功用既畢，劉忽得疾沉綿，旬日稍較，忽如風狂，於其階庭之中，攫土穴地，指爪流血，而終不已。骨肉扶救之，似稍歇定，又須匍匐冗土，似有驅迫之者。時聞為物捶擊痛楚之聲，但流淚嗚咽而已。問之竟無所答，日又沉困垂命，巫醫殫術，略無徵應。偶召瞽者筮，雲求道法救之。劉素不信道，未嘗有道士過其家。妻子既切，因詣金仙觀，請符理之。置符於床前，又焚數道，和水飲之，劉乃言曰：我以無知，犯暴道法，取東明觀土，修築私舍，地司已奏天曹，罰令運土填陪，不知車數，計我獨力般運，三二百年，恐未可足。稍或遲怠，冥官考責，鞭撻極嚴，卒無解免之日。言訖，嗚咽號叫，若有所訴，一家聞之，俱為嗟痛。其妻子就東明大殿上，焚香祈乞，續買凈土五千車，填送所穿坑處，設齋告謝，求賜寬赦，疾乃稍定。一旦又自言曰：天符有敕，穿掘觀土，修築私家，雖已陪填，尚未塞責，有十二年祿命，並宜削奪，所連累子孫，即可原赦。是夕遂死。余按道科，凡故意凌毀大道，及福地靈壇，殃流三世。今劉生以陪填首謝，罪止一身，得不為戒爾。
南康王夢二神人告以將富貴驗
南康王、太尉、中書令韋公皋，為成都尹相國張公之愛婿，而量深器大，舉止簡傲，不狎於俗。張家奕世相家，德望清貴，張族皆輕侮於韋，以此見薄，亦未之悟也。忽夢二神人謂之曰：天下諸化，領世人名籍，吾子名系葛璝，祿食全蜀，富貴將及，何自滯耶？勉哉行矣！異日當富貴，無以葛璝為忘也。由是韋有干祿之志，謀於其室，室家復勉勵之，以妝奩數十萬金，資其行計。既達秦川，屬歲饑久雨，因知友所聘，署隴州軍事判官。俄而駕出奉天，郡守奔難行在，皋率土客甲士，饋輓軍儲，以申扈衛。以功就拜防禦使，復請赴覲行朝，德宗望而器之。既平寇難，大駕還京，以功檢校右僕射、鳳翔節度使。懇讓乞改西川，乃授西川節度，與張公交代焉。擁師赴任，張假道歸闕，以避其鋒。既而累年蜀境大穰，金帛豐積。南詔內附，乞為臣妾，威名益重，而貢賦不虧，朝廷倚注，戎蠻懾伙。由是請許南詔置習讀院，入質子學生，習《詩》、《書》、《禮》、《樂》。公文翰之美，冠於一時。南詔得其手筆，刻石以榮其國，而葛璝之事，久已忘矣。
又夢二神人曰：「富貴而忘所因，其何甚耶？公夢覺，流汗驚駭。久之，乃躬詣雲林，炷香禱福。遂命工度木，揆日修崇，作南宮飛閣四十間，巨殿修廊，重門邃宇，範金刻石，知無不為。支九隴租賦，於山下列屯輸貯，糗糧山積，匠石雲趨。自制碑刊於洞門之側，上構層樓。焚僮七十人以供灑掃，良田五百畝以贍齋儲。在鎮二十餘年，封以王爵矣。即本命丁卯，屬葛璝化也。
果州開元觀工匠同夢得材木驗
果州開元觀接郡城，頗為爽塏，以形勝之美，選立觀額。雖州使旋具結奏，而制置之，內猶闕大殿。州司差工匠及道流，將溯嘉陵江，於利州上游採買材木。臨行，道流工匠同夢有人云：硃鳳潭中有木，可以足用。如此者三。因聚議曰：夢兆如斯，必有大商貨木，水公江而至，可躊躇三五日以伺之，或免遠適，頗以為便。一匠曰：吾於硃鳳山下江中尋之，莫有商筏已到來否。即往山下尋求，潭水澄澈，忽見潭底有木。因使善沉者鉤求，得梓木千段。構成三尊殿，鐘樓經閣、三門廊宇，咸得周足。又市磚甃壇，內有黃赤色者，疑其火力未足，棄而不用，信宿皆化為金，起觀之費，過於豐資。殿宇既成，將塑尊像，又於白鶴山觀，掘地得鐵數萬斤。鑄三尊鐵像，僅高二丈，今謂之聖像。遠近祈禱，立有徵驗。起觀道流何氏家，世代豐足，今為胄族焉。至今負販之徒、錐刀求利者，每以三日五日，必詣聖像前，焚香祈祐。或闕而不精信者，即貿易無利，貨鬻不售焉。
北都潛丘臺崔相國應夢修觀驗
北都潛丘臺，有古觀焉。像設精嚴，樓臺宏麗，地形顯敞，迥出於都城之中。制創多年，久無崇葺，風號雨漬，日以傾摧。相國崔公彥昭，常夢野步尋幽，至古臺之下，翅首仰望，其上有紫氣氤氳，樣光四照，無登躡之路。良久，復聆天樂笳簫之音，尋訪之意彌切，但四隅陡絕，咫尺萬里。忽前有金橋如梯，層級寬博，遂攀梯而上。中路三四級，板闕欄摧，躋登不得，即見巨手金色，引指而接之，公握指未定，已登臺上矣。徘徊四顧，唯古殿欲摧，荒壇蕪沒，嘆嗟數四。復到天尊之前，認金橋乃座前之橋耳，金手乃天尊之手耳。不復聞天樂之聲，亦絕紫氣之像，因言曰：豈天尊有所付囑耶？何變化如此也？天尊忽言曰：子即居此地，無忘摧殘也。俄而驚覺。旬日，授北都留守到鎮。幹月恍恍然，似有所失，似有所疑，因命駕縱游，用攄其志。聞潛丘臺不遠，造而觀焉，唯古殿摧殘，深草堙翳。乃瞻拜天尊，見儀像侍衛，宛若曾所游睹。徐視座前，金橋在焉，欄折板斷矣。復睨金臂及指，皆醒然頓寤，即前之所夢也。施俸金，募工役，革故之弊，鼎新其宇，惟殿屋且久，隨其古制，增修而已。其餘垣墻廊宇、壇庭門房、圖繢丹雘、赭堊金翠，靡不畢備焉。締構之功、香花之獻，鬱為一時之盛也。
相國劉瞻夢天尊言再居相位驗
相國劉公瞻，南遷交趾，道過江陵。既登扁舟，將欲解纜，回首道左，見像設甚嚴，而朽殿傾圮。問其名，即真符玉芝觀也。入門升階，拜手潛祝。是夕，舟中夢青童前導，登大山之上，松徑連延，崖巘奇秀，芳芝幽草，好鳥靈花，燦然在目。行一里許，見元始天尊，坐寶花座上，瞻仰粹容，乃玉芝殿中天尊也。拜祝曰：某得罪聖朝，竄逐且遠，非敢怨望，但祈生還爾。天尊曰：爾之青簡，列於方諸矣，何憂於世難乎！再居相位，而後得道。自此齋一旬，戒三日，則蠻陬瘴海魑魅之鄉，無所憚矣。辰未已午，與子為期也。自是劉公南征，至湖嶺間，所在籓方，勞問相繼。旋得金帛，寓信於荊帥，特創天尊殿，齋廳廊宇，選精介焚修之士以居之。於是再徵，入掌鈞軸，洎厭俗棄世，果符夢中之言，歲辰亦無爽矣。
李蔚相國應夢天尊修觀驗
李相國蔚，擁旄汴州，兼太清宮使。每翹心玄關，思真念道。一夕，夢野步郊外，叢箔間見奇光五色，中有天尊像，頂光半缺，手握玉芝，狀如白蓮花，而圓莖修細，芝有八秀。歷歷詳記，注於心目。翌日，因送賓出郊，顧見有道像暴露，問其所，即玉芝觀也。相國異之，回鑣而禮謁。莎莠盈庭，蕭蒿蔽路，披榛而後進。所睹尊像，與夢同焉。雖不握玉芝，而名與夢葉，遂廣加崇飾焉。巨殿森沉，飛夢甍烜赫，齋宮講肆，月牖霜壇，前闞通街，雄臨郛郭，為籓方之壯觀焉。噫！開元皇帝，尊祖奉先，耽玄味道，精誠上徹，禎貺下通，得真符於靈峰，產玉芝於內殿。因敕大鎮重地置觀，以真符玉芝為名。封太白山為靈應公，改華陽為真符縣。上瑞已彰於昔日，嘉徵復顯於茲辰。所以相國名臣，皆符吉夢，夷門渚宮之完葺，自非大道應靈，其孰能與於此乎！
鄭相國還願修寧州真寧觀驗
寧州真寧縣通聖觀，即開元皇帝夢二十七真，得刻石真像之所置也。歲祀浸深，旋已摧毀，邊徼素寡，道流繕修之事，因已曠絕矣。相國司空鄭公畋，登龍之年，偶嘗游禮，賦詩三十韻，以紀其故實，亦冥祝曰：異日官達，必冀增修。洎入掌絲綸，尊居鈞軸，樞機少暇，前願都忘。一夕，夢游洞府之中，群仙賞玩，奏鈞天廣樂，以恣嬉游。俄而幢節羽衛自天而下，使者一人降曰：太上有命，徵還上清。於是群仙或控鳴鶴，或駕飛龍，騰躍而去。相國亦欲振袂騫飛，一仙人回首笑曰：還畢真寧之願，然後可此來爾。既覺，省憶真寧修觀之事，乃輟鼎食之資，為締構之費。邠帥李尚書偘，命都校以董其事，十旬而靈觀鼎新矣。相國嘗話斯夢，以為洞天者，羅川之洞也，群仙者，二十七真也。驚其忽忘，懋此巨功，信大道之明徵矣。
段相國報願修忠州仙都觀驗
忠州豐都縣平都山仙都觀，前漢真人王方平、後漢真人陰長生得道升天之所。蕪沒既久，基址僅存。晉代高先生首為崇構。太元中姚泓再加繕飾，其後梁隋共葺，國朝繼修。華閣翔虛，丹簷照日。黔、荊、蜀、梓元戎重臣，或弭棹登臨，必命修葺。相國鄒平、段文昌旅寓之年，邅回峽內，時因登眺，炷香稽首，祝於二真曰：茍使官達，粗脫棲遲，必有嚴飾之報。自是不十歲，擁旄江陵。視事之初，已注念及此。俄夢二真仙，若平生密友，引公登江渚之山，及頂，乃陰君洞門矣，二真亦不復見。翌日，施一月俸錢修觀宇，一月俸為常住本錢。常俾繕完，以答靈貺。
樓觀赤光示人以避難驗
樓觀者，周康王大夫尹喜宅也。在京兆盩厔縣神就鄉聞仙里，居終南之陰。觀內有周穆王、秦始皇、漢武帝所置殿宇，及秦始皇墨跡。尹喜、靈井、老君、支革樹升天臺，晉宋謁板，秦漢銘記，歷代存焉。大唐將受命，義師起於河東，觀內有赤光屬天者六七夜。廣明庚子，寇犯長安，觀中有光，如義寧之歲。近車駕幸鳳翔，盩厔將陷，觀中復有光景之異。由是避難士庶，多投觀中，靈跡巋然，人莫敢犯。高祖時，賜號為宗聖觀焉。

此北宋作品在全世界都属于公有领域，因为作者逝世已经超过100年，且作品于1931年1月1日之前出版。

道教靈驗記
尊像見
木文天尊見像驗
木文天尊者。開元七年，蜀州新津縣新興尼寺，四月八日設大齋。聚食之次，有一道流後至，就眾中坐，眾人輕侮之，不與設齋。齋畢，道流起，入佛殿中，良久不出。人皆異之，爭入殿尋求，無復蹤跡。忽見道流隱形在殿柱中，隱隱分明。以刀斧削之，益加精好。其像於殿柱中，自然而見，高三尺五寸以來。雲冠霞衣，左手執手爐，右手炷香於煙上，冠中有鳥如鴛鴦形。足下方頭履，履下蓮花，花後荷葉，上有神龜之形。左肘後有雲片連焰，光中有青龍之首，右肩之前有虎形，回顧於左。此外周身光焰，如太一天尊，眉髯鬢發，細於圖畫，自外繞身，有雲葉天花，一十二處。頭光之上，有大花如蓋，以廕其身。長史張敬忠，具以上聞。敕內官林昭隱，就川迎取像柱，令作寶輿，好好立安。至京，進於內殿，上躬親禮謁。三日大齋訖，令衛尉寺於東明觀陳設，宣送天尊就觀安置。大開道場，許臣庶瞻禮。仍令兩街大宮觀，每處作道場七日。
是時僧等上表抗論，雲寺中示現，必是維摩詰之像，非關道門所有。上令宣示曰：朕觀像柱之異，是天尊之冠，非維摩詰巾也。僧等既慚於妄奏，乃雇有力之士，使於東明觀道場中竊之。既供養數日，人心怠倦，力士夜於道場中，抱取像柱，以絹繩系縛，負之而出觀院之外。歷街坊極遠，約十餘坊，力疲而坐歇。須臾既曉，只在道場之前，眾遂擒之。訊其所以，乃西明寺僧，召募三十人，令其竊取像柱。具事密奏，明皇不令尋究，收像柱於大內。其後榻寫絹本，宣賜諸道及宰臣焉。
漢州什邡縣水浮鐵像天尊驗
漢州什邡縣鐵像天尊，高丈二三，俗謂之烏金像。元在金堂峽中崖壁之下，大水石摧，像仍露現。或浮於水上，出五六尺，其側即昌利化也。道眾焚香，備幡花迎引，尋卻沉隱不見。稍晴，又泛泛而出昌利，三迎之，皆不可致。明年夏，大水泛濫，乃溯流至什邡縣興道觀。後水脈甚小，不知其所來之由。邑人迎引上岸，初只百人引拽，已及平地，欲置於大殿之中，數百人挽之，竟不能動，因立講堂以蓋之。至今頻經亂離，雖堂宇盡焚，此像不損。
青城丈人真君賜錢驗鐵像驗附
青城山丈人觀真君像，冠蓋天之冠，著硃光之袍，佩三亭之印，以主五岳，威制萬神。開元中，明皇感夢，乃夾鏚制像，送於山中。自天國祠宇，移觀於今所蓋，取春秋祭山，去縣稍近，以天國太深故也。數十年，金冠之色，宛如新制。有村人無知，以賦稅所迫，徵促鞭箠，一夕走投觀中，齋三數錢神香，於真君燒香，告以官稅所切，累遭杖責，乞真君頭冠，賣以充稅。因睡，忽夢見真君謂之曰：我頭上冠，非是純金，乃金薄耳，賣無所直。汝或得金，亦為官中所責，損汝性命，其禍不小。山門廟前，有十千錢，碑傍木葉下，可以取之。官稅之外，資汝家產。此人禮敬致謝，出山得錢，租稅既畢，家亦漸富，自是每月送香油觀中。至今真君頭冠，低俯向前，傳云令此人看驗，冠非純金，所以然矣。
雲頂山鐵像天尊，高三四尺，亦是則天朝濛陽匠人廖元立所鑄。其山本是仙居觀，有兩處洞門，及盧照璘碑。近無道士住持，為僧徒所奪為。寺碑及洞穴，亦已掩蔽摧損，唯天尊一軀。每有僧徒，創意欲毀之，立有禍患。捶擊不壞，錘鍛不傷。僧徒托言山神有靈，掩閉天尊之驗，遠近莫能知之。廖元立初鑄天尊之時，有紫雲如城，其上吐五色，以捧於日，眾共瞻禮。忽有靈鶴數只，引一大鳥，翼廣丈餘，通身赤色，其形如鳳。眾鶴繞爐盤旋，嘹唳相應，大鳥飛勢迅疾，徑入爐中。眾方驚異，即有火焰，高三五十丈，其聲如雷，邐迤屬天，迸散流溢，直遍山上。眾人奔駭，但聞異香之氣，彌日方歇。既鑄成，天尊儀相奇妙，四方禱請，立蒙福祐。靈驗如此，豈常凡之意，可以毀傷哉！
金州洵陽縣望仙觀天尊理訟驗
金州洵陽縣望仙觀天尊，古跡所造，極多靈應。縣境之人，有論訟難理之事，公私攘竊之徒，但焚香披陳，即有響答。有隱情誣蔽者，即夜有神人，詣門喚之，遽令對會。被喚者見宮闕官署，在大殿之後，別有樓閣十餘間，兩廊下列曹吏，鞠勘一如人間官府矣。故有匿情狡蠹、朋黨奸惡者，亦見送於獄中。送獄者於此即死，對會者但具情狀，即復放還。由是境內畏威，各洗心改過，而為善矣。其邑中失走貓犬、巨細論訟，陳狀於殿壁之上，動盈百幅矣。至今常然。
張仁表念太一救苦天尊驗
左街道士張仁表，辯博多才。應內殿講論，逗機響答，抗敵折沖，莫能當之也。而所履浮誕，未嘗有由衷之言，及於儕友險躁詭妄，人多薄之。因疾作逾月，醫不能效，夢為司命所攝，步卒騎吏，就所居以捕之，亦如世上之擒寇捕奸爾。竄匿無所，縻束將去，歷荒徑曠原，皆荊棘之地，牽頓舁曳，其速如飛。衣掛叢刺，肉碎芒棘，苦不可堪。行可三十餘里，遙見黑城，上有煙焰，漸近視之，乃鐵城也。擁關衛門、守陴抗敵，皆獸頭人身、辮蛇臂蛇之士。或四口八目，或十臂九頭，齒若霜雪，牙如鋒劍，真世之所畫地獄狀也。入門則珠宮瓊堂、玉樓金殿，非常目所睹，頓異於冥關之中。行四五里，一無所睹，徐問所驅捕者：此何處也？與門外所見不同。或答曰：此太一天尊宮耳，過此方到本司。仁表聞太一之名，忽記得平常講說之處，多勸人念太一救苦天尊，今此乃天尊之宮，何可不念。即高聲念太一救苦天尊十餘聲，牽頓者皆笑曰：臨渴穿井，事同噬臍，胡可得也！既聞眾笑，不阻其念，更唱十餘聲，其調哀楚，其音悲切，亦淚下沾衣。如是忽有赤光，照其左右，牽頓者一時舍去，獨在光明之中。顧眄四方，即山川明媚，雲物閑暇。頃之，天尊與侍從千餘人，現其前矣。
仁表禮謁悲咽，叩搏稽顙，述平生之過，願乞懺悔。天尊坐五色蓮花之座，垂足二小蓮花中，其下有五色獅子九頭，共捧其座，口吐火焰，繞天尊之身。於火焰中，別有九色神光，周身及頂，光焰鋒芒外射，如千萬槍劍之形。覆七寶之蓋，後有騫木寶花，照曜八極。真人力士、金剛神王、玉女玉童，充塞侍衛。陰陽太一、四十六神，自領隊從，亦侍左右。雲車羽蓋，遍滿空中。天尊謂仁表曰：人之在生，大慎三業十惡。三業之中，口過尤甚。一人妄說，萬人妄行。妄說之人，首當其罪。汝之三業，罪無不為，吾不救護，永淪幽苦。汝壽命已盡，不當復還，今赦汝七年，誘化於世，以吾此像，廣示於人，開引進之門，為趣善之要，勉宜行之。即使童子引還，疾已瘳矣。數日後，以己之財帛，於肅明觀畫天尊之像。東洛關外、畿輔之間，傳寫其本，遍令開悟。仁表因出城，於春明門外，見蒿棘之中，如曾行之處，視棘刺之末，有所罥掛衣線紫縷，及棘上微有血痕。果是所追之夕，經行其路，七年而終。
李邵畫太一天尊驗
李邵者，為葭萌縣令。云其妻亡已八九年，素不在京國。忽因參選入京，就於三洞觀側客邸之中，偶見其家亡婢，自鄰居而出。熟視之，果其婢小玉也，以名呼之，斂衽而至。問其故，即云：某隨娘子在此，已歲餘矣，暫出買物，逡巡即回，回即與報娘子矣。邵待之，食頃方至，買果實茶餅之屬，奔馳還家。良久，延邵相見。所居兩間，自有庭除少許。既見，敘存沒之事，或泣或悲，而頻令小玉看時節。久之，小玉報云：來矣。顏色慘悴，語聲哽咽，揖邵請去。邵未出門，有一少年，張蓋而入，邵忽遽避之，小玉即引於簾後且立。其妻出迎少年，拜亦不顧，擲蓋於地，化為大鑊，水滿火起，煙焰蓬勃，少時即沸。少年去大帽，即牛頭神人也。持義立於鑊前，以叉其妻，拋於鑊中，號叫痛楚。不久即爛，骨肉分張，尋亦火滅。以叉挑其骨，排於庭中，張蓋而去。其妻身亦復舊，蘇而徐起，泣謂邵曰：平生罪業，合受三年，今已一年餘矣。每日如此，痛苦難言。
邵見其變化苦楚，亦深悲嘆，問妻曰：今既相見，所須何物？莫要作功德救拔否？妻曰：適令小玉相邀，全無功德相托爾。此處鄰里，有受苦者，畫太一天尊一身，便得免罪。知之數月，無托人處，今得君來，將有離苦之望矣。邵即於三洞觀中，訪太一天尊之像。殿上有古本剝落，厚以金帛，召工畫之，亦就觀設齋表祝。只三日內，事事周畢，躬自檢校無暇。到妻所居，功德既了，方得往報。見其所止，已空屋爾。留托鄰母，深荷太一功德，已得解脫往生矣。昨日辰巳間，與小玉俱去也。邵每勸人作太一天尊像，其福報可以立待矣。
楊師謨修觀享壽驗
合州慶林觀，多年摧朽，殿宇不修，穿漏尤甚，雨滴太上尊容。刺史楊師謨，夢太上示現，而左目有淚痕，乃巡謁諸觀，朝禮功德。至慶林方驗，尊像左目前，漏滴之痕，宛若垂淚。因皦薙荒蕪，恢張制度，創兩殿二樓，重門邃宇，壯麗華盛，冠絕一時。既畢，復夢太上謂之曰：子以崇葺之功，上簡玄府，當流化十郡矣。其後師謨累典符竹，日深渥恩，凡一十一郡，享壽九十焉大中年。
呂細修觀仙人來往驗
益州唐隆縣大通觀，晉義熙元年乙巳置，周末摧殘，僅存基址。武德中，邑人呂細，因過其地，遇一道士，乘青驢自天而下，於觀基之內，盤回指畫，良久升天。呂細與範仲良同受其教，即日共出金帛，特造觀宇。有紫微閣，高八十餘尺，尤為宏壯。太尉南康王韋皋，再加修飾。其側有市城，觀在縣西南八里，有石像天尊一十三，身高一丈三尺。每至齋月吉辰，鐘或自鳴，夜有神燈，晝有仙人來往，遠近共知焉。
黑髭老君召代宗游十洲三島驗
黑髭老君，在京左街務本坊光天觀東聖祖院。夾紵所作，功用精能，相好周圓，常作所不可及。日月角隆起，身長丈五六餘。左右侍立玉童玉女十二人，真人八身，金剛力士、神王各四身。兩壁畫金甲神王各八人，天樂一部。老君黑髭，山水帔，黃金九鳳冠，憑機而坐。悵幄嚴備，不知所置年月，亦不知所制之由。代宗皇帝，常夢為二青童所召，混元聖祖，命皇帝從游四海之外。夢中隨二童至老君所，帝著絳紗衣，平天冠，執圭立於老君之後，游十洲三島。六合四方、海岳山川，無不備到。歷歷記之，隊從儀衛，一無遺忘。既覺，命畫工圖之，宣示京師，求訪其像。於光天觀所驗部仗人物，與所夢同焉。敕塑御容，乘五色雲，立從老君之後。選高德道士七人，焚修住持。內庫及度支，別給服用齋廚。刻石以紀其瑞焉。
玉局化玉像老君應夢驗
玉局化玉像老君，天寶中，觀前江內，往往夜中有光，從水而出，高七八尺，上赤下白，其末如煙。眾人瞻之，以為有寶器之物，撈摝求訪，又無所見。明皇幸蜀，夢有聖祖真容，在江水之內。果有人見神光，於光處得玉像老君以進。高余一尺，天姿瑩潔。其相圓明，殆非人工所制。駕回，留鎮太清宮，其光見處，號為聖容壩，亦是玉女壩、金砂泉古跡連接矣。玉像老君，自近年以來，不知所在。
自然石文老君降雨驗
閬州石壁自然石丈老君像。中書舍人高元裕，責授閬州刺史。是歲大旱，元裕禱祈，山川祠廟，無不周詣。忽於玉臺觀前，瞻望山東叢林之上，見有異氣。披榛徑往，果有嵌竇懸泉，在峭巖之曲，喬木之下，有石壁奇文，自然老君之狀。前有玉童，裒袖捧爐，雙髻高竦；後有神王之形，恭若聽命。元裕焚香叩祈，以崇葺為請雨。還未及州，甘雨大沴，連綿兩夕，遠近告足。乃翦薙蕪翳，創為齋宮，立碑以紀其事。於懸泉之下，堰為方塘，引水注為流杯小池，植花木松竹，遽成勝賞。光啟年，大駕還京，光庭奏置玄元觀，寵詔褒允。至今郡中水旱，祈祝靈驗益彰矣。
賴處士預言老君降生作幼主驗
賴處士者，江湖人也。在楊公玄默門館為客，十餘年矣，不知其道術所習。楊公每盡禮敬之，若師友焉。多在宅內，少有見者。楊公時為左軍，有小判官數人，有王有梁。王則辯博聰明，人多致敬，必謂其有非常之位也；梁則謙默謹靜，慎重寡言，人多睟之，必謂其不肖也。唯使宅軍將成君，常與梁稍狎。賴處士忽於宅門，與成語曰：致身之道，先須識貴人，頗識之乎？成曰：某愚暗，何以能辨？願山丈教之。處士曰：梁大夫貴人也，此後當主樞機重務，吾子立身領旄節，須在其手，善依托焉。王大夫雖聰穎如此，壽且不永，將歿於他鄉。此後宗社不寧，天下荒亂，兵戈競起，祚歷甚危。太上老君自降王宮，作幼主以扶此難，社稷可以存爾。梁大夫主機務，吾子領籓方，皆在幼主之手，可自保愛爾，吾自此不復留也。數日，處士辭楊公而去。成異其言，禮敬於梁，交結甚固。俄而楊公罷權位，王有罪竄於南方，死於道路，其言愈驗。咸通十四年秋，梁為內樞密，成為軍使。僖宗即位，三日對軍，日色初出，微照階砌，聖上起，更衣未坐，梁公醒然憶悟賴處士之說，因臨階與成話之。左軍韓公頗異其私語，詰之再三，梁與成以實白之。韓以少主初立，中外未安，聞此言，極為慰喜。自是成持節滄州，皆如賴處士之說。中原紛擾，禍亂積年，社稷晏安，宮城再復，駐蹕數年，聖德如一，僖宗中興之力也。
賈湘嚴奉老君驗
賈湘，累世好道，崇奉香燈。隸職計司，家頗富贍，然其修奉勤至，人所不及。有一幅老君像幀，持以自隨，所至之處，雖一日一夕，亦設焚香之位，應感之效，不可殫述。黃巢既陷長安，大駕西幸，湘赩金帛，挈骨肉，自東渭橋出，道路剽掠之人，不知紀極，其一家百餘人，行李無所驚懼。遂於龍角山下，葺居避難。衣冠及遠近道流，皆投其家，各與拯給，請道流轉《道德度人經》不啻萬卷。有群賊忽圍其家，湘入告老君，乃出與語，賊投刃於地，羅拜其前。湘問其故，默而不答，拜亦不已。湘舍而入門，群賊猶拜，唯稱罪過。湘哀之，持繒帛，使人與之，慰勉移時，稍稍而去，一無所取。自此外戶不扃，人無敢犯。或問群惡，有何所見，而反拜之。曰：我見賈湘常侍左右，神兵極多，皆長數丈，呀口瞪目，似欲吞噬，不覺亡魂喪膽，唯恐不得命耳。時既修宮闕，車駕將還，湘於老君前，請進退之兆。忽見香爐邊，有粟苗甚茂，上有兩穗，如風所動，粟穗西指，乃破產移家，歸京永興里。尋其舊第，已隳拆，有小舍一二十間，權為棲止。三月駕歸京師，方薙草構宇，於基址之下，得銀六千兩，家產益贍。五載亂離，力未嘗闕，乃其嚴奉精專，太上垂祐，使之然也。
沈瑩供養老君驗
吳興沈瑩，宿奉至道，常供養老君，於越州剡縣市中有居第。時草寇裘甫，起自農畝，聚集兇徒，奔突縣邑。素無武備，官吏奔駭，甫因據有縣城。詔征陳、許、鄭、滑、淮、浙、徐、泗之軍以討之。八道天軍圍城以攻之，海內久無兵戈，居人不識征戰，師至之日，皆潛竄村落。瑩倉惶鎖其外門而逸，士馬既至，瑩誤鎖小童一人在舍中，卻回將開門，則營幕施列，不敢窺犯而去。其後或勝或敗，兵勢不常，市肆半被焚翾。或逆徒所據，或家軍所收，十餘月日，方至誅殄。罷兵之後，瑩所居六七間，扃趯如常，籬垣完備。及開趯，小童安然，問其故，雲門閉之後，有一童子，青衣，年可十三四，雲老君令與其嬉戲。良久，引去一大宅內，得飲食果實。餐啗了卻，與童子為伴游戲。如半日頃，即聞老君令其添香，才炷香了，即聞開門之聲。瑩入門時，香煙未歇，問其鬥戰火燭、鄰里焚燒、驚怕之事，一無所聞。是則十月戰爭，比鄰灼熱，如同頃刻，殊不覺知。列肆並焚，其家獨在，非大聖神通之力，孰能及於此乎！瑩亦自此棲心玄門，探真慕道，將有長往之志。尋離鄉邑，莫知所之，只領此童而去。
姚鵠修老君殿驗
臺州刺史姚鵠，因游天臺山天臺觀，命於講堂後鑿崖伐木，創老君殿焉。將平基址，於巨石下得石函，方可三尺。發之，中有小石函，得丹砂三兩，玉簡一枚。長九寸、闊二寸、厚五六分，上有文曰：海水竭，臺山缺，皇家寶祚無休歇。具以上聞，敕曰：上天降祉，厚地呈祥，爰有白簡之靈書，出於玄元之寶殿，告國祚廷洪之兆，示坤珍啟迪之符。惟此休徵，實為上瑞，宣付史館，頒示萬方。乃咸通十三年壬辰之歲也。
鵠塑老君像，而山中土石相渾，求訪極難。夢青童告之曰：殿東丈餘，所有土如堊，可以用之。求而果得，塑太上之容，侍衛凡八九身，土無餘矣。既成，天儀粲然，睟容伊穆。月玄日角，若載誕於渦川；雙柱三門，疑表靈於相野。洎潔齋以贊之，則景氣融空，奇光煒爍，似間笙磬絲竹之音，咸以為休瑞。昔桐柏初構天尊之堂，有云五色，浮靄其上，三井有異，雲氣入堂，復出者三書於國史，以紀符應。清河崔尚碑文詳焉。此聖祖殿亦自有記。
楊鬧兒奉事老君驗
成都楊鬧兒，父母崇道，常奉事老君，精勤不怠。鬧兒在軍伍中，於金堂把截，為敵人擒虜，往南山寨中，不被傷殺。晝夜常念老君，願再見父母。忽夢老君賜雲一朵，令童子引之，送於平地。童子曰：可以歸矣。及覺，已出山寨，因得還家。到家之日，父母為其作百日齋矣。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。

道教靈驗記
昭成觀壁畫天師驗〈（絹畫驗附）〉
昭成觀壁畫天師，歲月既深，彩粉昏剝，在通廊之下，未嘗有香燈之薦。頒政坊內居人姓李，患痁逾年，醫不能愈，日以羸瘠，待時而已。忽夢一道流，長八九尺，來至其前，以大袖布衣，拂其面目之上，頓覺清涼。謂之曰：自此差矣，勿復憂也。於是醒然疾愈，稍能飲食。洎晚策杖，行繞其家，不覺為倦，但覺所夢道流，猶在其前，遽欲入昭成觀。家人慮其困憊，亦頗多止之，不聽，入觀，於天師真前，瞻視良久，曰：即所夢也。拜禮數四，乃命夾鏚塑人劉處士塑天師真，改葺堂宇，旦夕供養，人所祈禱，福祥立應。其所塑夾鏚真，於夾鏚內，畫羅隔布肉色，縫絳採為五臟腸胃。喉嚨十二結十二環，與舌本相應。臟內填五色香，各依五臟兩數。當心置水銀鏡，一一精至，與常塑不同。其塑中土形，移在天長觀，金彩嚴飾，亦皆靈驗。
彭城劉存希，天師靈驗，雲自幼以來，於唐興觀瞻禮天師，發心圖寫供養，因得絹本，出入護持。雖祗命遠行，奉使南北，未嘗一日闕香火之薦。黃巢犯闕，時在內署，蒼惶之際，隨駕不及，唯卷天師幀，捧持而行。同伍三十餘人，皆為擄捉，或被殺傷，獨於眾中得免。將入南山，夜深村落，行次遇避難人偶語，而聞妻在其間，因得同往洋州大巖山深處，結草寓居。況素無骨肉，唯夫婦而已，既免支離，決志林谷，不復有名宦之望。野麋山鹿，性已成矣。山下居人，以其口食不多，時亦助其糧儲，饋其鹽酪。此外拾柏子焚香，禮敬天師而已。無何，舊交宋開府入掌樞務，知其在洋山之中，強之使出，錫以硃紱，加以品位。固辭不獲，黽勉從焉。又駕出石門，因便奔竄，投莎城山中，自匿數月。有軍士搜山谷，不得安居，夫婦棄繒帛之衣，夜行四十餘里。出及平陸，遙見馬軍十餘騎，兩面交至，已擒擄行人數輩。存希夫婦驚恐而立，馬軍過其側，似若不見，由是得免。後數年，奉使西川，攜天師幀而至。餘亦傳寫其本。存希深山窮谷、虎狼之中，軍士紛擾、白刃之下，心常坦然，若與數人居，憂懼之際，隱隱然若侍立在天師之側。亦有感降之事，秘而不言。
陵州天師井填欠數鹽課驗
《陵州天師井本傳》云，天師經行山中，有十二玉女，來謁天師，願奉箕帚。天師知其地下陰神也，謂之曰：汝等何以為獻？將觀汝心厚薄，選而納焉。玉女各持一玉環，徑皆數寸。天師曰：所獻一般，不可並納。吾化此十二環，令作一環，投之入地，有得之者，即納之焉。遂合十二環為一大環，徑餘一尺，投於地中，隨即深陷，已成井矣。玉女皆脫衣入井，以探玉環，竟不能得。天師取其衣，藏石匱中，玉女至今只在井內。今陵州鹽井，直下五百七十尺，透兩重大石，方及咸水。每年一度，淘洗其中，須歌唱喧聒，然後入井。不然必見玉女，裸居井中，見者多所不利。井既深，不可數入，或絙索斷損，皮囊墜落，唯於天師前，炷香良久，玉女自與掛之，依舊不失。
頃年井屬東川，有張常侍主其鹽務，於事稍怠，鹽課不登，欠數千斤，交替之後，縻留填納，未得解去。替人素亦崇道，因與虔告天師云：張填所欠之鹽，家資已盡，空此留滯，益恐困窮。於三五日內，願借神力，增加所出，為其填納。與張俱拜，祈訴懇切。自每日所煎水數，四十五函如常，而鹽數羨溢，五六日內填之果足。此後一如舊數，無復增減矣。十二玉女，戌亥二人在天，唯十人在井，所煎鹽至戌亥時亦歇。天師初以茲地荒梗，無人安居，山川亦貧，不可耕植，化鹽井以救窮民。民聚居井傍，戶口日眾，遂置州統之。以天師名，故曰陵州。天師誓曰：我所化井，以養貧民，若官奪其利，千年外井當陷矣。今諸井皆有天師玉女之像焉。
李環夢遇天師告授陵州刺史驗
李環，咸通中為王府長史，以勛貴之族，不慣食貧，居閑力闕，鬱鬱不得志。中夜而寐，夢入深山窮谷，棧閣縈折，流水潺湲，如此者不知其幾千百里。又見闤闠雜遝，城曨爽塏，飛宇橫樓，摩霄概日，不知其幾千萬家。縱神游目，熙熙自得。又出郊甸，涉岡源，荒榛茂草，小松巨木，間以果林，廁以筠筱，山嶺危峭，或迂或平。山回途盡，抵一小郡，茅棟縱橫，隘路欹側，傍有公署。署內白氣屬天，其大如屋，中有悲歌號呼之聲。見一青童，引環即路，躡危磴，步石梯，入門甚峻，門內古樹芳草，若古觀宇焉。環素崇玄教，頗為慰悅，俄而升殿，見像設尊儀，笑而謂之曰：爾來耶，吾待爾久矣。入天門、漱玄泉，古人所修也；注丹田、存白元，上士所修也。混而合之，子其行之。陰功及人，陰德濟物。千百之家，待子而字之。勉哉，勉哉！明年之春。環再拜稽首，受其言而覺。是冬頻訴於宰執，復希入用，乃授陵州刺史之任。是時經歷山川郡邑，神思恍，皆如常所經行。素未入蜀，莫可知其由也。至郡，乃謁天師，升階及門，至於殿所。觀其真像侍衛、屋宇布列，醒然而悟，乃葉其所夢矣。乃以俸金修天師之堂，加以丹雘，立為銘碑志。其白氣屬天，乃鹽井之所也；悲歌之聲，乃轉車之人也。而內修之訣，環未得之矣環即西平王孫也。
謝貞精意圬墁遇天師授符驗
謝貞者，臨邛工人也，善圬墁而用意精確。鵠鳴化天師修道、老君感降之所，頂上有上清古宮，相傳云天師時所制，歲月甚多，而結構如舊，但氏破壁壞而已。貞賃工為修泥之，貞精研盡意，墁飾周密。有道流引二從者，觀其功用，神彩異常，身逾九尺。自門而入，謂貞曰：山中難值修葺，頗愧用心。以手畫地作一符，使貞再三審記之，曰：此後有疾者，雖千里之外，行符必效，勿多取錢，但可資家，給終身衣食。而貞具記符，行之極效，大獲金帛，家業殷豐。鵠鳴諸山無天師真像，陵州井中所塑，又非世代子孫所傳之真。貞忽於青城山，遇峽中賈客修齋，有天師小幀供養，乃是授符應現之真爾。
道士劉方瀛依天師劍法治疾驗
天臺道士劉方瀛，師事老君，精修介潔，早佩畢道法籙，常以丹篆救人。與同志弋陽縣令劉翽，按天師劍法，以五月五日，就弋陽葛溪煉鋼造劍，敕符禁水，疾者登時即愈。嘗於黃巖縣修齋敕壇，以救疫毒。有見鬼巫者，潛往視之，見鬼神數千，奔北潰散，如大陣崩敗，一縣之疫，數日而愈。咸通末，方瀛無疾而終，戒其門人，使與劍俱葬，莫敢違之。乾符中和間，臺州帥劉文下裨將李生，領徒發其墓，欲以取劍。見其尸柔軟，容色不變，如醉臥而已，顧視其劍，哮吼有聲，群黨驚懼，卒不敢取，李生命瘞之而去。不獨劍之有靈，劉方瀛亦陰景煉形，得道之流也。
西王母塑像救疾驗三將軍附
玉局化西王母塑像多年，頃因觀宇燒焚，廊屋頹壞，而儀像不損，人稱其靈。居人範彥通忽患風癩，瘡痍既甚，眉須漸落，因入觀於王母前發願，但所疾較損，即竭力修裝。是夕，夢一玉女，手執花盤，以衣袖拂其身，曰：王母令我救汝，疾即愈矣。數日之間，所疾漸退，瘡腫皆息，眉須復生。遂造紗窗，裝金彩，通簷兩楹，嚴潔修奉，每月自送香燈，近年方稍不見。
觀中三將軍，亦古之所塑。觀因南詔焚燒，屋宇摧盡，而三將軍塑像不壞，起觀之日，再於其上立堂宇。居人閻士林，臥疾月餘，迨將不救。夢三將軍，以戟揮其身上，穿一物去，狀如黑犬，自此疾愈。乃舍衣物制紗窗，重加彩繢矣。
歸州黃魔神峽水救船驗
歸州黃魔神。因相國李吉甫，自忠州除替，五月下峽，至峽水之中，波濤極甚，忽有神人湧於水上，為其扶船，三面六手，醜眸硃發，袒而虓譀，風濤遽息。李公祝而謝曰：是何靈神，拯危救難？神曰：我是黃魔神也。既而歸州駐船旬月，選地立宇，於紫極宮作黃魔堂，言是黃天魔王橫天簷力之神也，刻石紀焉。相國蕭遘，自拾遺左遷峽內，徵還京師，峽水泛漲，舟船將沒，亦見其神捧船以救之。復命修飾，加其粉繢，嚴其室宇，刻石為志，亦列於次焉。
青城丈人同葛璝化靈官示現驗
青城丈人真君。太和六年壬子，節度使贊皇李公德裕，差軍將蔡舉二人，就山修齋，便令訪尋草藥。蔡舉於六時巖下，忽有勁風自谷中出，因見二神人行虛空中。一人在前，長丈餘，著大袖衣，平冠；一人居後，著青衣大袖，捧一帙書。舉驚悸問曰：何鬼神也？前一人答曰：我是竹枝老。又指其後人曰：此是璝之璪。我有密語兩紙，可一一記之，錄與尚書。今年西蜀合有水災，以修齋之故，我回後山一峰，堰水向東，梓州當秋大水，即其應也。於是授以密語，述李公吉兇未兆之事，蔡舉一一記之。歸常道觀，錄於紙上，果得兩紙，依神人之言，封題送李公。書寫既畢，並亦遺忘矣。是年八月，東川水深數丈，西蜀無害。李公歷問官寮及道流，解隱語不得。李公曰：竹枝，老丈人也，此當是丈人真君耳。璝之璪者，本命屬葛璝化，亦恐是化中靈官。特此示見，以彰靈應也。
羅真人降雨助金驗
羅真人，即神仙羅公遠也。於濛陽羅江壩，接九隴、什邡之界，在漓沅化後今相傳號羅仙範仙宅，修道於青城之南，今號羅家山。明皇朝，出入帝宮，輔導聖德，自有內傳。至今隱見於堋口、什邡、楊村、濛陽、新繁、新都、畿服之內，人多見之。不常厥狀，或為老嫗，或為丐食之人。每風雨愆期，田農曠廢，則必見焉。疑其仙品之中，主司風雨水旱之事也。楊村居人眾以旱又，將禱於洛口後城李冰祠廟。熱甚，憩於路隔樹陰之下，忽有老嫗，歇而問曰：眾人欲何往也？悉以祈雨事答之。嫗曰：要雨須求羅真人，其餘鬼神，不可致也。言訖不見，眾知嫗即羅真人也，於是見處焚香以告焉。俄而風起雲布，微雨已至，眾乃還家。是夕，數十里內，甘雨告足。乃於其所置天宮，塑像焉。諸鄉未得雨處，傳聞此說，以音樂香花，就新宮祈請，迎就本村，別設壇場，創宮室，雨亦立應。如是什邡、綿竹七八縣界，真人之宮，處處皆有，請禱祈福，無不徵效。忽為乞士，於堋口江畔，謂人曰：此將大水，漂損居人，信我者遷居以避之，不旬日矣。有疑其異者，即移卜高處，以避水災，其不信者，安然而處。五六日，暴水大至，漂壞廬舍，損溺戶民，十有三四焉。居人以為信，立殿塑像以祠之。金銀行人楊初，在重圍之內，配納贍軍錢七百餘千，貨鬻家資，未支其半。初事母以孝，每為供軍司追促，必托以他出，恐母為憂。嘗於山觀，得真人像幀一幅，香燈嚴奉，已數年矣。至是，真人托為常人，詣其肆中，問以所納官錢，以何準備。具以困窘言之。此人令市生鐵，備炭火。明日，復來燃炭，壘鐵投之，一夕而去。臨行謂之曰：我羅公遠也，在青城山中。以爾孝不違親，心不忘道，以此金相助，支官錢之外，可以肥家。復引初往山中，時令歸覲。初亦得丹藥，以奉其親。發白還青，老能返壯矣。
嘉州開元觀飛天神王像捍賊驗
嘉州開元觀，後周所創，本名弘明觀。隋大業中，方制大殿，於殿西頭，塑飛天神王像。坐高二丈餘，坐二鬼之上。初修觀，道士呂元璪，數夕夢神人在山頂，其形接天，或白日仿佛如見。郡人有好道者，時亦見之，或通夢寐，遂商議塑此形像。本有十身，初制其一。而隋末多事，中原沸騰，不果遍。就像之靈應，郡人所知矣。疾瘵之家，祈禱必驗。其下二鬼青黑者，往往見於人家。
太和中，相國杜元穎鎮成都，闉場不修，關戍失守，為南詔侵軼。木源川路境上，夷人導誘，蠻蜑分三道而來，掩我不備，將取嘉州。去州四十餘里，寇乃大驚，奔潰而去。州境稍安，方設備御。有擒得夷人覘侯者，大寇及境，何驚而去？云三路蠻寇，本欲徑取嘉州，謂州中無備。去州四十里，忽旗幟遍山，兵士羅立，不知其數。有三五人大將軍，金甲持斧，長三二丈，聲如雷霆，立二鬼之上，麾諸山兵士，齊為拒捍，自量力不可敵，驚奔而去。是日蠻中主軍酋帥，死者三人。蠻國之法，行軍有死傷及糞穢，旋即瘞藏，不令露見，由是不知酋帥瘞埋之所。時眾聞之，皆言飛天神王兵示現，以全州境。自是祈福禱願，迨無虛日。
又嘗有人，下峽之時，曾詣飛天，求乞保護。至瞿唐，水方泛溢，波濤甚惡，同宗三船，一已損失，二皆危懼。忽見神人立於岸上，如飛天之形，使二大鬼入水扶船，鬼亦長丈餘，船乃安定，風濤亦止。驚迫之際，莫知所自，徐而思之，乃飛天所坐二鬼，救其船耳，一赤一青，形與所塑無異。
成都乾元觀在蠶市，創制多年，頃因用軍，焚毀都盡。三門之下，舊有東華、南極、西靈、北真四天神王，依華清宮朝元閣樣，塑於外門之下，並金甲天衣。門既隳壞，而神王無損，風雨飄漬，亦無所傷。邑人相傳，頗為靈應。時蜀王既克川蜀，移軍收彭州，圍州久矣，因暫還成都。方當暑月，參從將吏所在，取便而行。大將杜克修，先至神王之所，見眾人聚觀塑像，問其故，云塑神皆動。克修以器盛水，致神手中，果搖動而水溢出。頃之蜀主至，復祝而試焉，曰：若即克彭州，更觀搖動之應。良久而振動數四。不逾月而克州城，殲殄大敵。乃施金幣，命本邑創制堂宇，以崇飾之。
楚王趙匡凝北帝祥應
楚王趙匡凝，鎮襄州也。州郭舊有北帝堂，歲久蕪毀，在營壘中。一旦，楚王寢室之上，有物如曳戟皮革之聲，瓦皆震動。潛起視之，見黑氣一道，自北帝舊基之所，至板屋上。楚王異之，密加慶祝，將欲興創堂宇，以答祥應。詰明視事之際，先嘗選將校五十人，俾往營田，日給以衣裝農器，指揮教命，一無應者，楚王疑有異圖，拘而訊之，得其構孽之狀，咸剿戮焉。王乃謂人曰：北帝靈驗，信有徵矣。中夜有雲氣之異，詰朝乃奸慝彰明，若非玄功告示，幾有不測之禍。遂締飾堂廡，崇嚴像貌，俾謁之士，主其香燈。闔境瞻禱，累獲符應矣。
李昌遐誦《消災經》驗
李昌遐者，後漢兗州刺史之後也。生而奉道，常誦《太上靈寶升玄消災護命經》。而稟性柔弱，每為眾流之所侵虐。忽因晝寢，夢坐煙霞之境，四顧而望，熊羆虎豹，圍繞周匝，莫知所措。不覺傷嘆：何警戒之甚邪！謂積善之無驗。於時空中有一道士，呼其名而語之曰：吾即救苦真人也，汝勿驚駭，吾奉太上符命，與諸神將密衛於汝。且汝常念者，經云流通，讀誦則有飛天神王、破邪金剛、護法靈童、救苦真人、金精猛獸，各百億萬眾，俱侍衛是經。昌遐既覺，豁然大悟，因知自前侵虐我者，未有無禍患殃咎，蓋誦經之所驗也。
崔晝誦《度人經》驗
崔晝者，漢汶陽侯仲牟之後。嘗謁白雲先生，學修身之術。先生曰：汝富貴之子，何思淡泊？崔子避席而對曰：以財賑人，財有數而人無厭矣；以爵賞人，爵既崇而人或驕矣。如何示我以道，將以普濟生靈。先生曰：吾道之內，有《度人經》在，汝可誦之。崔晝乃作禮承受，至誠誦之。厥後有使者，馳一緘遺崔公曰：子之先君，令吾持此謝汝。言訖，使者忽然不見。於是啟緘熟視，果備認得，先君親札云：感汝念誦《度人經》功德之力，累世之祖，盡得生天。自後崔晝一家，至今念誦。
姚元崇女精志焚修老君授經驗
開元宰相姚元崇，昔出官為馮翊太守。有一女，名長壽，年七歲，不茹葷，不飲酒。父母常令於玄元像前，焚香點燈。忽晝寢，夢見老君，有二侍童、二神將夾侍，左右侍童語長壽曰：爾之焚修，精志可隨，口授汝《九天生神經》一章云云。
王道珂誦《天蓬咒》驗
王道珂，成督雙流縣南笆居住。當僖宗幸蜀之時，常以卜筮符術為業，行坐常誦《天蓬咒》。每入雙流市，貨符卜得錢，須吃酒至醉方歸。其郭門外，有白馬將軍廟，曉夕有人祈賽。長垂簾，簾內往往有光，及聞吹口之聲，以此妖異，人皆競信。所下酒食，忽忽不見，愚民畏懼，無有輒敢正視者。道珂因吃酒回歸，入廟朗誦神咒，則廟堂之上悄悄然。傍人視之，無不驚駭。道珂異日，晨雞初叫，忽隨村人擔蒜趁市，夜行至廟前，忽然倒地。蒼惶之間，見野狐數頭，眼如火炬，御拽入廟堂階之下，聞堂上有人呵責曰：你何得恃酒入我廟內，念咒驚動我眷屬？道珂心中默持《天蓬神咒》，逡巡卻蘇。蓋緣其時與擎蒜同行，神兵遠其穢臭，而不衛其身，遂被妖狐擒伏。洎擎蒜人拋去，道珂心中想念神咒，即妖狐便致害不得。
既蘇息之後，遂歸家沐浴清潔，卻來廟內，大詬而責曰：我是太上弟子，不獨只解持《天蓬咒》，常誦《道經》。《經》云天得一以清，地得一以寧，神得一以靈。爾若是神明，只合助道行化，何以惡聞神咒？我知非白馬明神。狐貍精怪，傍附神祠，幻惑生靈。今日我決定於此止泊，持咒為民除害。遂志心朗念神咒，至夜不歇。廟堂之上，寂然無聲，亦無光透簾幕，唯聞自撲呻吟之聲。至明，呼喚鄰近居人視之，唯見老野狐五頭，皆頭破，血流滿地，已斃。自後寂無妖異，竟絕祭祀，廟宇荒廢。是知凡持此咒，勿得食蒜，至甚觸穢。天蓬將軍是北帝上將，制服一切鬼神，豈止誅滅狐貍小小妖怪矣。
王清遠誦《神咒經》驗
王清遠，世居北邙山下。唐咸通年，時多疫疾。清遠身雖在俗，常服氣行藥，誦《神咒經》，自稱是緱山真人遠孫。是時天子蒙塵入蜀，兵火不息，疫癘大行，連州匝縣，饑荒病患眾矣。清遠佩受《神咒經籙》，每行符藥，救人多不受錢，只要少香油，供養經籙。鄉人迎請醫療，日夕喧闐。清遠有表弟一人為僧，名法超，亦持《大悲輪行秘字》，自清遠之醫道大亨。忽一日，冒夜來投宿止，潛以瓶盛狗血，傾於清遠道堂內。至二更已來，忽聞空中有兵甲之聲，頃聞法超於床上，如有人挽拽叫皛，唯言乞命。清遠命燈照之，但見以頭自頓地，頭面血流，至平明不息。須臾之間，但見兩腳直下，如人拖拽奔竄，入緱水江內，浮尸水上。闔市目擊，無不驚嘆。是知神咒真經，實有神將吏兵守護，豈容嫉妒。庸僧將穢惡之物犯冒，所謂為不善於幽暗之中，神得而誅之。清遠襲氣持經，陰功濟物，壽一百七歲。辭世之夕，闔境皆聞異香仙藥，斯亦證道之漸階矣。
忠州平都山仙都觀取《太平經》驗
忠州平都山仙都觀陰真人鎮山《太平經》，武德中，刺史獨孤晟，取經欲進。舟行半日，有二龍，一青一白，橫江鼓波，船不得進。舟人驚懼，復溯流還郡。晟即命所由墊江路，陸行進經。時山川之中，久無摯獸，至是蛇虎當道，經使恐懼，將經卻回。晟即脩黃籙道場，拜表上告，然後取經以進，在內道場供養，綿歷歲年。開元中，供奉道士司馬秀，準詔祭醮名山，開函取經，但空函而已。訶詰道眾，疑是觀司隱藏，法侶驚懼，無詞披雪。遂焚香告真，述武德中經已將去，今詔旨搜訪，無經上進，仰憂譴責。時景氣晴朗，野絕塵埃，忽陰雲覆殿，迅雷震擊。俄而簷宇溢霽，經在案上，異香盈空，祥煙紛靄，復得昔日所取之經以進。會昌中，賜紫道士郭重光、晏玄壽，復齎詔醮山，取經石函之中，經復如舊。至今鎮觀者，猶是此經，不知何年歸還耳。
天臺玉霄宮葉尊師符治狂邪驗
天臺山玉霄宮葉尊師，修養之暇，亦以符術救人。婺州居人葉氏，其富億計，忽中狂瞽之疾，積年不瘳。數月沉頓，後乃叫號悲笑，裸露奔走，力敵數人。初以絹索縻縶之，俄而絕絆出通衢，犯公署，不可枝梧。官以富室之子，不能加罪，頻有所犯，亦約束其家，嚴為守衛，加持禳制。飯僧祈福，祠神鬼，召巫覡，靡所不作，莫能致效。其家素不信道，偶有人謂之，令詣天臺，請玉霄宮葉尊師符，可祛此疾，不然莫知其可也。乃備繒帛器皿，入山請符。尊師謂使者曰：此符到家，疾當愈矣。無以器帛為用，盡歸之使者。未至三日，疾者方作，斷絙投石，舉家閉戶以拒之，折關枝欞，力不可御，如此狂猛，非人所遏。忽忽遽斂容，自歸真室，盥洗巾櫛，束帶郭足，執板罄折，於門內道左，其色怡然。一家忻喜，爭問其故。笑而不答，但言天使即來。飲食都忘，夕不暇寢，孜孜焉企踵翹足，延頸望風，汗流浹背，不敢為倦。如此二日三夕，使者持符而至，入門迎拜，歡呼踴躍，前導得符，服之瞑然，食頃疾已瘳矣。由是躬詣山門，厚施金帛，助修宮宇，一家脩道，置靖室道堂，旦夕焚脩焉。初，玉霄賜二符，一已吞之，一帖房門之上。葉之女使竊酒飲之，嘔於符下。葉見一神人，介金執劍，長可三四寸，從符中出去，焚香拜謝，而不見其歸。數日，親戚家女使近患風魔疾，尚未甚困，來葉房之前，立且未定，忽叫一聲。葉見符中將軍，如前之形，揮劍加女使頭上。問其故，云適有神人，以劍於頭上斬下一物，墜於衣領中。令二三女僕捧持，驗有蛇頭如指，斷在衣領中，血猶滴焉。風魔之疾，自此亦愈。
賈瓊受《童子籙》驗
成都賈瓊，年三歲。其母因看蠶市，三月三日，過龍興觀，門眾齊受籙，遂詣觀，受《童子籙》一階。十餘年後，因女兄有疾，母為請處士吳太玄，為入冥看檢致疾之由，仍看弟兄年命兇吉。經宿太玄還，言疾在江瀆，求之即差，籍中不見有賈瓊之名。父母愈憂，復請太玄看之。時太玄每與人入冥檢事，必鎖於一屋中，安寢而往，不復人驚呼，候其自醒，喚人開門，乃開之，歷歷說冥中之事，有如目擊，言必信驗。或兩宿，然後回爾。既再往檢瓊名字，雲年三歲時，三月三日，於龍興觀受《正一籙》，已名系天府，不屬地司，籍中不見名字，於天曹黃簿之內，檢得其名。
尹言念《陰符經》驗
尹言者，修德坊居。與明道大師尹嗣玄為宗姓之弟，常崇道慕善，孜孜不倦。因詣嗣玄，受《陰符經》，至誠言奉諷念。為其常少記性，願得心神聰爽，受之數年，念逾萬遍，稍覺心力開悟。因本命日齋潔焚香，念三十遍，忽了憶前生之事。姓張名處厚，在延壽坊居。家有巨業，兒女皆存，記其小字，年幾一一明了。與其家說之，乃往尋訪，述張生死年月，形色情性，無所差異。張之兒女，聞之嗚咽感認，言其今之狀貌，與昔不殊。但性較舒緩爾。自是兩家契為骨肉，黃寇犯闕之前，其二家皆在。
趙業受《正一籙》驗
趙業，定州人。開成中，為晉安縣令。因疾暴卒，手足柔軟，心上微暖，三日乃蘇。雲初為冥官所追，牽拽甚急，問其所以，但云為欠債抵諱事，自思身心無此罪犯，必恐誤追。行三五十里，過一山嶺，上有宮闕崇麗，人物甚多，有一青衣童子，前來問云：汝非道士趙太玄乎？某答云：晉安縣令趙業耳。童子笑曰：豈得便忘卻耶？又一童子續來，云太一令喚趙太玄追事。人一時散去，即與童子到宮闕中，不見太一，但見一道流云：汝六歲時，為有疾，受《正一八階法籙》，名為太玄，豈得流於俗官，並忘此事耶？太一有命，便令放還，卻須佩籙修真，行功及物，居官理務，勿貪瀆貨財，輕人性命。言訖不見，所疾已蘇。遂於思依山參受法籙，累置壇場，廣崇功德，復以法名太玄矣。
僧法成竊改道經驗
僧法成，姓陳，不知何許人。立性拘執，束於本教，而矯飾多端。因游廬山，至簡寂觀，不遇道流，而堂殿經廚，素不關鑰，遂取道經看之。將三十四卷，往靈溪觀棲止，誑云：某在僧中，本意好道，欲於此駐泊，轉讀道經，兼欲長發入道。人皆善其所言。又取觀中經百餘卷，日夕披覽。每三五日一度，下山化糧。人聞其所說，施與甚多，糧鹽所須，計月不闕。乃改換道經題目，立佛經名字。改天尊為佛，言真人為菩薩羅漢，對答詞理，亦多換易。塗抹剪破，計一百六十餘卷。
忽山下有人請齋，兼欲求丐紙筆，借觀奴一人同去。行三二里，見軍吏隊仗，呵道甚嚴，謂是刺史游山，法成與奴下道，於林中回避。良久，見旗幟駐隊，有大官立馬於道中，促喚地界，令捉僧法成來。法成與奴聞之，未暇奔竄，力士數人，就林中擒去，奴隨看之。官人責曰：大道經教，聖人之言，關汝何事，輒敢改易！決痛杖一百，令其依舊修寫，填納觀中，填了報來，別有處分。即於道中決杖百下，僕於地上，瘡血遍身。隊仗尋亦不見。奴走報觀中，差人看驗，微有喘息而已。扶舁入山，數日方較。遂出所改換經本，呈眾道流。法成本有衣缽，寄在江州寺中，取來貨賣，更求乞紙筆，經年修寫。經足送還本觀，燒香懇謝，欲願入道，道流以其無賴，無人許之。是夜叫呼數聲，如被毆擊，耳鼻血流而死矣。
僧行端輒改《五廚經》驗
僧行端，性頗狂譎。因看道門《五廚經》，只有五首咒偈，遂改添題目，云《佛說三停廚經》，以五咒為五如來所說，經末復加轉讀功效之詞，增加文句，不啻一紙。《五廚經》屬太清部，明皇朝，諫議大夫、肅明觀主尹愔注云：蓋五神之秘言，五臟之真氣，持之百遍，則五氣自和，可以不食。其經第一咒云：一氣和太和，得一道皆泰，和乃無不和，玄理同玄際。開元中，天師趙仙甫為疏，皆以習氣和神為指。行端旁附此說，即云讀誦百二十遍，可以咒水，飲之令人不食。名為《三停廚經》。詞理鄙淺，與尹、趙注疏，殊不相近。改經既了，已寫五六本，傳於他人。
於窗下寫經之際，忽有神人，長八九尺，仗劍而來，謂之曰：太上真經，歷代所寶，何得輕肆庸愚，輒為改易！奮劍斬之，以手拒劍，傷落數指。同居僧二人，共見其事，驚為哀乞。神人曰：如此無良也，解惜命促！令追收寫換，然後奏聽敕旨。行端與同居僧，散尋所行之本，只得一半，餘本已被僧將出關，別寫元本經十本，燒香懺謝，所改添本，香上焚之。神人復見曰：訾毀聖文，追收不獲，不宜免死。逡巡頓僕而卒。其所改經，至今往往傳行諸處，覽觀其義，自可曉焉。
崔公輔取寶經不還驗
崔公輔，明經及第，歷官至雅州刺史。至官一年，忽覺精神恍忽，多悲恚狷急，往往忽忘，舉家異之。一旦無疾而終，心上猶暖，三日再蘇，亦即平復。謂其寮佐曰：昨為冥使齎帖見追，隨行三五十里，甚為困憊，至城闕，入門數重，追者引到曹署之門，立於屏外，逡巡有官人，著緋執版，至屏迎之先拜，公輔驚曰：某為帖所追，乃罪人也，官人見迎致拜，深所不安。官人曰：使君固應忘之矣，某是華陰縣押司錄事巨簡，使君初官，曾獲伏事庭廡。近奉天符，得酆都掾地司所奏，使君任酆都縣令之日，於仙都觀中，取《真人陰君寶經》四卷，至今不還。天符令追生魂勘責，使君一魂，日夕在此對會，恐使君不知，故欲面見，具此諮述，以報往日之恩耳。使君頗覺近日忿怒悲愁，精神遺忘否？此是生魂被執系故也。於是引至廳中，良久言曰：此有茶飯，不可與使君食，食之不得復歸人間矣。但修一狀，請置黃籙道場，懺悔所犯，兼請送經卻歸本山，即生魂釋放矣。因本司檢使君年祿遠近，逡巡有吏執案云：崔公輔自此猶有三任刺史，二十三年壽。言訖，公輔留手狀，官人差吏送還。乃於成都及雅州紫極宮、忠州仙都山三處，修黃籙道場，齎送經還本觀。公輔平復如常。其後歷官、年壽皆如所說。此事是開成年中任雅州刺史也。
劉載之誦《天蓬咒》驗
彭城劉載之，儒家子。修辭學外，常事北極，香火不懈。多寓京師，少而神氣怯懦，每驚魘，往往不悟。嘗遇蘇門道士劉大觀，授以《天蓬神咒》，令持誦千遍，載之勤而行焉。絕葷腥，專香火，逆旅之中，亦拳拳修尚，自是無復魘悸矣。寇陷長安，在宣楊里，為寇所虜。力役勞苦之事，素非其所能，稍或遲舒，必承之以劍，性命憂迫，在乎頃刻，而密誦神咒，以求其祐。是夕，有一人如軍士之飾，謂之曰：勞役之事，吾為子免之，此有徑路，可以脫禍，可相隨而行也。載之疑為寇所試，辭焉。此人引其手，若騰躍於空中，良久覆地。
是夕月光如晝，但見山川參差，泉聲流激，已在巨石之上。驚異之際，有村童前引，入洞府中。宮闕深嚴，層城煥麗，金樓玉堂，奇禽珍木，周還數十里。有謁者，平冠褒袖，云太帝君令於賓宇憩息，俄賜酒饌仙果。二仙官與之宴飲。載之問：太帝君所主何國？某未曾朝拜，忽奉恩敕，深所憂懼。仙官曰：太帝是北斗之中紫微上宮玄卿太帝君也，上理斗極，下統酆都。陰境帝君，乃太帝之所部；天蓬上將，即太帝之元帥也。吾子冥心北元，尊奉神咒，而值此危難，將陷鋒鏑。太帝閱籍，當在驅除之伍，仰軫聖慮，已奏章太上，述勤瘁之心，延壽三紀，使還於故里爾。頃之，得朝謁太帝，叩蜺謝恩於闕下，命二童送之，食頃已達泗州。其友人謝良，奏事行朝，具話其事。載之今猶在江表。是則太帝之昭鑒、天蓬之威神，不遺毫分之善也。
姚生持《黃庭經》驗
姚生者，華原人也。幼而好道，持《黃庭經》。光啟中，僖宗再幸陳倉，遠近驚擾。姚為賊所迫，夜走墮枯井中，傷足，求出未得，乃旁有窨穴，匿於其中，晝夜念經，因不饑渴，足疾亦愈。時襄土既平，大駕歸闕，鄉里人戶稍復。有游軍夜宿井側，見井中有光，拯而出之，具述經靈驗。遂為道士，居華原西界觀中焉。

雲笈七籤
此北宋作品在全世界都属于公有领域，因为作者逝世已经超过100年，且作品于1931年1月1日之前出版。

道教靈驗記
處州青田縣清溪觀古鐘自歸驗
處州青田縣清溪觀，古有銅鐘，因袁晁亂，後失其所在，有墨書「青田」字，人或記焉。其後溫州島嶼山下水中，舟人時聞鐘聲，幽咽不遠。一旦，有人忽見水中一物，如半鐘之形，側露水上，蕩槳視之，既近即覆矣。露其一半，認其模範之跡、蒲牢之形，乃鐘也。以物觸之，沉於水中矣。與人語其異，好事者乘舟看之，天氣晴霽，亦時一見。州寺僧結彩舫，具幡花，致齋迎之，或經宿水上道場，禮懺而請，或得見之，尋又沉去。道門亦備幡花、舟舫、香火迎之，見而不得。清溪道士，時亦在迎鐘眾中，稽首祝之曰：此州觀寺皆自有鐘，唯清溪觀無鐘多年，極是闕事。遠地不辦香花，丹心而已。鐘若有靈，願溯流自往。某旬日，即歸於觀前溪中奉候。眾聞其說，皆笑之。十餘日，道士歸青田，鐘已在觀前潭中矣。焚香迎之，泛泛就岸，重千餘斤，數人挽拽懸掛，若百許斤耳。日後時亦飛去，旬日卻回，今以大鎖系之，不復去矣。其上墨書「青田」字，久在水中，宛然不滅。井邑老人詳認其字，乃觀中舊鐘也。
青城山宗玄觀銅鐘不能損驗
青城山宗玄觀古跡銅鐘，三千餘斤，隱花文，飛仙幢節之狀，工甚精好。劉闢據成都，取管內銅像大鐘，鑄兵器及錢。此鐘差縣人挽拽下山，磨其上隱起花文欲盡，頻以巨石捶擊，終不能損。拽至江幹，將入竹筏，力敵萬斤，竟亦不動。縣狀申闢，闢異之，令送山中。三二十人牽送上山，才若一二百斤耳。既復懸掛，時或擊之，立致雲雨，至今見在。
溫江縣太平觀鑄鐘道士得道驗
溫江縣太平觀，有任尊師者，於市中，每日戶乞一錢，鑄鐘萬斤，數年鐘成，尊師年已八十餘矣。作大齋表贊，扣鐘數百下，辭決而去，即大歷年中也。其後劉潼僕射擁旄西川，觀寺鐘上，皆鐫刻蕣羅尼咒。至是任尊師復歸，領巧工，於咒邊刻云：觀家銅鐘，不合妄刻佛咒。別立誓詞數句。而人見任狀貌益少，壯於當時，信是得道者。
眉州故彭山市觀大鐘傷寺匠驗
眉州故彭山市觀，有大鐘重千斤。觀去州二十餘里，每扣鐘之時，聲應州郭。頃年，僧輩誑陳文狀，雲觀無道士，鐘在草中，當用運之。時官無正理，遂移於州寺。懸掛上鐘之時，折匠人之足，人以為靈驗。寺當州門，扣擊之聲，不聞州內。群僧別鑄大鐘，此鐘不還本觀，賣與嘉州寺中。下樓之時，傷其二匠，斷足折腰。入船出岸，皆有傷損。聾俗不以為靈驗，至今流俗未還，良可惜也。
浴爰赤木古鐘水洗瘡驗〈（古鐘驗附）〉
爰赤木古鐘，開元中所進。雲赤木莊在玉山之下，時聞地中隱隱然有鐘聲，尋求莫能致。一旦赤木患瘡疾且甚，醫不能祛，夢一青童曰：得浴鐘水洗之即愈。赤木就近觀寺中，以水洗鐘，用器盛之，歸以洗瘡，微加痛劇。乃令人於常聞鐘聲處聽之，果聞鐘在地下，掘數尺而得形，上有坐師子為鼻，鼻下平闊，其頂圓大，圍三尺餘，六七寸頓小，如腰鼓形，向下復大。奇文隱鏤，萬狀千名，迨非鎔範所作。既得，以水浴去泥土，取其水洗瘡，即日痊愈。夜有光影，時或自鳴，為鄰里所異，不敢藏隱，奉表進焉。敕賜景龍觀。黃巢前，此鐘猶在。
寶應中，盩厔縣居人耕地，亦得古鐘百餘斤。上有伏虎形為鼻，自鼻以下頓大，數寸而小殺之，如是再殺三成，共高一尺八九寸，遍身天花雲葉，工用殊妙，比赤木所得圓厚而重。既得，夜夜有光，或飛於空中，聲韻清越。亦表上進，詔送玄真觀。久之，取留內殿。
渝州南平縣道昌觀古鐘奇巧驗
渝州南平縣道昌觀，有古鐘焉。以二獅子，對立捧花座，蛟螭為鼻，蛟尾分繞獅之足，盤於鐘上。鐘形再殺三成，如盩厔古鐘之狀，於其殺處，細花文五條。當中一條，黃色明凈，累累若珠貫焉；次珠條之外，作花片之狀，屈曲相縈；又外一重，雲葉纏繞。蹤跡奇巧，工甚周細，若非人工。此外周身有花，不可細記。云是湘東王送與隱居陶貞白。近因亂離，鐘已遺失。
黔南鹽井古鐘多年無毀蝕驗
黔南鹽井中，因摧損修築，得一古鐘。長三四尺，中細而實，如腰鼓瓦腔之狀，兩頭圓厚，扣之皆有聲，奇音響亮，與常鐘異。在鹽井多年，益加光膩，無毀蝕之勢，時有金色，精明異常。節度使僖公，留鎮府庫焉。
天臺山玉霄宮古鐘僧偷而卒驗
天臺山玉霄宮古鐘，高二尺，重百餘斤。制度渾厚，形如鐸，上有三十六乳，隱起之文，亦甚精妙，相傳云夏禹所鑄，或云是越王樂器。頃年於空中，夜夜飛鳴，人皆聞之。忽墮於禹廟內，藏之府庫，綿歷七八十年。累有名僧求請，欲彰其異，而皆嫌間不與。咸通中，左常侍李綰為浙東觀察使，請玉霄峰葉尊師，修齋受籙，於使宅立壇，出此鐘以擊之。既而水部員外柳韜白，上京得老君夾鏚像，高三四尺，聖相奇妙。乃重裝修，作盝頂寶帳，以白金、香鴨、香龜數事，送於玉霄，亦便留籙壇內。供養齋畢，李乃命賓為鐘銘，具以歲日，刻於鐘上，並老君像，皆送山中。所刻之處，燦然金色。禹跡寺僧頻求此鐘不得，既知鐫勒銘篆，已送天臺，計無所出，乃揚言曰：天臺所得古鐘，乃真金也。匠人所刻之末，是數兩金，況於鐘乎！又有香鴨、器皿，計其所直多矣。因有衲僧，與不道輩十餘人，夜入玉霄宮，伏於版閣之下，中夜逾欄幹而上，於道場中取香鴨、香龜金龍道具，實於囊中，縻鐘於背，出門群呼而去。尊師知之，不許徒弟追之。僧等約行三十餘里，憩一大樹下，良久天明，只在閣柱之側。眾小師往視之，背鐘者已殭死矣。其餘徒黨，癡懵凝然，不辨人物，鐘及金帛，一無所失。尊師咒水灑之，良久，僧亦稍醒，群賊乃蘇。發願立誓，乞不聞於官，乃盡釋之，扶舁病僧而去，僧至山下乃卒。
開州龍興觀鐘雪冤驗〈（云安鐘附）〉
開州龍興觀鐘，七八千斤，未有鐘樓，懸於殿上而已。相傳云，州中有<襄支>敚之徒、遺失之物、諍訟不決之事、沉滯抑屈之情，焚香扣鐘，立有明效。至有囚徒刑獄，推鞠不得其實者，即入款請擊鐘，便可分雪明白。餘頃駐泊觀中，忽見官吏押領囚徒，來於鐘前，焚香告誓，援槌將擊之際，有人抑止之，更令取款，如是數四，都不擊鐘，論訟已得其理矣。因問其故，云累有公案不決者，請擊此鐘，擊鐘之後，旬日之內，誣誷冤抑於人者，必暴病而死；情有相黨、事有連累者，一年之中，無孑遺矣；有理被抑之人，宛然無苦。由是刑獄大小，無敢有欺，以鐘為準的也。雲安白鶴觀鐘，亦類於此，遠近傳焉。
施州清江郡開元觀鐘見夢驗
施州清江郡開元觀，有鐘焉。其形絕古，用麟為鼻，以系於虡，狀若懸匏。扣之，初則清音纖遠，俄而震然，響聞數里，然不知何代之器也。初有郡民，牧牛於郡南田間，忽聞有異聲自地中發，民與牧童數輩聞之，皆驚走闢易。其後，民熱病旬餘，夢一丈夫，衣青襦，告之曰：汝遷我於開元觀。民亦不悟其旨。又到田間，再聞其聲如前，而密志其地，即以事白於郡守。郡守封君怒曰：此民昏妄，輒以不急之事干我耶！叱去之。是夕，民又夢青襦者曰：吾委跡於地下有年矣，汝不速出者，必有大咎。民大懼，及曉，與其子皆往，鑿其地，深丈餘得此鐘，色青，如所夢丈夫色也。遂再白郡守，置於開元觀。是日辰時，不擊自鳴，震響極遠，郡人俱異而嘆之。郡守以其事上聞，明皇詔編於國史，復命宰臣李林甫寫其奏，以頒示天下矣。
洪州游帷觀鐘州官強取入寺驗
洪州游帷觀有二鐘，一是觀司特敕所鑄，一是許真君修行鐘，歷代傳之，在真君殿，稍小於觀鐘爾。節度使嚴跼，創置節制，威令風行。素重緇徒長老，增修其院，長老欲取許真君鐘，嚴令官吏取而授之，道士皆不敢論其曲直。取鐘之日，雷風震擊，是時大設齋筵，費用極廣，風雨暴至，曾不施張，頃刻水溢數尺。及扣其鐘，如擊土木，並無音響。長老謂嚴曰：此州道士，例多妖法，必是禁鐘，使無聲爾。嚴怒捕諸道士，所在禁系，責其邪幻，將加重法，官吏畏威，無敢諫者。嚴忽沉然思寐，夢見許真君與二從者，來至其前，謂嚴曰：無知無道，強取我鐘，又加法於道士，若不送鐘還觀，禮謝大道，令侍者斷其頭來。即見授劍於侍者。嚴驚覺汗流，而侍者持劍，仿佛在其前。遽釋諸道士，送鐘還觀，自詣游帷，焚香致謝。回顧見持劍侍者，謂之曰：汝為不道，加害於人，上帝所責斷頭之事，恐將不免。言訖而去。不久，已開江事敗，斷鞅而死。
天師劍愈疾驗
天師劍，五所鑄。狀若生銅，五節連環之柄，上有隱起符文、星辰日月之象，重八十一兩。嘗用誅制鬼神，降剪兇醜。升天之日，留劍及都功印，傳於子孫。誓曰：我一世有子一人，傳於印劍及都功籙。唯此，非子孫不傳於世。頂上有硃發十數莖，以表奇相，於今二十一世矣。其劍時有異光，或聞吟吼，乍存乍亡，頗彰靈應。至十六世，天師好以慈惠及人，憂軫於物，以神劍靈效，每有疾苦者，多借令供養，即所疾旋祛。鄰家夜產，性命危切，亦以此劍借之。既至產家，有神光如燭，閃然照一室之中，墮地而折。
經數十年，十八世孫惠欽，性溫和，守謙退，與物無競，俗機世務，泛然不經其心。人有所言，雖譎詐者，亦皆信用，略無疑慮。一旦，有人挈布囊，入雲錦山仙居觀，周行廊廡之下，瞻禮功德，雲解磨鏡釘鉸。門人令其綴焊小銅鎖子，師見之，問曰：我有折劍，焊綴得乎？此人請劍看之，云可矣，請別掃一室，須炭數斤。反扃其門，以巨石為砧，熾炭錘擊，聲聞於外。門人皆股慓心戰，憂此劍碎於其手，師殊不為慮。頃之，錘鍛聲絕，工人執劍以呈，果完綴如舊，所焊之處，微有黑痕，如絲發爾。師以錢半千酬之，此人得錢愧謝，致於老君前，負囊而去。出門數步，尋失所有。識者疑是天師化現，降於人間，自續其劍。不然，何得重新若此，而錘擊不傷，完復如故。
張讓黃神印救疾驗
張讓家於桂州，客游湘鄂間。因得心疾，初則迷忘，在途忘行，在室忘坐，惑於昏曉，迷其東西。累月之後，復多狂怒，詬責鬼神，凌突於人，至於裸露馳聘，不知避忌。履水火，冒鋒刃，不為憂患，時亦燒灼害之，傷割及之。道士袁歸真，新刻黃神越章印，醮祭方畢，試為焚香，依法以印印之，印心及背。讓正狂走，執而印焉，昏然而睡，歸真知印之效也。復染丹炷香，再印其心，倏然疾愈。有物如鶻，從其口中，飛去數丈之外，墜於地上。眾往視之，乃大蝙蝠耳。背上印字宛然，讓乃平復如舊。歸真持此印，所在救疾，大獲靈驗。
范希越天蓬印祈雨驗
范希越，成都人也。事北帝修奉之術，雕天蓬印以行之，祭醮嚴潔，逾於常法。廣明庚子歲，三月不雨，五月愈望，人心燋然，穀稼將廢。願於萬歲池試行神印，為生靈祈雨，於是詣至真觀致齋。是日庚辰，以戌時投印池中，陰風遽起，雲物周布，亥時大雨達曉，及辰，大雷迅電，驚震數四，至巳少霽，乃得歸府。升遷橋水，漸及馬腹，羅城四江，平岸流溢，螟蝗之屬，淹漬皆死，自是有年矣。
駕駐成都，上知其道術，召對問以逆寇誅鋤、宮城克復之事，命持印於內殿，奏醮積雨之中，雲霽月朗。是夕，夢神人示以誅寇復城之兆。上大悅，授太常寺奉禮郎，累遷主客員外郎、衛尉少卿，錫以硃紱。黃巢捷至，果符聖夢之旨，特加寵異。自言初居煮膠巷，印篆初成，而蠻寇凌突，居人奔散，藏印於堂屋瓦中，蠻去之後，四鄰焚燼，其所居獨在，疑印之靈也。
越州上虞縣鐘時鳴地中驗
越州上虞縣郛郭間，有隙地數畝，時聞鐘鳴地中。咸通年，縣令夏侯頗傾心崇道，以縣邑無觀，買其地創造觀宇。掘地獲古鐘，百餘斤，上有文字，曰正觀。是冬賜額，以降誕節祝壽所奏，賜名延慶觀焉。
王謙據蜀隋文帝黃籙齋克平驗
隋文帝開皇之初，干戈不施，寰海克定。唯王謙後周舊臣，勛名素重，畏憚隋祖，恐禍及身，遂據三蜀以圖變。帝出師征之，頻戰不克，兵士多病，死者相枕。乃於內殿修黃籙道場，祈天請祐。三日，夜夢神人降曰：帝王上承天命，下順人心，天人合符，然後有國。今陛下革周立隋，天所命也，一方之力，何以敵於四海之力乎！帝曰：剋蜀吊民，蓋不獲已，但主帥疾疫，以此為憂爾。神人曰：疾疫者，北人不堪瘴毒，所以多病。壇中法水，可救億兆，況偏師乎！」即見神人取壇中禁水，向西南噀之，曰：雨至即愈，無煩聖慮也，子日進軍，必當剋蜀。旬日軍中奏，某夜雷雨灑營壘之上，三軍疾者皆蘇，無復疾疫矣。其後王謙傳首，三蜀底寧，果是子日也。
青城丈人授黃帝龍鞬並降雨驗
青城山，黃帝詣龍晙真人寧先生，受《龍晙經》，得御飛雲之道。乃封先生為五岳丈人，戴蓋天之冠，著硃光之袍，佩三庭之印，為五岳之上司，與潛山司命、廬山使者為三司之尊。敕五嶽神，一月再朝虛中，灑水以代晷漏。其後歷代帝王，雖置祠齋祭，未再加封號。僖宗皇帝中和元年辛丑七月十五日詔：內臣袁易簡、刺史王茲、縣令崔正規，與朕詣山修醮。封為五岳丈人、希夷真君。是時縣境亢旱，苗谷將焦燋。封醮之夜，龍吟於觀側，溪中風雨大至，枯苗再茂，縣境乃豐。以事上聞，編於國史矣。
天師葉法善設醮攝魅驗
天師葉法善，括州人也。三世為道士，皆有神術，攝養登真之事，法善符籙，尤能劾役鬼神。顯慶中，高宗征入內道場，恩禮優異。時駕幸東都，法善於陵空觀作大壇，設大醮，城中士女，咸往觀之。俄有數十人，奔投火中，眾皆大驚，救之而免，亦無傷損。法善曰：此人皆有魅病，為吾法所攝。及問之，果然。盡為劾之，其病皆愈。法善自高宗、中宗、則天、睿宗、明皇五朝，來往名山，累召入內。先天二年，拜鴻臚卿、越國公，贈其父歙州刺史焉。
范陽盧蔚醮本命驗
范陽盧蔚，弱冠舉進士。有日者言其年壽不永，常宜醮本命，以增年祿。蔚素崇香火，勤於修醮，未嘗輟焉。年二十五，寢疾於東都，逾月益困。忽夢為親友所招，出門乘馬，其行極速，疑為冥司所攝。有一人乘馬，奔來所在留滯，必為捴解遮救，言旨懇切。及到所司，此人又懇為請托，因得卻還。部署行里，有如親吏焉。所還道中，見兵士數千，初頗疑懼，此人曰：此皆他日郎君所主兵士也。將至所居，自後垣乘虛而入，徑及庭中，有門旗麾鏘武器之屬。此人曰：他日當用之。瘞於兩階之下，將別去，蔚曰：素未相識，何憂勤之甚也？答曰：某乃本命神爾，郎君為冥官所召，大限欲及，某已於天司奏陳，必及中壽，疾亦就痊，無以為憂也。蔚愧謝而去，疾亦尋愈。其後策名金紫，亦享中年。除宿州刺史、角橋都知兵馬指揮使，不到任死，以其瘞武器門旗故也。
崔圖修黃籙齋救母生天驗
崔圖者，坊州中都人，好游獵。馳馬於野中獵次，馬忽不行，鞭箠數下亦不進，圖怒，下馬欲射之。馬作人言曰：吾是汝之母也，不得相害。曾竊取汝三十千錢，私與小女為嫁資，不告於汝。吾死，冥司罰吾與汝為馬八年，今限已畢，吾將死矣。圖聞之，舉身自撲，迷悶良久，悲告母曰：兒之不孝，致令我母見受如斯罪。馬亦流淚曰：吾為馬身，報汝未了，更罰與汝為瞽目之婢，仍復喑啞。圖聞之，號哭言曰：如何免得此罪業？母曰：吾聞罪障重者，須作黃籙道場懺悔，即得免苦。言訖而死，圖收葬其馬，焚射獵之具。請道流修黃籙道場，三日三夜。至第三夜，圖聞扣門之聲甚急，出看乃是其母，還現本形，立於門外。謂其夫婦曰：人生世間，願作善業，勿為惡事，冥司報應，一一分明。母用子錢，尚被責罰如此，況他人非己之物，豈可偷盜乎！吾受此罪，苦痛萬般，不可言說。賴汝夫婦，為吾修無上黃籙寶齋，功德一切，吾乘此功德，已得生天，故來相別。於是乘虛而去。圖自此知罪福必應，大道可依，夫婦詣王屋山，同志修道矣。
赫連寵修黃籙齋解父冤驗
赫連寵者，靈州定遠縣人也。父悰，領軍於邊上，殺降兵一千餘人。武德二年八月，死於邊上，冥司論對，受諸罪苦，寵總不知。寵為靈州押衙，貞觀八年，奉使入京，因與友人游終南山。行至炭谷口，有道士楊景通，結廬修行三百餘歲，寵醉歇廬前，謂景通曰：吾饑，有何所食？景通素不飲食，笑而不對。寵令左右取火，焚其廬室。景通曰：汝父屈殺生民，見受罪地府，不能修善救父，更害於吾。寵曰：何以知之？景通曰：汝坐於此，吾與汝喚，令汝見之。言訖書一符，擲於空中，逡巡有黑雲至於廬前，雲中有二十餘鬼，領一人枷杻鎖械，來景通前曰：汝子不孝，不能救汝。寵見之，果父悰也。悲泣謂父曰：何故受苦如斯？父曰：吾殺降兵，被他冤訟，於地獄下受諸罪苦，汝何故更毀真人，令吾轉轉罪重？寵乃匍匐悲泣，懺悔謝過，乞舍己身之罪，救亡父之魂。景通曰：汝要免父之罪，修黃籙道場，可以救拔，必得汝父生天，免此罪報。逡巡父被諸鬼領去，寵乃禮謝景通，入城於三洞觀，設黃籙道場，七日七夜。至第五日，見父乘雲氣而來，謂寵曰：吾奉天符，乘黃籙功德，已生天堂，凡是所殺冤魂，皆已托生人世。
唐獻修黃籙齋母得生天驗
唐獻者，蔡州平輿縣人也，年二十三。隋大業四年，授導江縣尉。寵狎侍婢春紅，不親官務，公事數闕，兼患風勞，久未痊瘥。母曰：我兒狂疏疾病，皆嬖婢所致也。母令貨此婢，婢告於獻，獻恨母擬貨其婢，與婢為計，遂鴆其母。母死月餘，獻亦暴死。三日心暖，家人不敢便葬，忽即起活，曰：我有大罪，毒母之過也，冥司令我生受罪報。自是每夜有二鬼使，領夜叉數人，舁大鑊於堂中，良久火起湯沸，夜叉叉獻於鑊湯之中，痛楚號叫，至五更方息。如此三年，萬般舍施功德，終不能免。忽有賣藥道士，獻問其方術，道士曰：眾生罪業重大，無過黃籙道場，祈告天地，三日三夜，燒香散花，懸諸幡蓋，歌贊禮願，懺悔拔罪，救度亡魂，解除冤對，最為勝妙之法爾。獻遂請道士置黃籙道場，三日之後，鬼使夜叉不復更至，身心安愈，無復憂患。忽見黃衣使者一人曰：昨奉天符，以修齋之力，母生天堂，汝大逆之罪，亦已原赦，唯罪婢春紅，令瘡疥三年爾。自此春紅果患三年方愈。獻棄家，於晉州羊角山，請為道士，志修道矣。
李承嗣解妻兒冤修黃籙齋驗
李承嗣者，鄂州唐年人也。家富巨萬，而娶妻貌醜，有子年十歲，仍患腰腳，承嗣常惡之。乃娶小婦四人，終日伎樂。忽因酒醉，小婦佞言，與醜妻一百千錢，令其離異。妻欲詣官訟之，因此方免。承嗣遂與小妻為計，夜飲之次，以毒藥殺其醜妻及兒。葬後旬日以來，每至午時，即見二烏，來啄承嗣心，痛不可忍，驅之不去，迷悶於地，久而方定。如此一年，萬法不能救。青城道士羅公遠游淮泗間，承嗣請命至家，問禳救方術。公遠曰：冤魂所為，皆上告天帝，奉天符來報，人間方術不能免之，只有修黃籙道場，拜表奏天，可解斯罪爾。承嗣遂修黃籙道場，三日三夜。二日之後，烏鳥不復來，其妻與兒現於夢中曰：汝枉殺我母子二人，並命毒藥，我上訴於天帝，許報汝冤。今以黃籙善功，太上降敕，我已生天，受諸福報，與汝永解冤結。留一玉合子，可收之。覺後，於寢室中得玉合子一枚。承嗣舍於鄂州開元觀，大修道門功德，塑尊像，葺理觀宇，以報道恩矣。
吳韜修黃籙齋卻兵驗
吳韜者，汴州開封人也，家富。為魏大將軍，領兵三萬，水斥江入蜀。至戎州，值蜀將關羽，總師五萬拒之，與韜水陸大戰。韜素好道，常持《黃帝陰符經》。是日陣敗，告天曰：吾聞持《陰符》者，危急之日，有陰靈助之，喪敗如此，願賜救護。言訖，有二白衣謂韜曰：汝自入峽，縱意殺人，幽魂咨怨，致此亡敗。韜曰：危既如此，何以免之？二神人曰：汝速為冤魂告天發願，請修黃籙大齋，拔贖亡者，如此當免失利。韜如其言，即為發願。關羽亦已收軍，韜收合敗卒，直至夷陵屯集。乃修黃籙道場三日，前二神人復見，謂之曰：冤魂並已托生諸方，汝亦沾此餘福，神兵密衛，必得大勝，慎勿殺人。夫天地生萬物，一草一葉，尚欲其生長成遂，況人命至重，上應星辰，豈可非理致殺，恣汝胸襟也！古今名將，不及三世者，為其心計陰謀，殺人利己。雖立功為國，亦須道在其間，善分逆順，不枉物命，使功過顯明，即必征伐有功，神明祐助。今蜀不久坐見敗亡矣。旬月，關羽兵至，收夷陵。交兵之次，風雷震擊，大雨忽至，羽兵潰散，韜開門納降，得蜀兵三千，擒其裨將，關羽領兵卻回。自茲蜀亦削弱矣。
公孫璞修黃籙齋懺悔宿冤驗
公孫璞者，雍州高陵人也。武德二年，為華州司馬。年四十餘，沉湎酒肉，荒淫財色。常令家童漁釣弋獵，恣殺物命，甘其口腹。忽夢千餘人，持刀劍弓矢入其家，擒璞殺之。璞流汗驚懼，因成瘡疾，遍身有瘡，皆有口及舌，日夜楚痛，求死不得。璞表兄華陰令賈宣古，見其所疾，驚曰：未嘗見有此瘡，當是殺生太多，宿業所致然也。華山道士姚得一，多記神方，可使人一往求問也。璞依教，令其長子到華山，具述所疾，涕泣求救。得一曰：此疾是殺生害命，眾冤所為。可修黃籙大齋，懺悔宿冤，疾異可愈爾。
其子以此告璞，便於所居，修黃籙道場七日。至第五日，璞夢青童二人，引至一處，門闕宏麗，有如府署。良久，天上有黃光如日，直照地司，其門大開，即見魚鱉鳥獸、豬羊牛馬、奇形異狀者千百頭，從門中出，乘此黃光，旋化為人，飛空而去，逡巡化盡。青童曰：此是汝之所殺冤魂，今天符既下，乘功德力，托生為人，汝罪已除，瘡疾亦愈。旬日之間，璞乃平復。遂入華山，禮謝姚尊師。看覽雲泉，戀慕幽境，直至日晚。得一曰：山中無食可以延留長者，若住宿宵，必恐僕從饑餒，此有徑路，可以還家。取一卷仙經擲之，展於崖上，化為一橋，二青龍負之，放五色光，其明如畫。送璞與僕從此而去，須臾到家。明日差人入山致謝，已失得一所在。璞全家修道，居於華陽山焉。

此北宋作品在全世界都属于公有领域，因为作者逝世已经超过100年，且作品于1931年1月1日之前出版。

道教靈驗記
胡尊師修清齋驗
胡尊師名宗，自稱曰亹〈孚郭切〉，居梓州紫極宮。嘗水公江入峽，道中遇神人，授真仙之道。辯博該贍，文而多能，齋醮之事，未嘗不冥心滌慮，以祈感通。梓之連帥皆賢相，重德慕下，盡皆時英碩才，如周相國李義山，畢加敬致禮，其志亦泊如也。洎解化東蜀，顯跡涪陵，方知其蛇蟬之蛻，得道延永爾。梓、益、褒、閬間，自王法進受清齋之訣，俗以農蠶所務，每歲祈穀，必相率而修焉。至有白衣之夫、緇服之侶，往往冒科禁而蕆事者，固以為常矣。
有郡人劉崧，幕師之道德，請於別地以致齋焉。師謂之曰：夫嘯儔侶、命儕友者，猶須正席拂筵，整籩洗爵，恭敬以成禮，嚴恪以致事，或懼其誚讓，責其不勤，況感降天真，禱求福祐，豈可陡然而買罪乎！俗之怠惰，有自來矣。子可訓勖於眾，必精必虔，乃可為爾。崧承命誓眾，潔己率先，而撰香花，備壇墠，師然後往，猶叮嚀戒誨。既升壇，展禮思神之際，有黑雲暴起，旋飆入座，拔其二柱，飄其竹席，投其鎗釜於千步之外，而後卒事，而融風熙熙，祥氣亙野。師詰所投之物，其二柱嘗閣於豕圈之上，竹席嘗蔽於產婦之室，鎗釜嘗爨於縗絰之家。其不投者，皆物之潔矣。師曰：器用不潔，神明惡之，況爾之心乎！心茍有疵，行茍有玷，雖百牢陳於席，九韶奏於庭，適足以瀆神明、延大禍爾。人之修心，必使乎言行相吻，內外坦然，明不愧於人，幽不慚於鬼，吾知其可爾。反於是者，豈言行之足徵哉！士君子、里巷之人，聞師之言，各革惡趣善矣。
崔玄亮修黃籙齋驗持經驗附
崔公玄亮，奕葉崇道，雖登龍射鵠，金印銀章，踐鴛鷺之庭，列珪組之貴，參玄趨道之志，未嘗怠也。寶歷初，除湖州刺史。二年乙巳，於紫極宮修黃籙道場，有鶴三百六十五只，翔集壇所。紫雲蓬勃，祥風虛徐，與之俱自西北而至。其一隻硃頂皎白，無復玄翮者，棲於虛皇臺上，自辰及酉而去。杭州刺史白居易，聞其風而悅之，作《吳興鶴贊》曰：
有鳥有鳥，從西北來。丹頂火綴，白翎雪開。遼水一去，緱山不回。噫吳興郡，孰為來哉。寶歷之初，三元四齋。當白晝下，與紫雲偕。三百六十，拂壇徘徊。上昭玄貺，下屬仙才。誰其尸之，太守姓崔。
崔公常持《黃庭》度人，《道德》諸經未嘗曠矣。其後以感通之至，彌加篤勵。去世之時，入靖室，雰《黃庭》，無疾而化。將葬，棺輕若空衣焉。
武昌人醮水驗
武昌人，寓居蜀之青城。其邑每歲修竹拏之堰，以堤川防水，賦稅之戶，輪供其役。武昌是歲籍在修堰之內，邑吏第名分地以授之。自冬始功，訖歲而畢。所受之地，當洄水之穴，新有漩注，基址不立。雖運石以塞之，負土以實之，一夕之後，已復深矣。主吏疑其龍神所為也，求陀羅尼幢三四尺，投於其中，侵陷彌甚。晝勤夕勞，不離其所，諸家有緒，而獨未定其址，頗以為憂。乃備禱醮之禮，撰詞以告焉。其大旨曰：國以人為本，人以食為先。人依神以安寧，神依人而變化。蜀之田疇既廣，租賦是資。所修堤堰二百餘里，或少有怠廢，則墊溺為災，歲茍不登，則饑寒總至，人或失所，神何依焉。況復漂陷為憂，淪胥是懼，有一於此，則粢盛不供，椒漿莫給，春祈秋報，何所望於疲民哉！當使封畛克完，浸淫息患，地租天賦，無曠於循常，東作西成，克彰於幽贊矣。如是潔其器用，豐其禮物，掃地而醮焉。是夕，夢眾人紛紜，簷囊荷橐，襁嬰攜孺，若遷於他所。明日投石以實之，水乃退涸，遽成其堰。八月之後，方復摧陷，浚為洄潭焉。
徐翥為父修黃籙齋驗
高平徐翥，漣水人也。因官遷於青州，貨殖殷贍。有子三人，其二癃殘，小者項有肉枷，人見所共驚畏。翥初銳意求官，驕佚自任，下輦成宴，言行事隨，欣欣然有凌雲霄之志。見二子之疾，未甚介意，及睹肉枷之異，悒悒不樂，道遽喪矣。因游東海山觀中，與道士話其事。道士曰：三子之疾，非己之過，非子之罪，蓋宿業所鐘爾。道門所謂宿業，非是疾者前生之業，乃先人之罪，殃流後裔也。君家先世，當有酷於刑法，暴於捶楚，為官不恤牢獄，不矜囚徒，意生法外，殘毒害物，遂使子孫受其報爾。翥泫然流涕曰：實然！先父為官，當則天之朝，世亂讒勝，誅鋤李氏諸王，屠害宗室。朝廷德望，必設法以陷之，殘刑以毒之，誅剿考掠，不勝其毒者，陷於狴牢，死於系械，故不可勝紀。如武懿宗、來俊臣、周利貞、李義府之徒，恩渥隆異，回天轉日，天下畏之。以矜恕慈惠者為懦夫，以強愎忍酷者為能吏，仁憫道息，貞正事隳，勢使然也。先父雖位卑威薄，時稱能官，累案大獄，寧無枉抑？今日之報，信而有征。將祛此罪，滌此冤，奈何？道士曰：拔先世之考，當修靈寶解厄齋；救存歿之苦，當修黃籙齋。勿金寶，一遵天科，竭財向善，孜孜不倦，可以謝其罪爾。
翥還家，大修黃籙道場三日。第二日夜，時方響晦，中夜聞門外，車馬人物之聲甚眾，出門視之，則白光如晝，天兵千餘人，官吏數百，羅列門外，若有所候。良久，黑氣鬱勃，直北而來，中有三人，枷鎖械縛，鬼神數十人領之，列於官吏天兵之前，一人即翥父玄之也。俄而黃赤光一道，自西北來，照地上草木、屋宇、人物之形，皆若金色，異香盈空。光中神仙一人、青童十餘人，二力士執節前引，其左一人，武弁硃衣，執金策，去地三丈許。眾官拜迎，神仙俯揖，武弁者稱太上之敕，讀金札曰：徐玄之侮法害人，宜加考謫，以其子精修黃籙，功簡上玄，即宜赦宥，同惡延逮，並為原除。於是神仙復去，官吏皆隱。即見其父素服麻衣，謂翥曰：吾不知罪福，但恣胸襟，法外害人，久被冤訴，考責已十八年。同官屬吏，皆均其罪，猶有十二年。殃苦報訖，方履惡道，痛苦之狀，不可具言。賴汝歸向法門，精修此福，太上降赦，前罪並除，冤訟之人，先已解脫，延累之罪，自此亦銷。吾得生天去矣，勤於香火，以報道恩。乃飛空而去。翥之三子，旬月之間，殘病者完復，肉項亦銷。更修黃籙齋十壇，廣為存歿，仍令小子於山觀入道，永奉香燈。翥終身高閑，不窺祿利，常持誦真經，時亦煉氣絕粒。
張郃妻陪錢納天曹庫驗
成都張郃妻死三年，忽還家下語曰：聖駕在蜀之時，西川進軍，在興平定國寨，以討黃巢。其時鄰家馮老父子二人，差赴軍前，去時留寄物，直三十千，在某處。馮父子歿陣不回，物已尋破用卻，近忽於冥中論理，某被追魂魄對會，經今六年。近奉天曹斷下，雲自是歿陣不歸，非關巨蠹故用，令陪錢三十貫，即得解免。緣臘月二十五日已後，百司交替，又須停住經年，其錢須是二十五日已前，就玉局化北帝天曹庫子送納，一張紙作一貫。其餘庫子門司，本案一一別送，與人間無異。光化三年臘月二十三日，就北帝院，奏前件錢訖。是夕，妻夢中告謝而去。又成都縣押司錄事姓馮，死十餘年。其侄為冥司誤追到縣，馮怒，所追吏放其侄，自縣後門倉院路而還，見路兩畔有舍六十餘間，云是天曹庫，收貯玉局化所奏錢。
蘇州鹽鐵院招商官修神咒道場驗
蘇州鹽鐵院招商官，姓王，其家巨富，貨殖豐積，而疾苦沉痼，逾年不痊。齋供像設，巫醫符咒，靡不周詣，莫能蠲除。玉芝觀道士陳道明，專勤清齋，拜章累有徵驗，而招商素不崇道，聞之蔑如也。攻理所疾，費貨財萬計矣，日以羸歊，俟時而已。其親友勸勉，俾請陳道明章醮祈禳，不獲已而召焉。道明為於其家，修神咒道場。疾方綿篤，不保旦夕，促以啟壇。當禁壇之際，疾士冥然，家眷親友，相顧失色。禁壇既畢，道明持劍水，詣房內外，噴水除穢。疾士曰：請尊師就此噴水，可否？道明就臥內噴之，忽然起坐，稽首頂禮曰：深謝神功，我疾有瘳矣。
乃求衣命機，隱坐而喜曰：一生錯用心，不知有大道，今日方荷天兵之力也。徐與親友、妻子言曰：我初困頓絕甚，謂今夕死矣，尊師開道場之時，都不醒悟。但聞空中有言，大帝下降，領天兵討逆。如是即黃光如日，照灼遠近，即見千乘萬騎、天兵神將圍繞此宅，鬼物邪怪，並已擒縛去矣。方見大帝、太一乘七寶車，對行前引，侍衛儀仗，如人間帝王。忽令召某至太一前，令神以水噴面，清涼徹心，無復痛楚，但氣稍羸歊。即雲元始下降，乃見大帝、太一對望迎拜，隊仗倍於前百倍多矣。元始天尊有光一道，下照某身，今則氣力亦似勝任矣。速備盥洗，自要臨拜壇前。親友尚恐其未任，勸俟來日。懇要盥漱更衣，扶杖而立良久，舍杖而行，便於拜跪數四，家人扶策，揮手拒之。因坐觀法事，素若無疾，飲食氣力，逡巡如常。
自是三日齋壇，炷香虔對，略無暫替。乃獨修創玉芝觀，講堂大殿，三門通廊，齋廚道院，前及官河開街，廣四十餘步。土木之用、像設之制、床機器皿、服玩庖廚，凡計錢數百萬。二年之內，畢周備焉。自茲氣爽神清，智識明敏，乃乞解所職，養道閑居。
相國杜豳公修黃籙齋免閻羅王驗
相國杜豳公，幼履顯榮，歷居大任，名籓重鎮，皆再領之。年九十餘，薨於荊渚。是夕，中使楊魯周，自五領使回，止於傳舍。一更之後，風勢可懼，敲磕擊觸，若兵甲之聲，人人股心慄，莫知所以。魯周馹騎所倦，尋亦成寐。四衢之內，師旅充斥，不通人行，問其故，皆曰：迎閻羅王，今夜四更去。又問王是何人，曰：此州大將，官高年長者是。既覺，召驛吏問之，時公不愈半月矣，官高年長，首冠眾人，疑其必有薨變，是夕四更，果去世矣。魯周話此事於儕友間，自是京師亦有知者。
明年春，女妓間有暴殞而蘇，傳公之命云：我今居閻羅之任，要作十壇黃籙道場，以希退免。令送錢二百萬，圖幕各二百事，於開元觀古柏院，詣沖真大師胡紫陽，嚴修齋法。齋畢，前傳命之妓，復暴殞如初，云：我已奉上帝之命，為他國之王，免冥官之任矣。言罪福之報，信如影響，不可不戒也。凡修黃籙道場，表奏上帝，上帝降命，無所不可。
南康王韋皋修黃籙道場驗
太尉、中書、令南康王韋皋，節制成都，於萬里橋，隔江創置新南市，發掘墳墓，開拓通街。水之南岸，人逾萬戶，邅闠樓閣，連屬宏麗，為一時之盛。然每至昏瞑，則人多驚悸，投礫擲石，鬼哭嗚咽。其喪失墳壟，平鏟墟墓，無所告訴，故俗謂之虛耗焉。居既不安，市亦不甚完葺。韋公知之，請道流置黃籙道場，精伸懺謝。至第三日，鬼哭之聲頓息，居人亦安。韋公夢神人曰：所營南市，開發墳塚，使幽鬼之類，失其所居，喪其骸骨，相與悲怨，幾為分野之災。賴黃籙之功，為其遷拔，上帝敕窮魂三萬餘輩，皆乘此福，托生諸方。居人自此安矣，勿復為憂也。公深異之，自制《黃籙記》，立於真符觀。
李約妻要黃籙道場驗
李約者，咸通十二年，為諸衛小將軍。妻王氏，死已逾年。忽一日還家，約勒大小，乾當家事，言語歷歷，一如平生。初一家甚驚，及旬月後，亦已為常矣。約罷官二年，力甚困闕，頻入中書，見宰相求官，未有成命。妻忽謂約曰：人間命官，須得天符先下，然後受官。近見陰司文字，五月二十五日，方得符下，必受黃州剌史。可用二十三日，更入中書投狀也。約如其言，二十三日入中書求官。時相侍中路嚴，性甚強正，早聞其妻還魂之事，又聞二十五日必除刺史，適會其日，路公知即，因會話之際，已與諸廳有約云：李約祅妄之言，固不可聽，某已斷意，不與除官矣。至二十五日，路公知即，黃州刺史有闕，路遲疑多時，未欲注擬。忽下筆與署黃州刺史，亦總不知，敕下之後，方復醒悟。乃嘆曰：此天道也，豈人力可爭乎！約將赴任，妻亦隨之，發日及上官日，皆其妻所擇。
到任旬月，妻謂約曰：我人間世限盡，與君生死之決，所以未去者，為天司與一主持處日限，未即赴任，又以平生過咎，未得原免，今居官之際，可為作少功德也。約問要何功德，妻曰：請修黃籙道場三日。約素不好道，意甚疑之，問何故須修黃籙道場。曰：天上地下，一切神明，無幽無顯，無小無大，皆屬道法所制，如人間萬國，遵奉帝王爾。黃籙齋者，濟拔存亡，消解冤結，懺謝罪犯，召命神明，無所不可。上告天地，拜表陳詞，如世間表奏，帝王即降明敕。上天有命，萬神奉行。天符下時，先有黃光，如日出之象，照地獄中，一切苦惱，俱得停歇，救濟拔贖，功德極速，故須修黃籙道場為急矣。約問曰：佛家功德，甚有福利，何得不言？妻曰：佛門功德，不從上帝所命，不得天符指揮，只似世間人情，請托囑致而已。神鬼無所遵稟，得力極遲，雖雲來世他生，亦恐難得其效。
約聞之，乃備法物，置黃籙道場，三日三夜。其兒女復為母氏，於紫極宮別修一壇，亦三日三夜。齋時，妻於壇前，設位奉香，觀聽法事。既畢，謂約曰：此官二十九個月即當除替，授金吾小將軍。但勤心奉公，濟恤貧弱，矜憫孤獨，睟薄財貨，重人性命，哀矜刑獄，崇奉大道，清靜身心，勿食珍鮮，勿衣華美，即為上矣。勿以久貧而貪財帛，人生各有定分，勉之思之。此去授一職任，足以自安，無以眷屬為念也。長子後宰昌明，亦在道鄉；中子一尉，不足榮顯；小子當令入道，以奉香火。十年之內，四海多事，善自保焉。言訖，不復影響。約更焚香虔請，竟無言矣。後三子及約官任，如知其所言。
盧賁修黃籙道場驗
盧賁者，邠州三水人也。晉永和二年，為道州司法參軍。性強毒，凡推詰刑獄，鞭笞捶楚，人不勝酷，死者甚眾。忽一日，廳前地裂，有二鬼舁一大鑊，置於庭中，發火煎之，水已沸湧，數人上廳擒賁，投入鑊中煎煮，楚痛叫喚，半日餘，乃擎出於地上，諸鬼乃去。醒後渾身猶如火色，官吏共見。如此半年，每日受苦，無方救拔。羅浮山道士孟知微，因游州境，賁延請到家，告以斯苦。知微曰：此乃枉害良善，魂告於天，乃受斯報。急修黃籙道場，得天符，放救冤魂生天，此罪方免。遂請道士，修黃籙道場，三日禮謝。至第三日，夢三十餘人，有鬼吏引之，謂賁曰：國之刑律，自有常科，訊獄詳刑，哀矜而勿喜。賞宜從重，所以示恩也；罰宜從輕，所以示仁也。憂人之情，惜人之命，常兢兢而慎之，豈可肆汝心胸，法外加罰，苦毒捶楚，害及於人。非罪而死者，其魂告天，幽冥不能制，鬼神不能拒，上帝有命，許其雪冤，所以汝受其苦。今黃籙懺謝，救彼冤魂，魂既生天，冤即解矣。此三十餘人，各執蓮花，乘雲氣，從道場之側，翩翩上天。自此鑊湯永息，賁遂舍官，入峨嵋山修道矣。
樊令言修北帝道場誅狐魅驗
樊令言者，汴州人也。莊在外縣，因晚歸莊，僕從行遲，其馬駿疾，不覺獨行。三二十里，道傍見一少女悲泣，駐馬問之，睹其祆艷，遲回不去。遂與此女同入道側，數里之間，到其居處，屋宇宏麗，侍從繁奢，如公郡之家矣。是夕，女之母約與令言為婚，留連飲宴，親賓皆集，不覺已三日矣。懇欲還莊，母亦令從者車簷、侍女數人，使其女隨往莊所。燕婉歡樂，彌日移時，令言日以瘦削，因而成疾。未及床枕，體弱氣衰，唯荒誕是務，不接賓友，惡見於人，時多恚怒，心神恍惚。偶自莊還家，數里下馬，頻頻憩息。於店中遇一道士，自言是終南圭峰杜太明，熟視令言，謂之曰：子之邪氣貫心，祆疾已作，百脈奔散，五藏虛勞，若不救理，死亡無日矣。吾之山童善於雜術，子可遽還，與此童偕往，可密室之中，作北帝道場，今夕當有其效，勿為驚怛，如此即性命可全，形骸可保矣。
令言異其說，奉其教，素亦貯疑，徑與此童還莊中，掃瀝密室，備香火案幾。其婦望而怒之曰：信邪妄之言，行非正之事，禍由自投，非我本所知也。洎晚，有十餘人，將鷹犬弋獵之具，從空中而下，徑入堂內，殺其婦及女僕凡七八人，既死，皆化為狐矣。令言驚懼，投密室中，不見童子，但留硃字一行，曰：太上命北帝鷹犬軍，誅樊令言家害人狐魅之鬼，如符命。自此令言所疾日痊，心力日益，神氣充溢，年八十猶如少童。則天時，為東臺御史。
鮮于甫為解冤修黃籙道場驗
鮮于甫者，鄧州南陽人也。屬隋朝喪亂，年三十七，膽勇多計，率莊戶一百餘人，初即自衛鄉里，尋乃攻劫近封。汝、郢、荊、襄之間，大為劫奪，殺害戶口，侵掠行人。至武德初，甫忽患雙手痛疹，如被燒煮，三日一爛，疾狀異常，萬藥千醫，了不能救。舍數百千錢，作諸功德，亦無所應。乃入京尋醫，至藍田，與道士同店止宿，因話所疾，道士曰：此冤橫殺人，業報使然也，急詣宮觀，修黃籙道場，可以濟拔耳。遂還家，置黃籙道場，三日三夜，手不復痛，平復如常。有十餘人，或硃或紫，或官或庶，去壇百餘步，於東北隅仿佛而現，使人致謝於甫，甫往見之，欣然款晤曰：君昔以無辜殺我，實抱沉冤，上訴於天，乞報其酷，皇天降命，得以相讎。君忽值神仙，示以至道，依玄經聖典，開黃籙道場，奏表九天，垂恩大宥，非止我等之身，君之九祖，亦同得生天矣。齋功重大，聖力顯明，所有冤對，自此永解。十華真人奉太上命，下校善功，但當修福，勿復念惡也。甫舍錢三千餘貫，廣修宮觀，補葺尊像，施及貧病，救厄濟危。於鄧州修觀立碑，具紀靈驗之事。
竇德玄為天符專追求奏章免驗
都水使者竇德玄，貞觀中，奉詔於淮浙名山，檢括真經。於汴河上逢一使者，腳痛途步，甚為艱難，欲托船後，謂從者曰：某遠道行役，腳疾忽甚，官程有限，又難駐留，欲寄船後，聊歇三五十里，不知可否？從者白於德玄，德玄亦以窗中窺見，深有哀憫之心，因令船後安泊，日給茶飯。直過淮口，將息已較，欲辭德玄出船，方問其行止，曰：某太山使者，非世間人也，奉天符往揚州，追竇都水耳。聞之極驚，請天符一看，如人間符牒，不敢開之。因問曰：某都水使者竇德玄也，既是專追，何須待到揚州耶？使者曰：某不識其人，但據文字行耳。所到之處，下天符之後，當處土地同共追收，未到之間，固不合妄洩於天機也。既君是都水，與牒中事同，數日存血阜之恩，理須奉報。欲免此難，可徑詣揚州王遠知仙伯，拜章求請，某即未下天符，待上章了，必有敕命爾，此外不可禳之也。德玄至揚州，主客參迎才華，便詣王仙伯，具述性命之急，懇乞拜章。仙伯曰：某退跡自修，不營章表，既有冥數之急，敢不奉為也。乃與自寫章拜之。是夕，使者復來，白章已達矣。太上有敕，更延三十年，位為左相。其後年壽官秩，皆如其言矣。
馬敬宣為妻修黃籙道場驗
馬敬宣者，懷州武陟人也。開元六年春，授司農寺丞，移家入京。妻亡，有二男一女，亦皆幼小。後妻姓謝，前室兒女多被抑挫，衣食不足，鞭楚異常，敬宣皆不得知。因夜作煎餅，前室女，方七歲，饑甚，竊而食之，謝氏候敬宣不在，以熱火箸刺其手掌。不經旬日，女乃致死，數日，謝亦無疾而卒。心上微暖，三日卻活，敬宣問其所見之事，曰：汝前妻訴我，為火箸之事，冥司罰我生受爛足之報，今乃雙足痛苦，不可堪忍。敬宣遂看之，足已爛矣，膿血橫流，痛楚極甚。敬宣初不知火箸刺女手之事，及是聞之，甚加痛恨。謝之所病三年，求死不得，醫藥彌甚，廣作功德，亦無濟益。敬宣於永穆觀燒香，女冠杜子霞頗有高行，因以此事問之。子霞曰：解冤釋結，除宿報之災，唯黃籙道場，可以懺拔冤魂生天，疾病自損，過此不知也。遂於景龍觀，修黃籙齋七日七夜。謝夢前妻及亡女曰：以功德故，舍汝大冤，天符下臨，不得久住，今則受福，於天堂去矣。足疾遂愈。敬宣夫婦，常修齋戒，歸心妙門矣。
秦萬受斗尺欺人罪修黃籙齋驗
秦萬者，廬州巢縣人也。家富，開米面彩帛之肆，常用長尺大斗以買，短尺小斗以賣，雖良友勸之，終不改悔。元和四年五月身死，冥司考責了，罰為大蛇，身長丈餘，無目。在山林中，被諸小蟲日夜噆食，疼痛苦楚，無休歇時。托夢與其子，具說此苦云：汝明日於南山二十里，林間看我，與少水吃，廣造功德。其子夢覺語之，一家悲嘆，坐以待旦。及明，徑至城南林中，果見大蛇無目，被眾蟲噆食，鱗甲血流，異常腥穢。一家見之號泣，以水於盆飲之。飲水欣喜，舉身蟠屈，若有所告。
其子廣求救護，歷問於人。紫極宮道士霍太清曰：可修黃籙道場三日懺悔，必可濟拔。其子即於宮中修齋，三日三夜。至第二日，見一大蛇，在道場中香案之下，與林中蛇大小無異，忽復不見。是夜，妻夢見萬著白衣，坐紫雲中，謂其妻曰：深愧修此道場，已蒙天符釋放，前罪並盡，今便生天上。更可舍三千貫錢，大修道門功德，以救貧病。自此子孫不得輕秤小斗、短尺狹度，欺於平人，受無眼眾毒之報。此事顯然，如影隨形爾。非黃籙大齋懺拔，上達天宮，太上有敕，天符放赦，此罪萬劫不可卒除。吾有金裝割爪刀子，留以為驗。夢覺，果得此刀，乃是棺中隨殮之物，信知生天非謬。齋畢，卻往林中，不復見大蛇矣。乃施刀子，入紫極宮，大修宮宇，立碑標載其事。
杜鵬舉父母修南斗延生醮驗
京兆杜鵬舉，相國鴻漸之兄也。其父年長無子，歷禱神祇，乃生鵬舉。二三歲間，終年多疾，十歲猶尪劣怯懦，父母常以為憂。太白山道士過其家，說陰陽休咎之事，因以鵬舉甲子問之。道士曰：此子年壽，不過十八歲。父母大驚曰：年長無子，唯此一兒，將以紹續祭祀，如其不永，杜氏之鬼神，將有若敖之餒乎！相視瀝涕，請其禳護之法。道士曰：我有司命延生之術，但勤而行之，三年之外，不獨保此一兒，更當有興門族、居大位者。父母拜而請之，因授以醮南斗延生之訣，使五月五日，依法祈醮，然後每日所食，別設一分，若待賓客，雖常饌亦可設之，如是一年，當有嘉應。父母勤奉無闕，致醮之夕，有物如流星墜席中。
一年之外，忽有青衣吏二人，過憩其門，留連與語，吏曰：主人每日常饌，亦設位致饗，何所求也？具以前事白之，吏曰：司命知君竭誠，明年復當有一子。此之二子，皆保眉壽，其名有一邊著鳥，向下懸針者，當居重任，必為相國。所食自此無煩致享。明年果有此子，兄弟俱充盛無疾。自是兄名鵬舉，終安州都督；弟名鴻漸，為國相、西川節度使。並壽逾九十，終身無疾。

衢州東華觀監齋隱欺常住驗
衢州東華觀，物産殷贍，財用豐美。主持綱領多恣隱欺，有監齋一人，其過尤重，不知禍福，不信神明。或聞罪福報應，謂之虚誕，常曰：「道士用常住物，如子孫用父母物耳，何罪之有？」以此故教誨所不及矣，辯於飾非，給於應對，人有文過者，率引之以為語端，如俗中之說徐六侯白耳。既死數年，一旦，道侣三五人縱步園林，逰春肆目，坐石藉草之際，觀中牛十餘頭飲齕於坐側，一人偶曰：『某監齋常能排斥罪善，不信報對，量其積過，莫在群牛中否？」衆方言笑，一牛直詣衆前，驅之不去。試以某監齋呼之，跪而两淚；每呼名，必隨應焉。道侣愍之，為拜章修齋謝過，遷拔二日，夜寓夢致謝言：「宿過已赦，徑得往生矣。」三夕而牛斃。
婺州開元觀蒙刺史復常住驗
婺州開元却倚小坡形勢高爽元置之地四面通街其後居人所侵基地漸狹大殿之後便逼居人私舍亦有州司勢要占地造宅道士明知其事未嘗敢言主觀道士夢天上官吏三五十人自空而下集於殿前即唤此道士問觀地疆界答云某後生晩長自主觀來低據見在而已據老人所言此觀元置為御容四面通街以防水火今去街極逺盡隔人家官人點頭曰：實然又見一人云是地司所說亦同有朱衣吏一人進曰：此事不煩躬親說說但處分刺史温璋即時忽見令人往傳處分言訖昇空而去明日刺史忽入觀行脚登尊殿上顧望問道流此觀形勢布置不合隘窄如此何得側近便有户人居住道流逡巡未敢低對温郞中曰：固應難說即令懸榜發遣居人四面以官街為界併還常住所侵占地者據侵住年月限一月日内陪納租地錢隨間數徵地租約數百千充版築垣墻修飾屋宇六十餘日觀復舊製温夜夢青童降曰：汝有政理常住之功賜節鎮三任若瀆貨殺人得其一矣亦如其言。
杭州餘杭上清觀道流隱欺常住驗
杭州餘杭上清觀田畆沃壤常住豐實主持道流每減尅隱欺以私於巳雖教門鈐轄官中舉明必廣費金帛以請託於局吏賄貨既行多覆藏其罪掩蔽其惡由是州吏縣曹相知罔冒積弊久矣殿宇摧殘香燈寢絶逰客經過略無投足之所有識者為之寒心嫉惡者有為之扼腕固有日矣會昌中人家併産兒女五六輩皆形骸不具瘖聾瞽躄數歲有白尊師自金華山至駐留旬日住持道流因話其事尊師促令召之既至愍然曰：汝何得作此重業犯負大道致兹考責邪謂觀中諸道流曰：此奴婢輩皆是此觀前輩道流隱欺常住恣為罪業不唯秖受此報方欲更履諸苦未有解免之期即次第呼其昔日姓名一一問之數輩亦以曉悟先身之罪啼號嗚咽悶絶於地尊師令其家各備香油為之焚香懺謝求乞赦宥常住亦為辦齋食供養如是三日尊師冥心静定經宿方起曰：太上有明科常住法物供養三寶傳於無窮之世固不可輙有隱盗侵欺之者罪及七世生受荼毒死履諸苦或為賤人畜類以償昔債雖三元八節天地肆赦此罪不在可赦之例吾以愍物之故適為昌禁上干天府此輩已得止此一報即生身得於善處矣三旬之後相次有應此後主持者當明為鑒戒勿履此轍也月餘瘖瞽聾者相續而死惟躄者足稍能履十餘年後平復如常白尊師言此奴罪名稍輕即當赦免此奴免之日諸輩皆釋其幽牢也果如其言以此奴平復能行為冥中赦宥之期爾。
李賞斫龍州牛心山古觀松栢驗
龍州牛心山古觀即大唐逺祖隴西李龍遷梁武陵王蕭紀理益州使遷築城於此所居既没葬於山側鄉里立祠號李古人廟武德中改為觀其後武氏篡國潜欲革命勑鑿斷山脉其崗斷處水色變赤其腥如血天寶末明皇幸蜀駕入劍門有老人蘇坦迎駕奏曰：龍州牛心山國之祖墓因李古人名遂為州名古老相傳皆有靈應陛下今日蒙塵之禍乃則天掘鑿所致請御衣一襲藏於山脉斷處修築復舊山必有聲如此則克復两京回鑾有日矣明皇異其言即命内使齎御衣國信祭山修築刺史蘇邈准詔以近山四鄕百姓放明年租稅併功修填還使如舊山果有聲如牛呴焉明年誅禄山復宫闕至德二年十月二十八日詔曰：江油舊壤境帶靈山自狩巴梁屢昭感應眷兹郡邑合有增崇可昇龍州為都督府賜號應靈郡長慶四年中使張士謙王元宥刺史蔚遲銳修之寶歷元年三月内使閻文清又齎詔祈醮僖宗朝宗子李特立復以前事上奏請修觀及廟置金籙道場乃授特立龍州錄事參軍與内使高品王彦忠就山修飾委東川節度使楊師立選高法道士袁道常等開黄籙道場醮山祈福山亦有牛呴之聲明年誅黄巢復京邑靈應復如初中和三年詔昇江油為望縣其後東川修造將李賞嘗過山觀見貞松古栢皆可材用因修立廨署苟圖其功不奉使司指揮徑往望林採伐山臨江滸便於運載所斫材木摙運未半日夜常有神人詬責之賞歷歷聞所詬之聲莫知禳謝之路既而以臟賄發露為衆所怒今相國琅瑘公斬之於都市。
蜀州新津縣平蓋化被盗毁伐驗
蜀州新津縣平蓋化即第十六化也神仙崔孝通得道之所真像存焉化有玉人長一丈見則天下太平殿左有玉女泉水深三四尺飲之愈疾化之上當山之半有榑木樹徑六七尺居人常聞其下有考楚號叫之聲莫知所以大順元年丁未山下居人何六者性本凶悍不懼罪福因值干戈化中無道流棲止乃毁拆屋宇採伐林木為樵薪以貨之固有日矣一旦詣山前僧舍中求水漿以救其渴乏僧素與相識聞其聲哀切出門眎之見其仰面反手如被拘縛喉口喘急流涕於口問其所疾答曰：我為毁平蓋化屋宇斫伐樹木今有黄衣使者追捉繫縛將往榑木樹下地獄中考問去渴乏既甚乞少水相救耳以水與之良久徑去死於榑木之下鄕里共所知焉又有人取水泉側古跡雕塑二玉女以為奇玩傳於人間既無玉女之像泉畔小舍亦被人毁拆近化居人見擒取盗玉女人生魂入化中其人遂風癩焉。
嘉州開元觀門扉為馬棧驗
嘉州開元觀，在層崗之上，下眺城邑，俯眎江山，二水縈迴，衆峯環抱，頗為郡中之勝。舊有高閣臨崖，崇樓切漢，制度宏巧，逺近稱之。久曠葺修，樓已摧壞，官收其材用之餘者為馬厩焉。有古制門扉，堅朽不蠹，亦置於木棧之旁。既而夜夜有光，烱然可鑒，以其為怪，棄而不用。及遷於紫極宫玄元殿内，有小赤蛇蟠綴門欞之上，累日不去。雖衆人聚觀、以物驅斥，宛然猶在。涉旬之外，不知所之爾。
成都景雲觀三將軍堂柱礎驗
成都景雲觀，舊在新北市内，節度使崔公安潜置新市，遷於大西門之北。觀有三將軍堂，此頗靈應。既毁撤之後，唯柱礎一枚，穿掘不得，置手足於其上，熱愈於火，逡巡應心。側近居人有犯觸者，立有祥應，至今猶存。
成都卜肆支機石驗
成都卜肆支機石即海客携來自天河所得織女令問嚴君平者也君平卜肆即今成都小西門之北福感寺南嚴真觀是也有嚴君通仙井圖經謂之嚴仙井及支機石存焉太尉燉煌公好奇尚異多得古物命工人所取支機一片欲為器用以表奇異工人鎸刻之際忽若風瞀墜於石側如此者三公知其靈物不復敢取至今所刻之迹在焉復令人穿掘其下則風雷震驚咫尺昏曀遂不敢犯。
成都玉局化洞門石室驗
成都玉局化洞門石室，昔老君降現之時，玉座局脚從地而湧。老君昇座傳道既去之後，座隱地中，䧟而成穴，遂為深洞，與青城第五洞天相連。天師以為玉局上應鬼宿，不宜開穴通氣，將不利分野，乃刻石以閉之。因為石室，高六七尺，廣一步，中鏤玄元之像焉。節度使長史章仇兼瓊，開元中遍修觀宇，崇顯靈迹，欲開洞門，使人究其深淺，發石室之際，晴景雷震，大風拔木，因不敢犯。
漢州金堂縣三元觀轍迹驗
漢州金堂縣大廳前有雙轍跡與三元觀殿前相連入昌利江際而絶無窪䧟之狀與平地一般但隱隱然土色稍異晝眎之其跡似黑夜眎之其色似白月中看之亦帶黑色屈曲行勢逺近相合雨霽即先乾雪即先消此最為異綿歷歲年雖鋤斸踐蹂其迹常在頃因離亂主兵者斬人於其廳前微汙其迹所汙之處微不相續爾青城山天倉峯側地中亦有此迹䧟地四五寸闊一尺雖年歲更移其迹依舊縉雲仙都山温州仙巖山皆有轍迹或輾石上或在平地與此轍迹靈應無異矣。
玉局化九海神龍驗
玉局化九海神龍會稽山處士孫立畫也乾符庚子年九月庚辰辰時下筆巳時已畢蟠拏蹴縮者七十三尺壁廣一丈八尺許噴雲鼓波頗為奇狀燕國公劉景宣因夢神龍降於玉局遂畫其像穎川王陳公敬瑄浚并於其前逺近居人時有禱祈者率言有應一旦川境亢旱有一健步者恃酒臥於龍前井欄之上慢駡曰：天旱如此用汝何為以大石擊畫龍之脚其痕尚在既還家足疾忽甚痛不可忍使人焚香吿謝竟不能解於是數日而殂。
青城絶頂上清宫天池驗六時水驗附
青城絶頂上清宫有天池焉距宫之下東南十步深三尺廣亦如之水常深尺許滯雨不加積旱不減每春逰山致齋者多則一二百人少或三五十人飲用其水亦無涸竭經夏霖霔無人汲水水亦不溢或人所汙穢立致竭焉頃因逰禮有府中健步一人隨余登山令以椀汲水誤投足於其間頃刻即涸數月經雨竟亦無水余宿於上清宫焚香祈謝一夕復舊矣昔黄帝命寧君為五嶽丈人嶽神一月再朝虛中灑水以代刻漏陽時則颯然而下陰時即無晝夜凡六時灑水故號六時水焉其所出處在天倉巨巖之前宗玄觀之南三師壇側其下有明皇御容碑水所落處側石為六角池闊三四尺以貯之焉上無泉源亦無流注應時懸降勢若暴雨人或炷香執爐祝而引之自東自西隨香而灑可移數步之内乾符己亥年觀未興修水常如舊忽有飛赴寺僧竊據明皇真碑舍中擬侵占靈境創為佛院其水遂絶半歲餘僧為飛石所驚蛇虺所擾奔出山外縣令崔正規秋醮入山聞鄉閭所說芟薙其下焚香以請水乃復降至今不絶。
葛璝化丁東水驗
葛聵化周回巖巒左右嵌穴地靈境秀逈絶諸山故有二十四峯八十一洞焉觀下有磎泉深在谷底汲之非便此宫之西過崖磴十五步巨石之下有丁東水出於崖腹滴入窪石竅中積雨不加久旱不竭人或污之立致枯涸中和年刺史安金山准詔投龍郡縣參從者三百餘人忽有污觸其水者頃刻乃竭安公與道流頗為憂懼夜至泉所拜手焚香叩祈良久涓涓而滴雖從騎之衆食之充足每年三月三日蠶市之辰衆逾萬人宿止山内飲食之外水常有餘。
金堂縣冐利化玄元觀九井驗
金堂縣昌利化玄元觀南院玄元殿前有九井焉平陸之上纔深一二尺或方或圓大者五六尺小者三二尺相去各數步泉脉相通而水色皆異其味甘香蓋醴泉之屬也無水旱增減之變常涵岸不溢蜀王訂東川之年岐隴之師赴援乘銳深入來届金堂江側江水泛漲雷雨異常遂不克濟師驚而遁時以盛暑探騎十餘人入昌利化見井而喜繫馬解衣將赴泉以浴忽大井中有馬絆蛇騰湧而出首如白虎大若車軸噓氣噴毒勢欲噬人騎卒見之奔迸而去又每歲三月三日蠶市之辰逺近之人祈乞嗣息必於井中探得石者為男瓦礫為女古今之所効驗焉。
仙都山陰君洞驗
仙都山陰君將欲昇天謂門人劉玄逺曰：此山孤峙勢若龍蟠其首東向必當吐雲送我言訖有五色雲從地湧出乘雲昇天出雲之處呀成洞穴水旱祈禱立有感通大歷九年七月十五日邑人宇文萬年女人阿仵等一十五人以元節之辰奉香花於洞門禮拜忽見洞中波濤湧溢出一金手一玉手其大如扇良久乃隱水波亦不復見長慶元年江陵人傅緗聞洞中雷吼之聲咸通初道士王芳芝聞洞中聲如群鳥飛異香紛郁遍於山頂鄕人常占於歲鶴翔必致於年豐鹿鳴必致於歲歉不棲凡鳥每有二烏廣明辛丑歲刺吏陳侊修置道場有祥雲天樂之應甘露泫於叢林寵詔褒美中和甲辰年賜紫大德曹用言准詔齋醮有卿雲瑞雪之祥時既畢黄籙道場未撤門纂有神人見曰：靈山齋醮必命神低主張某即近廟之神差衛壇靖齋功既畢門纂未移某不敢輒還本廟道衆聞其言覩其異遽坼門纂其神見形媿謝而去兹山靈應今古昭彰傳於衆多非可備述。
嘉州東觀尹真人石函驗
嘉州東十餘里有東觀在群山中石壁四擁殿有石函長三尺其上鏨鳥獸花卉文理纖妙鄰於鬼工緘鏁極固泯然於毫縷之隙相傅云是尹喜真人石函也真人昇天之時以石函付門第子約之曰：此函中有符籙愼不可開犯之必有大禍郡人逺近咸所敬之大歷中清河崔公為太守惟剛果自恃聞有真人石函笑謂官屬曰：辛坦平之詐見矣即詣觀眎函使破其鏁道士白曰：真人有遺教啓吾函者必有大禍幸君侯無犯仙官之約崔怒曰：尹喜死且千年安得獨有函在促命破鏁而堅不可動即以巨索繫函鼻以數牛拽之鞭驅半日石函乃開但有符籙數十軸黄素為幅丹書其文炳然如新矣崔觀畢謂道士曰：吾向者謂函中有奇寶故開而閱之今但符籙而已於是令緘鏁如舊崔既歸郡是夜暴卒三日而蘇官吏將佐且謁且賀崔謂其衆曰：吾甚大愚未嘗知神仙之事無何開關尹真人石函果有紫衣冥吏直至寢門曰：我冥吏也奉命召君君不可拒拒則禍益大矣始聞甚懼不覺隨吏俱去出郡城五十餘里至一官署其冥官即故相吕公諲也謂吾曰：子無何開尹真人石函乎今奉上帝命削君之禄壽果如何哉即召吏案吾名籍吏曰：崔公有官五任有壽十五年今奉上帝命削五任官削十三年壽獨有二年在矣於是聽崔還生崔與吕公友善泣告吕公曰：某之罪固不可逃上帝之責固非三赦所及矣過自巳招甘心受責知復何言然故人何以為救乎公曰：折壽削官不可逃矣吾為足下致一年假職優其禄廪用副吾子之託耳崔拜謝即為吏所導還郡廨中見其身臥於榻妻子環而哭之使者命崔俯眎其尸魂神翕然相合即蘇焉問其家已三日矣本郡以白廉使崔即治裝盡室之成都具以事告節制崔寧署攝副使月給俸錢二十萬果二年而卒矣。
九嶷山女仙魯妙典石盆鐵臼驗
九嶷山魯妙典仙女得道之所妙典居山修道自山門漸遷就高深岑寂之地每居作一麓牀蹤跡皆在妙典初居山北無為觀中去何侯宅舜壇三二里後居第一麓牀已在山上去舜壇五里其居所有古鏡一面闊三尺次作第二麓牀又直北上山三十里中有石盆可廣三尺長四尺自有神水雨不加溢旱不減耗飲之不竭又有鐵臼重二百五十斤延唐縣令王翱令人强取藥臼行未及縣王翶家舉二十餘口两三日中相次俱死藥臼今在潭州麓山寺中寺中有犯者輒病極有靈驗。
真宗皇帝御製《天童護命妙經》序
夫妙本難窮，至真善應；可道而非常道，無為而靡不為。是以瓊簡瑶函，爰敷寶訓；雲章鳳篆，咸演秘文。標示明科，形容造化。所以宣揚博利，佽助洪鈞，為善教之筌蹄，道舍靈之耳目。朕獲膺元命，茂育群黎，冀廣真詮，潜資庶品。以《天童護命經》者，太清密語金闕真符，素有前徵，播於别籙。其或洗心誠誦，結念奉持，固可却癘蠲邪。臻和致壽，類羲圖之立象；幽賛神明，同夏鼎之除祅。不逢魑魅，愈凶灾於六極，集戩穀於百祥。因模寫以頒行，乃標題而叙列。所期寰海共樂生成云耳。
太上天童經靈驗錄
益州西門内石笋街百姓李萬壽者，年五十餘，景福元年壬子歲三月中，值亂，城門盡閉，家道罄竭，親屬二十餘口，悉皆淪没，萬壽一身窮悴。其月城開之後，遂往漢州投託親知。行至新都縣，覺日色猶早，乃更前去。殆至昏黑，無處止息，遥見西山之下隔橋似有人居，茅齋四向，園林森聳。萬壽至門，扣扉良久，一女子出，年纔及笄，忽見萬壽，甚驚問曰：「君是何人，因何至此？」萬壽曰：「欲往漢州，至此抵夜，願寄一宿，希不艱阻。」女子曰：「君宜速去，此不可住！」萬壽再三懇吿，乃曰：「緣妾夫婿非人也。」萬壽堅問其故，乃曰：「妾夫即行病鬼王也，啖食生人，莫知其數。妾即新都縣藍淀行内王萬回家女也，偶然被攝至此，無由歸得。」萬壽曰：「某至此，山路險惡，去亦死，住亦死，願得一處藏匿，必可免難，當為娘子通報本家，令知在此。」女子良久欣然，遂引萬壽入大饔中，以物蒙之。萬壽既喜又懼，不敢喘息，但志心密誦《太上天童護命經》。四更以來，忽聞大風拔樹，走石飛砂。俄見鞍馬鏗訇，旗隊震耀，入於堂内。須臾而風止，俄又聞鼾睡之聲，雷吼達於屋外。夜未曉，女子潜至甕間，語萬壽曰：「我王與群鬼睡矣。然王問妾云：『適來忽見宅四面金剛力士遍滿空中，紫雲之内，白鶴仙童羅列前後，吾遂急歸。復遇一老翁，四目部領兵使三十餘萬逐吾至大鐵圍山。吾奔迸竄避，直候兵散，崎嶇至此，今大困乏。豈是有術人至此否？』妾但答云：『此無人也。』君必有秘術邪？為妾言之。」萬壽曰：「某無所能，適但至心密誦《天童護命經》耳。」女子曰：「君試誦之，我願聞也。」萬壽遂密密歷誦經一遍，女子稽首跪聽移時，讃歎乃曰：「豈非此經靈驗否？」言訖復入室内，忽寂然無物，但有空房。四向尋覓，絶無影響，但聞香風颯颯，覺在土穴中。仰見天色皎然，遂奔至甕所，驚告萬壽，同尋香氣而出。天色漸曉，方知身在大古墓中，相顧悚懼。萬壽遂引女子至新都縣，尋其本家父母，聚族悲喜，問其事由。逺近人民傳說驚歎，以錢十萬、莊一所贈萬壽，即於嚴真觀入道。其女子之父王萬回即於萬壽處傅受《天童經》，於玉皇覩中入道。

此北宋作品在全世界都属于公有领域，因为作者逝世已经超过100年，且作品于1931年1月1日之前出版。
Public domainPublic domainfalsefalse
OEBPS/nav.xhtml

		雲笈七籤（第3卷，共3卷）





